വെബ് ലോകത്തെ അതികായരായ ഗൂഗിളിന് വൻ തുക പിഴ ഈടാക്കിയിരിക്കുകയാണ് റഷ്യ . ഏകദേശം 6.75 മില്യൺ ഡോളർ ഗൂഗിൾ പിഴയായി ഒടുക്കണമെന്നാണ് റഷ്യ നിർദ്ദേശിച്ചിരിക്കുന്നത് . ആൻഡ്രോയ്ഡ് ഒ എസ് സ്മാർട്ട് ഫോണുകളിൽ മുൻകൂട്ടി ഇൻസ്റ്റാൾഡ് ആയിട്ടുള്ള ആപ്പുകളുടെ പേരിലാണ് ഗൂഗിളിന് റഷ്യ പിഴ വിധിച്ചത് . ഇപ്പോൾ നിർദ്ദേശിച്ചിരിക്കുന്നത് ചെറിയ തുകയാണെന്നും , മണിക്കൂറുകൾക്കകം നടപടി സ്വീകരിച്ചില്ലെങ്കിൽ വൻതുക പിഴ ഈടാക്കുമെന്നും റഷ്യ ഗൂഗിളിന് മുന്നറിയിപ്പ് നൽകിയിട്ടുണ്ട് . കഴിഞ്ഞ വർഷം നൽകിയ പരാതിയിലാണ് ഇപ്പോൾ റഷ്യൻ സർക്കാർ നടപടി എടുത്തിരിക്കുന്നത് . റഷ്യയിൽ വിൽക്കുന്ന ആൻഡ്രോയ്ഡ് ടാബ്ലറ്റുകൾ , സ്മാർട്ട് ഫോണുകൾ എന്നിവയിൽ ഗൂഗിളിന്റെ തന്നെ ചില ആപ്പുകൾ വാങ്ങുമ്പോൾ തന്നെ ഇൻസ്റ്റാൾ ചെയ്തിരിക്കും . എന്നാൽ ഇവയിൽ പല ആപ്പുകളും ഉപയോക്താക്കൾക്ക് ആവശ്യമില്ലാത്തതായിരിക്കും . ഇത്തരത്തിൽ മുൻകൂട്ടി ആപ്പുകൾ ഇൻസ്റ്റാൾ ചെയ്യുന്നതിനെതിരെയാണ് റഷ്യൻ സർക്കാർ ഇപ്പോൾ രംഗത്തെത്തിയിരിക്കുന്നത് . അതേസമയം ഗൂഗിളിനെതിരെ പൊതുവെ യൂറോപ്പിൽ നിലനിൽക്കുന്ന എതിർപ്പിന്റെ ഭാഗമാണ് പുതിയ സംഭവവികാസങ്ങളെന്നും വിലയിരുത്തപ്പെടുന്നുണ്ട് .


ഐസിസി ടെസ്റ്റ് റാങ്കിംഗിന് പിന്നാലെ ഏകദിന റാങ്കിംഗിലും ഇന്ത്യ ഒന്നാമത് . ഓസ്ട്രേലിയക്കെതിരായ ഏകദിന പരമ്പരയിലെ ആദ്യ രണ്ട് മത്സരങ്ങളും ജയിച്ചതോടെയാണ് ഇന്ത്യ രണ്ടാം സ്ഥാനത്തുണ്ടായിരുന്ന ഓസ്ട്രേലിയയെയും ഒന്നാമതായിരുന്ന ദക്ഷിണാഫ്രിക്കയെയും മറികടന്ന് ഒന്നാം സ്ഥാനത്തെത്തിയത് . ഏകദിനങ്ങളിൽ ഇന്ത്യയുടെ തുടർച്ചയായ ഏഴാം ജയമാണിത് . ഇന്ത്യാ - ഓസ്ട്രേലിയ രണ്ടാം ഏകദിന മത്സരത്തിന് മുമ്പ് ദശാംശക്കണക്കിൽ ദക്ഷിണാഫ്രിക്കയായിരുന്നു ഒന്നാം സ്ഥാനത്ത് . എന്നാൽ രണ്ടാം ഏകദിനത്തിൽ ഇന്ത്യ 50 റൺസിന് ജയിച്ചതോടെ ഇന്ത്യ ഒന്നാം സ്ഥാനത്തേക്ക് ഉയർന്നു . ഓസ്ട്രേലിയ മൂന്നാം സ്ഥാനത്താണ് . ഇന്ത്യക്കെതിരായ പരമ്പരയിൽ സമ്പൂർണ തോൽവി വഴങ്ങുകയും ഇംഗ്ലണ്ട് വെസ്റ്റ് ഇൻഡീസിനെ തൂത്തുവാരുകയും ചെയ്താൽ ഓസീസിനെ പിന്തള്ളി ഇംഗ്ലണ്ട് മൂന്നാം സ്ഥാനത്തേക്ക് ഉയരും . കൊൽക്കത്തയിലും തോറ്റതോടെ വിദേശത്ത് തുടർച്ചയായി പത്ത് ഏകദിനങ്ങളിൽ തോറ്റതിന്റെ നാണക്കേടും ഓസ്ട്രേലിയക്കായി .


ധനം ബിസിനസ് മാൻ ഓഫ് ദ് ഇയർ പുരസ്കാരം സ്റ്റാർ ഇന്ത്യ സൌത്ത് മാനേജിംഗ് ഡയറക്ടറും ഏഷ്യാനെറ്റ് കമ്മ്യൂണിക്കേഷൻസ് മാനേജിംഗ് ഡയറക്ടറും ഏഷ്യാനെറ്റ് ന്യൂസ് വൈസ് ചെയർമാനും കെ മാധവന് . ടെലിവിഷൻ ചാനൽ ബിസിനസ് രംഗത്തെ സംഭാവനകൾ കണക്കിലെടുത്താണ് പുരസ്കാരം . ഈ മാസം 23ന് കൊച്ചിയിൽ നടക്കുന്ന പത്താമത് ധനം ബിസിനസ് സമ്മിറ്റിൽ മുഖ്യമന്ത്രി പിണറായി വിജയനാണ് പുരസ്കാരങ്ങൾ വിതരണം ചെയ്യുക . മലയാള ടെലിവിഷൻ ചാനൽ രംഗത്തെ മത്സരം മറികടന്ന് ഏഷ്യാനെറ്റിനെ മുന്നിലെത്തിക്കാൻ വഹിച്ച പങ്ക് കണ്കകിലെടുത്താണ് സ്റ്റാർ ഇന്ത്യ സൌത്ത് മാനേജിംഗ് ഡയറക്ടറും ഏഷ്യാനെറ്റ് കമ്മ്യൂണിക്കേഷൻസ് മാനേജിംഗ് ഡയറക്ടറും ഏഷ്യാനെറ്റ് ന്യൂസ് വൈസ് ചെയർമാനും കെ മാധവനെ പുരസ്കാരത്തിന് തെരഞ്ഞെടുത്തത് . ദക്ഷിണേന്ത്യയിലാകെ വ്യപിച്ചു കിടക്കുന്ന സ്റ്റാർ സൌത്ത് ഇന്ത്യ യൂണിറ്റിന്റെ ബിസിനസ് വളർച്ചയിലും കെ മാധവൻ നിർണായക പങ്ക് വഹിച്ചുവെന്ന് ജൂറി വിലയിരുത്തി . സാമ്പത്തിക വിദഗ്ദ്ധൻ വേണുഗോപാൽ സി ഗോവിന്ദ് , സൌത്ത് ഇന്ത്യൻ ബാങ്ക് മുൻ എംഡിയും സിഇഒയുമായ ഡോ വി എ ജോസഫ് , മാധ്യമപ്രവർത്തകൻ എം കെ ദാസ് , മുൻ വർഷത്തെ പുരസ്കാര ജേതാക്കളായ സി ജെ ജോർജ് , വി കെ മാത്യൂസ് എന്നിവരടങ്ങിയ സമിതിയാണ് പുരസ്കാര ജേതാക്കളെ നിർണയിച്ചത് . ജോയ് ആലുക്കാസിനാണ് ധനം എൻആർഐ ബിസിനസ് മാൻ ഓഫ് ദ് ഇയർ പുരസ്കാരം . ബിപിസിഎൽ കൊച്ചി റിഫൈസനറി എക്സിക്യൂട്ടീവ് ഡയറക്ടർ പ്രസാദ് കെ പണിക്കരെ ധനം ബിസിനസ് പ്രൊഫഷണൽ ഓഫ് ദ് ഇയറായി തെരഞ്ഞെടുത്തു . ധനം എൺട്രപ്രണർ ഓഫ് ദ് ഇയറായി ഡെന്റൽകെയർ ലാബ് പ്രൈവറ്റ് ലിമിറ്റഡ് എം ഡി ജോൺ കുര്യാക്കോസിനെയും ധനം വുമൺ എൺട്രപ്രണർ ഓഫ് ദ് ഇയർ ആയി റെസിടെക് ഇലക്രിക്കൽസ് എം ഡി ലേഖ ബാലചന്ദ്രനെയും തെരഞ്ഞടുത്തു .


വിവാഹമോചനത്തിന് ഒരുങ്ങുന്നു എന്ന വാർത്തയ്ക്കെതിരെ വിജയ് യേശുദാസിൻറെ ഭാര്യ ദർശനയും . ഇരുവരും വിവാഹബന്ധം വേർപിരിയുന്നു എന്ന തരത്തിൽ വാർത്തകൾ പ്രചരിച്ചിരുന്നു . ദർശന തന്നെയാണ് ഈ വാർത്തക്കെതിരെ രംഗത്തെത്തിയത് . ടൈംസ് ഒഫ് ഇന്ത്യയാണ് ഒടുവിൽ ഈ വാർത്ത പ്രചരിക്കുന്നതായി റിപ്പോർട്ട് ചെയ്തത് . പ്രചരിക്കുന്ന വാർത്തകൾ വ്യാജമാണ് . തങ്ങൾക്കിടയിൽ പ്രശ്നങ്ങളൊന്നും ഇല്ലെന്നും സന്തോഷത്തോടെ , നല്ല രീതിയിലാണ് ജീവിതം മുന്നോട്ട് പോകുന്നതെന്നും ദർശന ഡെക്കാൺ ക്രോണിക്കിളിനോട് പറഞ്ഞു . 2002ൽ ദുബായിൽ നടന്ന ഒരു സംഗീതവിരുന്നിലാണ് വിജയും ദർശനയും കണ്ടുമുട്ടിയത് . തുടർന്ന് പ്രണയത്തിലായ ഇരുവരും 2007 ജനുവരി 21നാണ് വിവാഹിതരായത് .


ഇന്ത്യയുടെ സ്വപ്നബഹിരാകാശ വാഹനമായ ജിഎസ്എൽവി മാർക്ക് ത്രിയുടെ വിക്ഷേപണം ഇന്ന് നടക്കും . വൈകുന്നേരം 5.28ന് നിശ്ചയിച്ചിരിക്കുന്ന വിക്ഷേപണത്തിനുള്ള കൌണ്ട് ഡൌൺ ശ്രീഹരിക്കോട്ടയിൽ പുരോഗമിക്കുകയാണ് . എസ്എൽവി 3 എന്ന 40 കിലോ ഭാരം വഹിക്കാൻ കഴിയുന്ന 17 ടൺ ഭാരമുള്ള റോക്കറ്റിൽ തുടങ്ങിയതാണ് ഇന്ത്യൻ ബഹിരാകാശ വാഹനങ്ങളുടെ ചരിത്രം . എസ്എൽവി3 , എസ്എൽവി , പിഎസ്എൽവി , ജിഎസ്എൽവി മാർക്ക് 2 , ജിഎസ്എൽവി മാർക്ക് 3 ഇന്ത്യൻ റോക്കറ്റുകളിലെ അഞ്ചാം തലമുറയാണ് . ഏറെ വിജയങ്ങൾ നേടിയിട്ടുണ്ടെങ്കിലും പിഎസ്എൽവി ഒരു ഇടത്തരം ബഹിരാകാശ വാഹനമാണ് . വാർത്താ വിതരണത്തിന് ഉൾപ്പെടെയുള്ള ഉപഗ്രഹങ്ങളെ എത്തിക്കേണ്ട ഭൂസ്ഥിര ഭ്രമണപഥത്തിൽ 1300 കിലോ വരെയാണ് പിഎസ്എൽവിയുടെ വാഹക ശേഷി . കൂടുതൽ ഭാരമുള്ള ജിസാറ്റ് പോലുള്ള ഉപഗ്രഹങ്ങളെ ഭ്രമണപഥത്തിലെത്തിക്കാൻ ഇന്ത്യ ഫ്രാൻസ് ഉൾപ്പെടെയുള്ള വിദേശരാജ്യങ്ങളെയാണ് ആശ്രയിക്കുന്നത് . ഭൂസ്ഥിര ഭ്രമണപഥത്തിലും സ്വയംപര്യാപ്തത നേടുകയാണ് ജിഎസ്എൽവി മാർക്ക് ത്രിയിലൂടെ ഇന്ത്യയുടെ ലക്ഷ്യം . 640 ടൺ ഭാരമുള്ള ഇന്ത്യൻ ഫാറ്റ് ബോയ്ക്ക് 4 ടൺ വരെയുള്ള ഉപഗ്രഹങ്ങളെ ഭൂസ്ഥിര ഭ്രമണപഥത്തിലേക്ക് കടത്തിവിടാനാകും . ഇന്ത്യ തദ്ദേശീയമായി വികസിപ്പിച്ച വലിയ ക്രയോജനിക് എഞ്ചിൻ സിഇ ഇരുപതാണ് ഇതിൽ ഉപയോഗിക്കുന്നത് . വാഹനത്തിന്റെ ആദ്യപരീക്ഷണം 2014 ഡിസംബറിൽ നടന്നെങ്കിലും ക്രയോജനിക് എഞ്ചിൻ ഉപയോഗിച്ചുള്ള പൂർണ പരീക്ഷണം ഇന്നാണ് നടക്കുന്നത് . ജിസാറ്റ് 19 ആണ് മാർക്ക് ത്രിയിലൂടെ ആദ്യം ബഹിരാകാശത്ത് എത്താനിരിക്കുന്ന ഉപഗ്രഹം . ഭൂസ്ഥിര ഭ്രമണപഥത്തിലെ സ്വയം പര്യാപ്തതയ്ക്കൊപ്പം മനുഷ്യനെ ബഹിരാകാശത്തെത്തിക്കാനുള്ള ഭാവി പദ്ധതികളും ലക്ഷ്യം വച്ചുള്ള ഇന്ത്യൻ വഹനമാണ് മാർക്ക് ത്രീ .


ക്രിക്കറ്റിൽ റെക്കോർഡുകൾ കടപുഴക്കി അത്ഭുതം സൃഷ്ടിക്കുന്ന അഫ്ഗാനിസ്ഥാൻറെ അക്കൌണ്ടിൽ മറ്റൊരു നേട്ടം കൂടി . ഫസ്റ്റ് ക്ലാസ് ക്രിക്കറ്റിലെ അതിവേഗ ഇരട്ട സെഞ്ചുറിയുടെ റെക്കോർഡ് അഫ്ഗാൻ താരം ഷഫീഖുള്ള ഷഫാഖ് സ്വന്തമാക്കി . അലോകസായ് അഹ്മ്മദ് ഷാ അബ്ദാലി നാലുദിന ക്രിക്കറ്റ് ടൂർണമെൻറിൽ ബൂസ്റ്റ് റീജിയനെതിരെ കാബൂൾ നായകനായ താരം 89 പന്തിൽ ഇരട്ട സെഞ്ചുറി തികച്ചു . തുടക്കത്തിൽ കരുതലോടെ തുടങ്ങിയ ഷഫീഖുള്ള ഷഫാഖ് പതുക്കെ കത്തിക്കയറുകയായിരുന്നു . 29 പന്തിൽ ആറ് സിക്സും രണ്ട് ഫോറുമായി അർദ്ധ സെഞ്ചുറി പൂർത്തിയാക്കി . എന്നാൽ അടുത്ത 23 പന്തിൽ അഞ്ച് സിക്സും മൂന്ന് ഫോറുമടിച്ച് ഷഫീഖുള്ള സെഞ്ചുറിയിലെത്തി . എന്നാൽ നൂറ് പിന്നീട്ട ശേഷം താരം താണ്ഡവമാടുകയായിരുന്നു . നൂറ് പിന്നിട്ട ശേഷം 37 പന്തുകൾ മാത്രമാണ് ഇരട്ട സെഞ്ചുറിലേക്കെത്താൻ താരത്തിന് വേണ്ടിവന്നത് . ഇന്നിംഗ്സിലാകെ 22 സിക്സുകളും 11 ഫോറും ഷഫീഖുള്ള ഷഫാഖിൻറെ ബാറ്റിൽ നിന്ന് പിറന്നു . 123 പന്തിൽ ഇരട്ട സെഞ്ചുറി പൂർത്തിയാക്കിയ മുൻ ഇന്ത്യൻ ഓൾറൌണ്ടർ രവിശാസ്ത്രിയുടെ റെക്കോർഡാണ് താരം മറികടന്നത് . ഇരട്ട സെഞ്ചുറിപൂർത്തിയാക്കാൻ 103 മിനുറ്റ് മാത്രമാണ് താരത്തിന് വേണ്ടിവന്നത് .


16 ലെൻസുള്ള ക്യമറകളുമായി സ്മാർട്ഫോൺ രംഗത്ത് എത്തുവാൻ പോകുന്നു എന്ന് റിപ്പോർട്ട് . 16 ലെൻസുള്ള സ്മാർട്ഫോൺ നിർമിക്കാനായി യുണൈറ്റഡ് സ്റ്റേറ്റ്സ് പേറ്റന്റ് ആന്റ് ട്രേഡ്മാർക്കിൽ നിന്നും എൽ . ജിക്ക് പേറ്റന്റ് ലഭിച്ചിരിക്കുകയാണ് . നിലവിൽ സാംസങ് ഗ്യാലക്സി എ9ൽ മാത്രമാണ് നാലു ക്യാമറ സംവിധാനമുള്ളത് . 24 , 5 , 8 , 10 മെഗാപിക്സലുകളിലുള്ള ക്വാഡ് ലെൻസ് ക്യാമറ സംവിധാനമുള്ള ലെൻസുകളാണ് എ9 ലുള്ളത് . ഒറ്റ ക്ലിക്കിൽ എൽജിയുടെ സ്മാർട്ട്ഫോണിന്റെ 16 ലെൻസും ഒന്നുപോലെ പ്രവർത്തിക്കും . വ്യത്യസ്ത ഫോക്കൽ ലെങ്ത്തിൽ ചിത്രീകരിച്ച ഫോട്ടോയിൽ നിന്നും ആവശ്യമായവ സ്വീകരിക്കാനുള്ള സംവിധാനവുമുണ്ടാകും . ഈ ലെൻസുകൾ മികച്ച പോർട്ട്റേറ്റ് ഷോട്ടുകളും ഉറപ്പു നൽകും . വൈഡ് ആംഗിൾ , ഫിഷ് ഐ , ടെലിഫോട്ടോ , മാക്രോ അപേർച്ചർ മുതലായ സംവിധാനങ്ങളും 16 ലെൻസുകൾ ഉപയോഗിച്ചുള്ള സ്മാർട്ഫോണുകളിൽ ലഭ്യമാക്കും . ലെറ്റ്സ് ഗോ ഡിജിറ്റൽ എന്ന വെബ്സൈറ്റ് ആണ് ഈ റിപ്പോർട്ട് പുറത്തുവിട്ടതെന്ന് ദ വെർജ് പറയുന്നു


തുടർതോൽവികൾക്ക് പിന്നാലെ കിംഗ്സ് ഇലവൻ പഞ്ചാബ് ടീം അംഗങ്ങൾക്കിടയിൽ കടുത്ത അഭിപ്രായഭിന്നതയുമെന്ന് റിപ്പോർട്ട് . താരങ്ങൾ തമ്മിൽ ഡ്രസ്സിംഗ് റൂമിൽ കൈയ്യാങ്കളിയിലെത്തിയെന്ന് ' ഡെക്കാൻ ക്രോണിക്കിൾ ' റിപ്പോർട്ട് ചെയ്തു . പരിക്കേറ്റ് നാട്ടിലേക്ക് മടങ്ങിയ ഓസീസ് താരം ഷോൺ മാർഷിനെ യഥാർഥത്തിൽ നാട്ടിലേക്ക് തിരിച്ചയതാണെന്നും റിപ്പോർട്ടിൽ പറയുന്നു . ഡ്രസ്സിംഗ് റൂമിൽ മറ്റൊരു താരവുമായി അടിയുണ്ടാക്കിയതിന്റെ പേരിലാണ് മാർഷിനെ തിരിച്ചയത് . ഐപിഎല്ലിൽ ആറ് കളികളിൽ 159 റൺസെടുത്ത മാർഷ് പഞ്ചാബിനായി മികച്ച പ്രകടനം നടത്തിയ ചുരുക്കം ചില ബാറ്റ്സ്മാൻമാരിൽ ഒരാളായിരുന്നു . ടൂർണമെന്റിനിടെ ക്യാപ്റ്റനെ മാറ്റിയതിന് പിന്നിലും തമ്മിലടിയാണെന്നാണ് റിപ്പോർട്ട് . ടൂർണമെന്റിനിടെ ഡേവിഡ് മില്ലറെ നായകസ്ഥാനത്തു നിന്ന് നീക്കി മുരളി വിജയ്യെ ക്യാപ്റ്റനാക്കിയിരുന്നു . മാർഷ് അടിയുണ്ടാക്കിയ സംഭവത്തിനുശേഷമായിരുന്നു ഇതെന്നാണ് റിപ്പോർട്ട് . എന്നാൽ ക്യാപ്റ്റൻസിയുടെ സമ്മർദ്ദം മില്ലറുടെ പ്രകടനത്തെ ബാധിക്കുന്നതിനാലാണ് മാറ്റിയതെന്നായിരുന്നു ടീം മാനേജ്മെന്റ് നൽകിയ വിശദീകരണം . മാർഷിനെ തിരിച്ചയച്ചശേഷം പഞ്ചാബ് കളിച്ച മത്സരത്തിൽ മൂന്ന് വിദേശതാരങ്ങളെ മാത്രമെ കളിപ്പിച്ചിരുന്നുള്ളു . മാർഷിന് പകരം മനൻ വോറയായിരുന്നു അന്തിമ ഇലവനിൽ കളിച്ചത് . നാലു വിദേശ താരങ്ങളെ കളിപ്പിക്കാമായിരുന്നിട്ടും മൂന്ന് പേരെ മാത്രം കളിപ്പിച്ച പഞ്ചാബിന്റെ നടപടി അന്നേ സംശയത്തിനടയാക്കിയിരുന്നു . ടീമിലെ ഇന്ത്യൻ താരങ്ങളും വിദേശതാരങ്ങളും രണ്ടുതട്ടിലാണെന്നും റിപ്പോർട്ടുകളുണ്ട് . ഐപിഎല്ലിൽ താരങ്ങൾ തമ്മിലുള്ള അടിയും വഴക്കും ഇതാദ്യമല്ലെങ്കിലും ടീം അംഗങ്ങൾതമ്മിൽ പരസ്പരം പോരടിക്കുന്നുവെന്ന റിപ്പോർട്ടുകൾ പുറത്തുവരുന്നത് ഇതാദ്യമാണ് . ബംഗലൂരുവിനെതിരായ ഒരു റൺ തോൽവിക്കുശേഷം ടീം ഉടമ പ്രീതി സിന്റ ബാറ്റിംഗ് പരിശീലകൻ സഞ്ജയ് ബംഗാറിനോട് പരസ്യമായി പൊട്ടിത്തെറിച്ചുവെന്ന റിപ്ോർട്ടുകൾ ഇന്നലെ പുറത്തുവന്നിരുന്നു . ഇതിന് തൊട്ടുപിന്നാലെയാണ് ടീം അംഗങ്ങൾക്കിടയിലെ തമ്മിലടിയും പരസ്യമാകുന്നത് . ഐപിഎല്ലിൽ പത്ത് കളികളിൽ മൂന്നെണ്ണം മാത്രം ജയിച്ച പഞ്ചാബ് പോയന്റ് പട്ടികയിൽ അവസാന സ്ഥാനത്താണ് .


കാജൽ അഗർവാൾ നായികയാകുന്ന തമിഴ് ചിത്രമാണ് പാരീസ് പാരീസ് . ഹിന്ദിയിൽ വൻ ഹിറ്റായ ക്യൂൻ സിനിമയുടെ ഔദ്യോഗിക റീമേക്കാണ് ചിത്രം . എന്നാൽ കഴിഞ്ഞ ദിവസം ഇറങ്ങി ചിത്രത്തിന്റെ ട്രെയിലറിലെ ഒരു രംഗത്തിനെതികെ കടുത്ത വിമർശനമാണ് ഉയരുന്നത് . ചിത്രത്തിൽ കാജലിൻറെ കഥാപാത്രത്തിന്റെ മാറിൽ സഹതാരമായ എല്ലി അവരാം തൊടുന്ന രംഗമാണ് വിവാദം സൃഷ്ടിച്ചിരിക്കുന്നത് . യൂട്യൂബിൽ പോസ്റ്റ് ചെയ്യുന്ന ട്രെയിലറിന് കീഴിലും നിരവധി കമന്റുകൾ ഉയരുന്നുണ്ട് . രംഗം വലിയ വിവാദമായതോടെ വിശദീകരണവുമായി സംവിധായകൻ രമേഷ് അരവിന്ദ് തന്നെ രംഗത്തെത്തി . ഹിന്ദി ചിത്രത്തിൽ കങ്കണയും ലിസ ഹെയ്ഡനും തമ്മിലുള്ള ഒരു തമാശ രംഗം അതേ പടി അവിഷ്കരിക്കുകയാണ് ഈ ചിത്രത്തിലും എന്നാണ് സംവിധായകൻറെ വാദം . ഹിന്ദിയിൽ ഇല്ലാത്ത വിവാദമാണ് ഇപ്പോൾ തമിഴിൽ ഉണ്ടായിരിക്കുന്നത് എന്നും ഇദ്ദേഹം പറയുന്നു . 2014 ൽ മികച്ച നടിക്കുള്ള ദേശീയ പുരസ്കാരത്തിന് കങ്കണയെ അർഹയാക്കിയ ചിത്രമാണ് ക്യൂൻ . വികാസ് ബാലാണ് ചിത്രം സംവിധാനം ചെയ്തത് . ഈ ചിത്രത്തിൻറെ തമിഴ് പതിപ്പിന് പുറമേ മലയാളം , തെലുങ്ക് , കന്നഡ റീമേക്കുകളും റിലീസിന് തയ്യാറാകുകയാണ് .


സി . പി . എം സംസ്ഥാന സെക്രട്ടറി കോടിയേരി ബാലകൃഷ്ണന്റെ ദുബായിലുള്ള ബിസിനസിനെയും സാമ്പത്തിക ഇടപാടിനെയും ന്യായീകരിച്ചും മാധ്യമ വാർത്തകളെ വിമർശിച്ചും നടൻ ജോയ് മാത്യുവിൻറെ ഫേസ്ബുക്ക് പോസ്റ്റ് . ' കമ്മ്യൂണിസവും കച്ചവടവും ' എന്ന തലക്കെട്ടിൽ വ്യാഴാഴ്ച എഴുതിയ പോസ്റ്റിലാണ് ജോയ് മാത്യൂ നിലപാട് വ്യക്തമാക്കുന്നത് . കമ്മ്യൂണിസ്റ്റ്കാർ ബിസിനസ്സ് ചെയ്യാൻ പാടില്ലെന്നാരാണു പറഞ്ഞത് ? കോടിയേരിയുടെ മകൻ ബിസിനസ്സ് ചെയ്താൽ എന്താ കുഴപ്പം ? അത് അയാളുടെ സ്വാതന്ത്ര്യപ്രഖ്യാപനമാണു . ആയിരങ്ങൾ മുടക്കി ഒരാൾ ഒരു പെട്ടിക്കടതുടങ്ങുന്നതും മറ്റൊരാൾ കോടികൾ കടമെടുത്ത് ബിസിനസ്സ് ചെയ്യുന്നതും രണ്ടാണെങ്കിലും രണ്ടും ബിസിനസ്സ് തന്നെ . അല്ലാതെ കമ്മ്യൂണിസ്റ്റ്കാരൻ ബിസിനസ്സ് ചെയുമ്പോൾ അതിനു പരിധി വെക്കണം എന്ന് പറയുന്നതിലെ യുക്തി എന്താണു ? ബിനോയ് കോടിയേരിയുടെ ദുബായിലെ ബിസിനസിനെയും സാമ്പത്തിക ഇടപാടുകളെയും കുറിച്ചുയർത്ത മാധ്യമ വാർത്തകളെ വിമർശിച്ചിട്ടുമുണ്ട് . ബിസിനസ്സ് , അതെത്ര ചെറുതാണെങ്കിലും സ്വപ്നം കാണൂന്നവർക്കും സാഹസികർക്കുമുള്ളതാണു തിരിച്ചടികൾ സ്വാഭാവികം അത് സാഹസികർക്ക് പറഞ്ഞിട്ടുള്ളതാണു അല്ലാത്തവർക്ക് ജീവിതകാലം മുഴുവൻ യജമാനന്മാരെ പേടിച്ചുള്ള ജീവിതവും ജീവിതത്തിൽ അനുഭവിക്കാൻ കഴിയാതെപോയ സ്വാതന്ത്ര്യത്തെക്കുറിച്ചുള്ള വേവലാതിനിറഞ്ഞ മരണവും ബാക്കിയാകുന്നുവെന്ന് പോസ്റ്റിൽ പറയുന്നു . ഫേസ്ബുക്ക് പോസ്റ്റിൻറെ പൂർണ്ണരൂപം ' ' കമ്മ്യൂണിസവും കച്ചവടവും സ്വാതന്ത്ര്യം ആഗ്രഹിക്കുന്നവൻ സ്വന്തമായി എന്തെങ്കിലും ചെയ്ത് ( അത് ബിസിനസ്സായാലും കൃഷി ആയാലും ) വരുമാനമുണ്ടാക്കി തലയുയർത്തി നടക്കും അല്ലാത്തവർ എന്ത് വലിയ പദവിയിലിരുന്നാലും മറ്റാരുടേയൊ ആജ്ഞകൾക്ക് വിധേയരായി ആയുസ്സ് പാഴാക്കി ജീവിക്കേണ്ടിവരും . ബിസിനസ്സ് ഒരു ഞാണിന്മേൽക്കളിയാണു . അതിന്റെ നിയമങ്ങളും വേറെയാണു . ഏത് സമയവും പ്രതീക്ഷകൾ തകർന്ന് പോകാം . ആത്മഹത്യയിൽ അഭയം തേടിയ എത്രയൊ ബിസിനസ്സ്കാരെ നമുക്കറിയാം , എന്നാൽ സ്വപ്നങ്ങളെ കീഴടക്കിയർ അതിലധികമാണു .


നോട്ട് നിരോധനത്തിൻറെ ഒന്നാംവാർഷിക ദിനമായ ഇന്ന് രാജ്യത്ത് കോൺഗ്രസ് കരിദിനം ആചരിക്കുകയാണ് . ഇടതുപക്ഷ പാർടികൾ പാർലമെൻറിലേക്ക് മാർച്ച് നടത്തും . പ്രതിഷേധങ്ങൾക്ക് മറുപടിയായി ബി . ജെ . പിയുടെ പ്രചരണ പരിപാടികളും ഇന്ന് നടക്കും . സാമ്പത്തിക രംഗത്ത് മിന്നലാക്രമണമായി മാറിയ നോട്ട് നിരോധനത്തിൻറെ ഒന്നാം വാർഷിക ദിനമായ ഇന്ന് വലിയ പ്രതിഷേധ പരിപാടികളാണ് പ്രതിപക്ഷ പാർടികളും സംഘടനകളും ആസൂത്രണം ചെയ്തിരിക്കുന്നത് . ഇന്ന് കരിദിനമായി ആചരിക്കുന്ന കോൺഗ്രസ് എല്ലാ ജില്ലാ കേന്ദ്രങ്ങളിലും പ്രതിഷേധ മാർച്ചുകൾ നടത്തും . ദില്ലിയിൽ പാർലമെൻറ് മാർച്ചും സംഘടിപ്പിക്കും . ഇടതുപക്ഷ പാർടികളുടെ നേതൃത്വത്തിലുള്ള പ്രതിഷേധമാർച്ച് 11 മണിക്ക് ദില്ലിയിൽ നടക്കും . ദില്ലിയിൽ മണ്ഡിഹൌസിൽ നിന്നാകും ഇടതുപക്ഷത്തിൻറെ മാർച്ച് . കൂടാതെ വിവിധ സംസ്ഥാനങ്ങളിൽ പ്രതിഷേധ പരിപാടികളും വിശദീകരണ യോഗങ്ങളും ഇടതുപക്ഷം സംഘടിപ്പിക്കും . നോട്ട് നിരോധനത്തിനെതിരെ കൊൽക്കത്തയിൽ തൃണമൂൽ കോൺഗ്രസും പ്രതിഷേധത്തിന് ആഹ്വാനം ചെയ്തിട്ടുണ്ട് . നോട്ട് നിരോധനം ദേശീയ ദുരന്തമാണെന്ന് പശ്ചിമബംഗാൾ മുഖ്യമന്ത്രി മമത ബാനർജി പറഞ്ഞു . സാമൂഹ്യമാധ്യമങ്ങളിൽ മുഖചിത്രങ്ങൾ കറുത്ത നിറമാക്കി മാറ്റണമെന്ന ആഹ്വാനവും മമത ബാനർജി നൽകി . പ്രതിപക്ഷ പാർടികൾ ഒന്നടങ്കം പ്രതിഷേധവുമായി നിരത്തിലിറങ്ങുന്ന സാഹചര്യത്തിൽ നോട്ട് നിരോധനത്തിൻറെ നേട്ടങ്ങൾ ജനങ്ങളെ ആറിയിക്കാൻ പ്രചരണ പരിപാടികൾ സംഘടിപ്പിച്ച് മറുപടി നൽകാനാണ് ബി . ജെ . പി തീരുമാനം . കേന്ദ്ര മന്ത്രിമാർ എം . പിമാർ എന്നിവർ ഇതിനായി വിവിധ സംസ്ഥാനങ്ങളിലെ പരിപാടികളിൽ പങ്കെടുക്കും . ഇന്ന് ഗുജറാത്തിലെ പരിപാടികളിൽ പങ്കെടുത്ത് വൈകീട്ട് ദില്ലിയിൽ തിരിച്ചെത്തുന്ന പ്രധാനമന്ത്രി നരേന്ദ്ര മോദി കഴിഞ്ഞ നവംബർ 8ലെ പോലെ ഇന്ന് പുതിയ എന്തെങ്കിലും പ്രഖ്യാപനം നടത്തുമോ എന്ന് ഏവരും ഉറ്റുനോക്കുന്നത് .


വീട്ടിൽ നിന്ന് ഇറക്കിവിട്ടെന്ന് നടിയും തമിഴ് താരം വിജയകുമാറിന്റെ മകളുമായ വനിത വിജയകുമാർ . എന്നാൽ ഷൂട്ടിംഗിനായി നൽകിയ വീട്ടിൽ നിന്ന് സമയം കഴിഞ്ഞിട്ടും വനിത ഇറങ്ങാൻ തയ്യാറായില്ലെന്ന് വിജയ് കുമാർ പറഞ്ഞു . വനിത വീട്ടുവിട്ട് നൽകുന്നില്ലെന്ന് വിജയകുമാർ മധുരവോയൽ പൊലീസ് സ്റ്റേഷനിൽ പരാതി നൽകിയിരുന്നു . ഷൂട്ടിംഗ് ആവശ്യത്തിനായി വീട് വാടകയ്ക്ക് നൽകിയതാണെന്നും എന്നാൽ സമയം കഴിഞ്ഞും വീട് വിട്ടുനൽകിയില്ലെന്നായിരുന്നു പരാതി . തുടർന്ന് പൊലീസ് ഉദ്യോഗസ്ഥരെത്തി , വീട്ടിലുണ്ടായിരുന്ന വനിതയും എട്ട് സുഹൃത്തുക്കളെയും ഒഴിപ്പിക്കുകയായിരുന്നു . എന്നാൽ വീട് തന്റെ അമ്മയ്ക്ക് അവകാശപ്പെട്ടതാണെന്ന് വനിത പറയുന്നു . രാത്രിയിൽ ധരിച്ചിരുന്ന വസ്ത്രം മാത്രമായിട്ടാണ് തന്നെ ഇറക്കിവിട്ടതെന്നും മറ്റൊരു സ്ഥലത്ത് പോകാനില്ലെന്നും വനിത വിജയകുമാർ പറയുന്നു . എന്നാൽ അനധികൃതമായി വീടും വസ്തുക്കളും പിടിച്ചടക്കാനാണ് വനിത വിജയകുമാർ ശ്രമിക്കുന്നതെന്ന് ബന്ധുക്കൾ പറയുന്നു .


പാഡ്മാൻ ചലഞ്ചിനെ പരിഹസിച്ച അവതാരക പേർളി മാണിക്ക് മറുപടിയുമായി ഡോക്ടർ നെൽസൺ ജോസഫ് . പാഡ്മാൻ ചലഞ്ചിനെ പരിഹസിച്ച പേർളി മാണി പൊതു സ്ഥലത്ത് മൂക്കുചീറ്റൽ ചലഞ്ച് പ്രഖ്യാപിച്ചിരുന്നു . തമാശയാണുദ്ദേശിച്ചതെങ്കിൽ വലിയ കോമഡിയായിട്ട് തോന്നുന്നില്ലെന്ന് ഡോ . നെൽസൺ പറഞ്ഞു . പേർളിയുടെ പ്രഖ്യാപനം ശുദ്ധവിവരക്കേടും ബോധമില്ലായ്മയും ആണ് . നേരിട്ട് കാണാൻ പറ്റിയിരുന്നെങ്കിൽ പറഞ്ഞു മനസിലാക്കി കൊടുക്കാരുന്നെന്നും ഡോ . നെൽസൺ കൂട്ടിച്ചേർത്തു . ഡോ . നെൽസൺൻറെ ഫേസ്ബുക്ക് പോസ്റ്റ് പേർളി മണിക്ക് ജലദോഷമാണത്രേ . പൊതുസ്ഥലത്ത് മൂക്ക് ചീറ്റാൻ തോന്നുന്നുണ്ടെന്ന് . മൂക്ക് ചീറ്റുമ്പൊ തന്നെ ആരും ജഡ്ജ് ചെയ്യാതിരിക്കാൻ മൂക്ക് ചീറ്റുന്ന ടിഷ്യുവുമായി " മൂക്ക് ചീറ്റൽ ചലഞ്ച് " തുടങ്ങിയിരിക്കുകയാണ് ടിയാൾ . . . തമാശയാണുദ്ദേശിച്ചതെങ്കിൽ വലിയ കോമഡിയായിട്ട് തോന്നുന്നില്ല . ശുദ്ധ വിവരക്കേട് , അൽപം ബോധമില്ലായ്മ . നേരിട്ട് കാണാൻ പറ്റിയിരുന്നെങ്കിൽ പറഞ്ഞ് മനസിലാക്കിച്ചുകൊടുക്കാർന്ന് പേളി ട്രോൾ ചെയ്യാൻ ശ്രമിച്ചത് പാഡ് മാൻ ചലഞ്ചിനെയാണ് . അക്ഷയ് കുമാറിന്റെ ബിഗ് ബജറ്റ് സിനിമ " പാഡ് മാൻ " ന്റെ പ്രോമോയ്ക്കായി തുടങ്ങിയ ചലഞ്ചാണെങ്കിലും അല്പം ചരിത്രമറിഞ്ഞാൽ പേളി ചെയ്തതിലെ വിഡ്ഢിത്തം മനസിലാകും . സാനിട്ടറി പാഡുമായി ഫോട്ടോ പോസ്റ്റ് ചെയ്യുക . ഒപ്പം മൂന്ന് പേരെ ചാലഞ്ച് ചെയ്യുകയും നൽകിയിരിക്കുന്ന സന്ദേശം കോപ്പി പേസ്റ്റ് ചെയ്യുകയും ചെയ്യുക . ദീപിക പദുക്കോണും ആമിർ ഖാനും അടക്കം ഒട്ടേറെപ്പേർ ചലഞ്ചിൽ പങ്കെടുത്തുകഴിഞ്ഞു പാഡ് മാൻ ഒരു പെണ്ണിന്റെയല്ല ആണിന്റെ കഥയാണ് . സ്വന്തം ഭാര്യയുടെ ഒരു വാചകത്തിൽ നിന്ന് യാത്ര തുടങ്ങിയ കോയമ്പത്തൂരുകാരൻ അരുണാചലം മുരുഗനാഥത്തിന്റെ കഥ . പീര്യഡ്സിന്റെ സമയത്ത് തുണി പോലും വാങ്ങിക്കാൻ പണമില്ലാത്തതിനാൽ മണ്ണുപയോഗിക്കുന്ന സ്ത്രീകളെക്കുറിച്ച് അടുത്തിടെ എവിടെയോ വായിച്ചതായോർക്കുന്നു . കഞ്ഞി കുടിക്കാൻ കാശില്ലാത്തവർക്കെവിടെനിന്നാണ് സാനിട്ടറി പാഡിനു പണം . . . അരുണാചലത്തിന്റെ കഥയും തുടങ്ങുന്നത് സ്വന്തം വീട്ടിൽ നിന്ന് തന്നെ . പീര്യഡ്സിനെക്കുറിച്ച് തുറന്ന് സംസാരിക്കുന്നത് പോയിട്ട് ആണുങ്ങളോട് മിണ്ടുന്നത് പോലും ചിന്തിച്ചു തുടങ്ങുന്ന ഒരു കാലത്താണ് അരുണാചലം ആ കാഴ്ച കണ്ടത് . തന്റെ ഭാര്യ ശാന്തി പഴയ തുണികളും പത്രക്കടലാസുകളുമൊക്കെ ശേഖരിക്കുന്നു . സ്വഭാവികമായും അതെന്തിനാണെന്ന് അരുണാചലം ചോദിച്ചു . മാസമുറ സമയത്ത് ഉപയോഗിക്കാനാണെന്ന മറുപടി അയാളെ ഞെട്ടിച്ചു . വൃത്തിയില്ലാത്ത ആ തുണികളുണ്ടാക്കാവുന്ന ആരോഗ്യപ്രശ്നങ്ങൾ സാധാരണക്കാരനാണെങ്കിലും അയാൾക്കറിയാമായിരുന്നു . സാനിട്ടറി പാഡിനെക്കുറിച്ച് ബോധവൽക്കരിക്കാൻ ചെന്ന അയാളോട് ഭാര്യ പറഞ്ഞ മറുപടിയും അയാളെ ഞെട്ടിച്ചു . " ഞാൻ ഒരു ദിവസം പാഡ് വച്ചാൽ നിങ്ങൾ രണ്ട് ദിവസം കഞ്ഞി കുടിക്കാതിരിക്കേണ്ടിവരും എന്നായിരുന്നു അത് " അരുണാചലം വെറുതെയിരുന്നില്ല . ഒരു പാഡ് സംഘടിപ്പിച്ച് അതിനുള്ളിൽ എന്താണെന്ന് അയാൾ പഠിക്കാൻ ശ്രമിച്ചു . തുണിയും പഞ്ഞിയും കൊണ്ട് ഉണ്ടാക്കുന്ന ഒരു പാഡിന്റെ അസംസ്കൃത വസ്തുക്കൾക്ക് ഏതാണ്ട് 20 - 30 പൈസയോളമേ ചിലവുള്ളുവെങ്കിലും മാർക്കറ്റിൽ അതിന്റെ 30 - 40 ഇരട്ടി വിലയാണീടാക്കുന്നതെന്ന് അയാൾ തിരിച്ചറിഞ്ഞു . താനുണ്ടാക്കിയ പാഡ് ആദ്യം സ്വന്തം ഭാര്യയ്ക്കും സഹോദരിമാർക്കും കൊടുത്തെങ്കിലും അവരത് മോശമെന്ന് പറഞ്ഞ് തള്ളിക്കളയുകയാണുണ്ടായത് . അരുണാചലം നിരാശനായില്ല . ഒരു ഫുട്ബോൾ ബ്ലാഡറിൽ കശാപ്പുശാലയിൽ നിന്ന് രക്തം നിറച്ച് അയാൾ സ്വയം പരീക്ഷണത്തിലേർപ്പെട്ടു . ഇടയ്ക്ക് ഗ്രാമത്തിലെ മറ്റ് സ്ത്രീകളെ പരീക്ഷണത്തിനു പങ്കാളികളാക്കാൻ ശ്രമിച്ചെങ്കിലും അവരാരും അതിനു തയാറായില്ല . മെൻസസിനെ ചുറ്റിപ്പറ്റി നിൽക്കുന്ന സമൂഹത്തിന്റെ ധാരണകൾ തന്നെ കാരണം . അതിനിടയിലെപ്പൊഴോ അരുണാചലം സ്വയം സാനിട്ടറി പാഡ് വച്ച് നടക്കുന്നെന്ന് നാട്ടുകാർ കണ്ടുപിടിച്ചു . അയാൾക്ക് മനസുഖമില്ലെന്ന് ചിലർ കരുതിയിട്ടുണ്ടാകണം . അയാൾ പക്ഷേ അടുത്തുള്ള മെഡിക്കൽ കോളജിലെ വിദ്യാർഥിനികളെ തന്റെ പരീക്ഷണത്തിനായി സമീപിച്ചു . അവർ ഉപയോഗിക്കുന്ന പാഡുകൾ അയാൾക്ക് തിരിച്ച് നൽകിക്കൊള്ളാമെന്ന വ്യവസ്ഥയിൽ . തിരിച്ച് കിട്ടുന്ന പാഡുകൾ ഓരോന്നും അയാൾ കീറിമുറിച്ച് പഠിച്ചു . ഇത് കണ്ട നാട്ടുകാർ അയാൾക്ക് മനോരോഗമാണെന്ന് ഉറപ്പിച്ചു . വീട്ടുകാരും നാട്ടുകാരും അയാളെ ഒറ്റപ്പെടുത്തി . പക്ഷേ അയാളുടെ പ്രവൃത്തികളിൽ വിശ്വാസമുണ്ടായിരുന്ന ഒന്നോ രണ്ടോ വിദ്യാർഥിനികൾ അയാൾക്ക് പിന്തുണ നൽകി . രണ്ട് വർഷത്തിനു മേലെ എടുത്തു അരുണാചലത്തിന് പാഡുകളിൽ ഉപയോഗിക്കുന്ന പഞ്ഞി ഒരു തരം പൈൻ മരത്തിന്റെ ഫൈബറാണെന്ന് മനസിലാക്കാൻ . അയാൾ ഇംഗ്ലീഷ് പഠിച്ചു . ഒരു കമ്പനിയുടെ എക്സ്പോർട്ടറാണെന്ന് സ്വയം പരിചയപ്പെടുത്തി അയാൾ അതിന്റെ സാമ്പിൾ വരുത്തിച്ചു . അതിൽ നിന്നും പൾപ് വേർതിരിച്ച് ഫൈബറാക്കുന്ന മെഷീന് 35 മില്യൺ ഡോളറിനു മുകളിലാണ് വില . പക്ഷേ അരുണാചലം ആ മെഷീൻ 60,000 ഇന്ത്യൻ രൂപയിൽ താഴെ ചിലവിൽ ഉണ്ടാക്കിയെടുത്തു . ഐ . ഐ . ടി മദ്രാസിന്റെ സഹായത്തോടെ നാഷണൽ ഇന്നവേഷൻ ഫൌണ്ടേഷനിൽ നിന്ന് അവാർഡ് നേടിയ ഫണ്ട് കൊണ്ട് അരുണാചലം തന്റെ കമ്പനി ആരംഭിച്ചു . ഇത് കച്ചവടവൽക്കരിക്കാൻ ഓഫറുകൾ വന്നെങ്കിലും തന്റെ കണ്ടുപിടിത്തം അദ്ദേഹം സ്ത്രീകളുടെ സെൽഫ് ഹെല്പ് ഗ്രൂപ്പുകൾ വഴി വിതരണം ചെയ്യാനാണിഷ്ടപ്പെട്ടത് . ഇന്ന് ഇന്ത്യയിലെ 23 സംസ്ഥാനങ്ങളിൽ അരുണാചലത്തിന്റെ മെഷീൻ ഒരേ സമയം സ്ത്രീകൾക്ക് ജോലിയും ആരോഗ്യകരമായ പീര്യഡും ധനനേട്ടവും ഉണ്ടാക്കിക്കൊടുക്കുന്നു . . സെൻസർ ബോർഡ് : പാഡ് മാനു മുൻപ് ഫുല്ലു എന്ന ഒരു ചെറിയ സിനിമ ഉണ്ടായിരുന്നു . അതിന്റെയും പ്രതിപാദ്യ വിഷയം പീര്യഡ്സ് തന്നെ . എന്നാൽ പീര്യഡ്സിനെക്കുറിച്ച് പറയുന്നുവെന്ന് പറഞ്ഞ് ഫുല്ലുവിനു കിട്ടിയത് " എ " സർട്ടിഫിക്കറ്റായിരുന്നു . ഇതിനെക്കുറിച്ച് വലിയ പിടിയില്ലാത്തവർക്കായിട്ട് പറയാം . പീര്യഡ്സ് എന്ന സ്ത്രീയുടെ ശരീരത്തിലെ ബയോളജിക്കൽ പ്രോസസിൽ അഡൾട്ട്സിന് മാത്രം അറിയാവുന്നതായി ഒന്നുമില്ല . ഒരു പെൺകുട്ടി ഋതുമതിയാകുന്നത് 12 - 13 വയസിലാണ് . ഇപ്പോൾ ശാരീരിക പ്രത്യേകതകൾ മൂലം ചിലപ്പോൾ അതിനു മുൻപ് മെനാർക്കി ( ഋതുമതിയാകൽ ) സംഭവിക്കുന്നവരുമുണ്ട് . അതായത് അഡൾട്ട് - 18 വയസ് - ആകുന്നതിനു മുൻപ് തന്നെ അറിഞ്ഞു തുടങ്ങുന്ന ഒരു ശാരീരിക ജൈവ പ്രക്രിയയാണ് മെൻസസ് . കോണ്ടവും അതിന്റെ ബോധവൽക്കരണവും ( എ ) ആകുന്ന രാജ്യത്തെ സെൻസർ ബോർഡ് പീര്യഡ്സിനെ അഡൾട്ടായി കാണുന്നതിൽ വല്യ അദ്ഭുതമൊന്നുമില്ല . പാഡ് മാന്റെ അണിയറക്കാർ ഫുല്ലുവിനെക്കുറിച്ച് പറയുന്നേയില്ലെങ്കിലും അക്ഷയ് കുമാറിന്റെ പടമായതുകൊണ്ട് U / A സർട്ടിഫിക്കറ്റാണു കിട്ടാൻ സാദ്ധ്യതയെങ്കിലും മെൻസ്റ്റ്രേഷനെക്കുറിച്ച് തുറന്ന് പറയാനും സമൂഹം അതിനു കല്പിച്ചുനൽകുന്ന അശ്ലീലവും അസ്വഭാവികതയും മാറ്റിയെടുക്കാനും കൂടി ഈ ബോളിവുഡ് പാഡ് മാൻ ചലഞ്ച് ഒരുപരിധിവരെ സഹായിച്ചേക്കാം . അതിനെയാണ് പേളി മണി പുച്ഛിക്കുന്നത് . ചിലപ്പൊഴെങ്കിലും ചതിക്കുന്ന , നേരം തെറ്റിവരുന്ന പീര്യഡ്സിന് കരുതിവയ്ക്കാൻ മറന്നാൽ ആൾക്കൂട്ടത്തിനിടയിലൂടെ മെഡിക്കൽ സ്റ്റോറിലെത്തി പെണ്ണായ ഫാർമസിസ്റ്റിനെ തിരഞ്ഞുപിടിച്ച് ആരും കാണാതെ ഒരു പാഡ് പൊതിഞ്ഞുവാങ്ങി തിരിച്ചെത്തി ഒരുപിടി ചിരികൾക്കിടയിലൂടെ ചൂളി നടന്നുപോയി തിരിച്ചുവന്ന് തല താഴ്ത്തിയിരുന്നവരാരും ചിരിക്കില്ല . . . പുച്ഛിക്കുകയുമില്ല . .


റിലയൻസ് ജിയോയുടെ വരവോടെ രാജ്യത്തെ ഇതര ടെലികോം കമ്പനികളെല്ലാം കടുത്ത നഷ്ടത്തിലൂടെയാണ് ഇപ്പോൾ കടന്നുപോവുന്നത് . വോഡഫോൺ , ഐഡിയ , എയർടെൽ , റിലയൻസ് , എയർസെൽ എന്നീ സ്വകാര്യ കമ്പനികളും പൊതുമേഖലാ സ്ഥാപനമായ ബി . എസ് . എൻ . എലും വൻ പ്രതിസന്ധിയിലാണിപ്പോൾ . കഴിഞ്ഞ പാദത്തിൽ ജിയോയ്ക്ക് മാത്രമാണ് ലാഭം നേടാനായതെന്ന് കണക്കുകൾ പറയുന്നു . ഐഡിയയുടെയും വോഡഫോണിന്റെയും നഷ്ടം 1.20 ലക്ഷം കോടി രൂപ കടന്നുവെന്നാണ് പുതിയ കണക്കുകൾ വ്യക്തമാക്കുന്നത് . ജിയോയുടെ വെല്ലുവിളി അതിജീവിക്കാൻ ഇരു കമ്പനികളും ലയിക്കാൻ തീരുമാനിച്ചെങ്കിലും ഇതിന്റെ നടപടികൾ അനിശ്ചിതമായി നീണ്ടുപോവുകയാണ് . കടുത്ത സാമ്പത്തിക പ്രതിസന്ധി കാരണം ജിയോ ഒഴികെയുള്ള കമ്പനികളിൽ ഇത്തവണ ജീവനക്കാർക്ക് ശമ്പള വർദ്ധനവില്ല . ബോണസ് പകുതിയോളം വെട്ടിക്കുറയ്ക്കും . ഇതിന് പുറമെ നിരവധി ജീവനക്കാരെ ഐഡിയയും വോഡഫോണും പിരിച്ചുവിടാനും ആലോചിക്കുന്നതായാണ് വിവരം . രാജ്യത്തെ മൊത്തെ ടെലികോം കമ്പനികൾ അഞ്ച് ലക്ഷം കോടിയുടെ കടത്തിലാണ് മുങ്ങിത്താഴുന്നത് . ഉപഭോക്താക്കൾക്ക് വൻ ഓഫറുകളുമായി രണ്ട് വർഷം മുൻപ് ജിയോ രംഗത്തെത്തിയതോടെയാണ് മറ്റ് കമ്പനികളുടെ ശനിദശ തുടങ്ങിയത് . പ്രമോഷണൽ ഓഫറിന്റെ പേരിൽ ആറ് മാസത്തോളം സൌജന്യമായാണ് ജിയോ സേവനങ്ങൾ നൽകിയത് . പിന്നീട് താരിഫ് നിശ്ചയിച്ചപ്പോഴും മറ്റ് കമ്പനികളുടെ അപ്പോൾ നിലനിന്നിരുന്ന നിരക്കിന്റെ നാലിലൊന്നോ അതിലും താഴെയോ ആയിരുന്നു . ഇതോടെയാണ് നിരക്ക് കുറയ്ക്കാൻ മറ്റ് കമ്പനികളും നിർബന്ധിതമായത് . ഇപ്പോഴും തുടരെ തുടരെ നൽകുന്ന ഓഫറുകളും ഗ്രാമങ്ങളിലടക്കം 4ജി സേവനം നൽകുന്നതും ജിയോയുടെ പ്രതാപം മങ്ങാതെ നിലനിർത്തുന്നതിനാൽ അടുത്ത കാലത്തൊന്നും മറ്റ് കമ്പനികൾക്ക് കരകയറാനാവില്ലെന്നാണ് സൂചന .


ലാ ലിഗയിൽ തകർച്ചകളിൽ നിന്ന് പതിയെ കരകയറുന്ന റയലിൻറെ ചാമ്പ്യൻസ് ലീഗ് തേരോട്ടം തുടരുന്നു . ഗ്രൂപ്പ് ജിയിലെ കരുത്തന്മാരുടെ പോരിൽ ഇറ്റാലിയൻ വമ്പന്മാരായ റോമയെ എതിരില്ലാത്ത രണ്ട് ഗോളുകൾക്കാണ് നിലവിലെ ചാമ്പ്യന്മാർ തകർത്തത് . റയലിനായി ഗാരത് ബെയ്ൽ ( 47 ) , ലൂക്കാസ് വാസ്ക്വസ് ( 59 ) എന്നിവർ ഗോളുകൾ നേടി . ആദ്യപാദത്തിൽ റയലിനോട് എതിരില്ലാത്ത മൂന്ന് ഗോളുകൾക്ക് തോൽവിയേറ്റ് വാങ്ങിയ റോമ അഭിമാനം വീണ്ടെടുക്കാനുള്ള പോരാട്ടത്തിനാണ് സ്വന്തം മെെതാനത്ത് ഇറങ്ങിയത് . എന്നാൽ , 17 ഷോട്ടുകൾ പായിച്ചിട്ടും ഒരു ഗോൾ പോലും സ്വന്തമാക്കാനാകാതെ കളത്തിൽ നിന്ന് കയറാനായിരുന്നു അവരുടെ വിധി . മറ്റൊരു മത്സരത്തിൽ സ്പെയിനിൽ നിന്നെത്തിയ വലൻസിയയെ ഇറ്റാലിയൻ ചാമ്പ്യന്മാരായ യുവൻറസ് എതിരില്ലാത്ത ഒരു ഗോളിന് മറികടന്നു . 59 - ാം മിനിറ്റിൽ മാരിയോ മാൻസൂക്കിച്ചാണ് യുവെയുടെ ഏക ഗോൾ പേരിലെഴുതിയത് . ഗോൾ സ്വന്തം പേരിൽ കുറിച്ചില്ലെങ്കിലും മാൻസൂക്കിച്ച് നേടിയ ഗോളിൻറെ മുഴുവൻ മാർക്കും നൽകേണ്ടത് ക്രിസ്റ്റ്യാനോ റൊണാൾഡോയ്ക്കാണ് . ബോക്സിനുള്ളിൽ ഇടത് വിംഗിൽ വലൻസിയ പ്രതിരോധത്തെ കബളിപ്പിച്ച റോണോ മാൻസൂക്കിച്ചിലേക്ക് പന്തെത്തിച്ചു . ഗോൾ കീപ്പറും പ്രതിരോധനിരക്കാരും തടയാനില്ലാതിരുന്ന അവസരം ക്രൊയേഷ്യൻ താരം അനായാസം വിനിയോഗിച്ചു . അതേസമയം , ഗ്രൂപ്പ് എച്ചിൽ മാഞ്ചസ്റ്റർ യുണെെറ്റഡ് യംഗ് ബോയ്സിനെതിരെ അവസാന നിമിഷം പിറന്ന ഗോളിന് രക്ഷപ്പെട്ടു . താരതമ്യേന കുഞ്ഞന്മാരായ എതിരാളികളാണെങ്കിലും മാഞ്ചസ്റ്ററിനെതിരെ മിന്നുന്ന ചെറുത്തു നിൽപ്പാണ് യംഗ് ബോയ്സ് നടത്തിയത് . കളി അവസാനിക്കാൻ നിമിഷങ്ങൾ മാത്രമുള്ളപ്പോൾ മൌറോ ഫെല്ലാനിയാണ് ചുവന്ന ചെകുത്താന്മാരെ രക്ഷിച്ചത് . ഗ്രൂപ്പിൽ യുവൻറസിന് പിന്നിൽ രണ്ടാമതാണ് മാഞ്ചസ്റ്റർ . ഗ്രൂപ്പ് ഇയിൽ ബയേൺ മ്യൂണിക്ക് ഒന്നിനെതിരെ അഞ്ച് ഗോളുകൾക്ക് ബെൻഫിക്കയെ പരാജയപ്പെടുത്തി . ആര്യൻ റോബൻ ( 13,30 ) , റോബർട്ട് ലെവൻഡോവസ്കി ( 36,51 ) ഫ്രാങ്ക് റിബറി ( 76 ) എന്നിവരാണ് ഗോളുകൾ നേടിയത് . ജെഡ്സൺ ഫെർണാണ്ടസ് ( 46 ) ആണ് ബെൻഫിക്കയുടെ ആശ്വാസ ഗോൾ നേടിയത് . എന്നാൽ , ഗ്രൂപ്പ് എഫിൽ പെപ് ഗ്വാർഡിയോളയുടെ മാഞ്ചസ്റ്റർ സിറ്റിയെ ലയോൺ സമനിലയിൽ കുരുക്കി . മുഹമ്മദ് സലായുടെയും നെയ്മറുടെയും നേർക്കുനേർ പോരാട്ടമായാണ് ഈ മത്സരം വാഴ്ത്തപ്പെടുന്നത് . മുൻ ചാമ്പ്യന്മാരായ ബാഴ്സലോണയ്ക്ക് പിഎസ്വി ഐന്തോവനാണ് എതിരാളികൾ . ഇറ്റാലിയൻ ക്ലബായ ഇൻറർമിലാൻ ഹാരി കെയ്ൻറെ ടോട്ടനത്തെ നേരിടും . രാത്രി ഒന്നരയ്ക്കാണ് എല്ലാ മത്സരങ്ങളും .


ഇന്ത്യൻ ക്രിക്കറ്റ് താരം സുരേഷ് റെയ്ന ക്രിക്കറ്റിനെ കൈ അകലത്തിൽ നിർത്തി പ്രവാസ ജീവിതം ആഘോഷിക്കുകയാണ് . ഐപിഎല്ലിൽ ടീമിൽ സ്ഥാനം ലഭിക്കാഞ്ഞതിന് പിന്നാലെ റെയ്ന ക്രിക്കറ്റിൽ നിന്ന് അകലുന്നതിന്റെ സൂചനകളാണെന്ന് ദേശീയ മാധ്യമങ്ങൾ റിപ്പോർട്ട് ചെയ്യുന്നു . ഭാര്യയക്കൊപ്പം നെതർലൻഡിലാണ് നിലവിൽ റെയ്ന . ഇംണ്ടിനെതിരെ ട്വന്റി - 20 യിലാണ് റെയ്ന അവസാനമായി ടീമിനായി പാഡണിഞ്ഞത് . ഐപിഎല്ലിൽ ബാറ്റിംഗ് മികവ് പ്രകടിപ്പിച്ചെങ്കിലും റെയ്നയെ ചാമ്പ്യൻസ്ട്രോഫിയിലോ , വിൻഡീസ് പരമ്പരയിലോ സ്ഥാനം ലഭിച്ചില്ല . പിന്നാലെ ബിസിസിഐ യുടെ കരാറിൽ നിന്നും റെയ്നയെ പുറത്താക്കിയിരുന്നു . ഭാര്യ ജോലി ചെയ്യുന്ന നെതർലൻഡിലാണ് റെയ്ന ഇപ്പോൾ . അതേസമയം ഫിറ്റ്നസ് നിലനിർത്താൻ റെയ്ന വിദേശത്ത് പരിശീലനം തുടരുന്നുണ്ടെന്നും മാധ്യമങ്ങൾ റിപ്പോർട്ട് ചെയ്യുന്നുണ്ട് . നെതർലണ്ടിലെത്തിയ പ്രധാനമന്ത്രി നരേന്ദ്രമോഡിയേയും റെയ്നയും കുടുംബവും സന്ദർശിച്ചിരുന്നു . വിവാഹത്തിനു ശേഷം റെയ്ന എല്ലായ്പ്പോഴും ഭാര്യയ്ക്കൊപ്പമാണെന്ന് നേരത്തെ ആരോപണം ഉയർന്നിരുന്നു . 2015 ഒക്ടോബറിലാണ് അദേഹം അവസാനമായി ഇന്ത്യയ്ക്കായി ഏകദിന മത്സരം കളിച്ചത് .


ആർട്ടിഫിഷൽ ഇൻറലിജൻസ് അസിസ്റ്റൻറായ ആമസോൺ എക്കോ വിവാദത്തിൽ . അമേരിക്കയിലെ ഒറീഗണിലെ പോർട്ട് ലാൻറ് സ്വദേശികളായ ദമ്പതികൾക്കാണ് ആമസോൺ എക്കോ സ്പീക്കർ പണി കൊടുത്തത് . നിങ്ങളുടെ ചോദ്യങ്ങൾക്ക് ഉത്തരം നൽകുകയും , നിങ്ങൾക്ക് വേണ്ടി ആവശ്യമായ പാട്ടുകൾ പ്ലേ ചെയ്യുകയും ഒക്കെ ചെയ്യുന്ന എഐ അധിഷ്ഠിത സ്പീക്കറാണ് ആമസോൺ എക്കോ . എന്നാൽ ദമ്പതികൾക്ക് കിട്ടിയ പണി ഇങ്ങനെയാണ് , വൈദ്യുത ഉപകരണങ്ങൾ പ്രവർത്തിക്കുന്നതിനായി ഒരു ആമസോൺ എക്കോ സ്പീക്കർ ദമ്പതിമാർ അവരുടെ മുറിയിൽ സ്ഥാപിച്ചിരുന്നു . ഈ സ്പീക്കറാണ് സ്വകാര്യ സംഭാഷണം റെക്കോർഡ് ചെയ്ത് ഭർത്താവിൻറെ തന്നെ സഹപ്രവർത്തകന് അയച്ചുകൊടുത്തത് . ഉടൻ തന്നെ അദേഹം ദമ്പതിമാരെ വിളിച്ച് ആമസോൺ എക്കോ ഓഫ് ആക്കാൻ നിർദേശം നൽകുകയായിരുന്നു . പിന്നാലെ ദമ്പതികൾ സംഭവം ആമസോൺ അധികൃതരെ വിളിച്ച് അറിയിച്ചിരുന്നു . എന്നാൽ സംഭവം അത്യപൂർവമായ സംഭവമാണെന്നും ആമസോൺ പറഞ്ഞു . ദമ്പതിമാരുടെ സംഭാഷണം എക്കോ സ്പീക്കറിലെ അലെക്സ സ്മാർട് അസിസ്റ്റൻറ് സംവിധാനം നിർദേശങ്ങളായി തെറ്റിദ്ധരിക്കുകയായിരുന്നുവെന്നും കമ്പനി പറയുന്നു . ആമസോൺ എക്കോ ശബ്ദനിർദേശങ്ങൾ കേൾക്കണമെങ്കിൽ അലക്സെ എന്ന് വിളിച്ച് സ്പീക്കറിനെ ആക്ടീവ് ആക്കേണ്ടതുണ്ട് . ദമ്പതിമാരുടെ സംസാരത്തിനിടയിൽ ഇത്തരത്തിൽ സമാനമായ വാക്ക് ഉപയോഗിച്ചതാവാം പിഴവു പറ്റിയതെന്നും ആമസോൺ പറയുന്നു .


അഭ്യൂഹങ്ങൾ അവസാനിപ്പിച്ച് വൺ പ്ലസ് 5ടി എത്തുന്നു . ഇപ്പോഴത്തെ സ്മാർട്ട്ഫോൺ രംഗത്തെ ട്രെൻറായ അരികില്ലാത്ത സ്ക്രീനുമായാണ് വൺപ്ലസ് 5ടി എത്തുന്നത് . ഞായറാഴ്ചയാണ് ഇത് സംബന്ധിച്ച് ഔദ്യോഗികമായി ട്വീറ്റ് ചെയ്തു . 16 നവംബറിന് ന്യൂയോർക്കിൽ ആയിരിക്കും ഫോൺ ഇറങ്ങുക എന്നാണ് റിപ്പോർട്ട് . 39 , 000ത്തിനിടയിലും , 37000ത്തിനും ഇടയിലായിരിക്കും ഈ ഫോണിൻറെ വില എന്നാണ് വൺപ്ലസ് സിഇഒ പെറ്റ് ലീയു പറയുന്നത് . ചൈനീസ് സോഷ്യൽ മീഡിയ ബീവോയിലൂടെയായിരുന്നു ഇദ്ദേഹത്തിൻറെ പ്രഖ്യാപനം . ഫ്ലാഗ്ഷിപ്പ് കില്ലർ എന്നാണ് ഫോണിന് ഇപ്പോൾ നൽകിയ ടാഗ് ലൈൻ . ഇതിലൂടെ സാംസങ്ങിൻറെയും , ആപ്പിൾ ഐഫോണിൻറെയും പുതിയ ഫ്ലാഗ്ഷിപ്പ് മോഡലുകളെയാണ് ഈ ഫോൺ ലക്ഷ്യമിടുന്നത് എന്ന് വ്യക്തം . വൺപ്ലസ് 5ൻറെ പിൻഗാമിയായി എത്തുന്ന ഫോൺ അതിൻറെ വലിപ്പത്തിൽ തന്നെ പുറത്തിറങ്ങുമെന്നാണ് റിപ്പോർട്ട് . ഫുൾ എച്ച്ഡി പ്ലസ് സ്ക്രീൻ റെസല്യൂഷൻ 1080x2160 പിക്സൽ ആയിരിക്കും . 6ജിബി , 8ജിബി പതിപ്പുകളിൽ ഫോൺ ഇറങ്ങും . ആൻഡ്രോയ്ഡ് 7.1.1 ഓപ്പറേറ്റിംഗ് സിസ്റ്റമായിരിക്കും ഫോണിൽ .


ജിയോയിൽ നിന്നുള്ള കോളുകൾ മറ്റ് കമ്പനികൾ സ്വന്തം നെറ്റ്വർക്കിലേക്ക് കമ്പനികൾ കണക്ട് ചെയ്ത് നൽകുന്നില്ലെന്നായിരുന്നു റിലയൻസിന്റെ പരാതി . ഇക്കാര്യം ചൂണ്ടിക്കാട്ടി ടെലികോം റെഗുലേറ്ററി അതോരിറ്റിക്ക് റിലയൻസ് നൽകിയ പരാതി അനുസരിച്ച് നടത്തിയ അന്വേഷണത്തിൽ പരാതിയിൽ കഴമ്പുണ്ടെന്നാണ് വ്യക്തമായത് . തുടർന്ന് 3000 കോടിയിലധികം രൂപയാണ് എയർടെൽ , വോഡഫോൺ , ഐഡിയ അടക്കമുള്ള പ്രമുഖ കമ്പനികൾക്ക് ട്രായ് പിഴ ചുമത്തിയത് . ഇതിന് പിന്നാലെ ഇന്റർകണക്ഷൻ പ്രശ്നങ്ങൾ പരിഹരിച്ചുവെന്നാണ് മറ്റ് കമ്പനികൾ അവകാശപ്പെടുന്നത് . ഏറ്റവും വേഗത്തിൽ തന്നെ ജിയോയുമായുള്ള പ്രശ്നം പരിഹരിച്ചെന്നും എന്നാൽ ജിയോയുടെ ഭാഗത്ത് നിന്ന് ഇനിയും പരിഹരിക്കപ്പെടാത്ത ചില പ്രശ്നങ്ങൾ കൂടി അവശേഷിക്കുന്നുണ്ടെന്നും എയർടെൽ ഇന്ത്യ സി . ഇ . ഒ ഗോപാൽ വിത്തൽ പറഞ്ഞു . സ്വന്തം നെറ്റ്വർക്കിലെ പ്രശ്നങ്ങൾക്ക് മറ്റ് കമ്പനികളെ ജിയോ കുറ്റപ്പെടുത്തുകയാണെന്ന പരാതിയും വിവിധ കമ്പനികൾ ഉന്നയിക്കുന്നുണ്ട് . കോളുകൾ പരസ്പരം കണക്ട് ചെയ്യാനുള്ള പോയിന്റ് ഓഫ് ഇന്റർകണക്ഷൻ അനുവദിക്കുകയെന്നത് കമ്പനികളുടെ നിയമപരമായ ബാധ്യതയാണ് . ഇതിന് നിശ്ചിത നിരക്ക് കമ്പനികൾ പരസ്പരം നൽകണം . ജിയോയിൽ നിന്നുള്ള അനിയന്ത്രിതമായ സൌജന്യ കോളുകൾ പ്രവഹിക്കാൻ തുടങ്ങിയതോടെയാണ് മറ്റ് കമ്പനികൾ ഇന്റർകണക്ഷൻ തടഞ്ഞിരുന്നത് .


ഇന്ത്യ - വിൻഡീസ് രണ്ടാം ടെസ്റ്റിനിടെ ഇന്ത്യൻ നായകൻ വിരാട് കോലിയെ ചുംബിക്കാൻ ആരാധകൻ ശ്രമിച്ചത് വലിയ ചർച്ചയായിരുന്നു . കോലിക്കൊപ്പം സെൽഫിയെടുത്ത ശേഷമായിരുന്നു ആരാധകൻറെ അതിരുകടന്ന ആവേശം . വിജയ് ഹസാരെ ട്രോഫിയിൽ മുംബൈ താരം രോഹിത് ശർമ്മയ്ക്കും സമാനമായ അനുഭവം മൈതാനത്തുണ്ടായി . ബീഹാറിനെതിരായ മത്സരത്തിലായിരുന്നു സംഭവം . സുരക്ഷാവേലി ചാടിക്കടന്ന് മൈതാനത്തിറങ്ങിയ ആരാധകന് ഓടിയെത്തി രോഹിതിൻറെ കവിളിൽ ചുംബിച്ചു . കാലിൽ തൊട്ട് വന്ദിക്കുകയും ചെയ്തു . തൻറെ വലിയ ആഗ്രഹം സാധിച്ചപോലെയാണ് ആരാധകൻ തിരിച്ചു ഗാലറിയിലേക്ക് പോയത് . ആ ദൃശ്യങ്ങൾ കാണാം .


അടുത്തമാസം തുടക്കത്തിലെ ആറ് ദിവസങ്ങളിൽ ബാങ്കുകൾ പ്രവർത്തിക്കില്ലെന്ന തരത്തിൽ പ്രചരിക്കുന്ന വാർത്തകൾ വ്യാജം . ആദ്യവാരത്തിൽ സെപ്തംബർ രണ്ടാം തീയ്യതി ഞായറാഴ്ചയും രണ്ടാം ശനിയാഴ്ചയും ഒഴികെയുള്ള ദിവസങ്ങളിൽ ബാങ്കുകൾ പതിവ് പോലെ പ്രവർത്തിക്കും . അടുത്തയാഴ്ച ബാങ്കുകൾക്ക് തുടർച്ചയായ ആറ് ദിവസങ്ങൾ അവധിയാണെന്നും എടിഎമ്മുകൾ കാലിയാകുമെന്നും പറഞ്ഞാണ് വ്യാജ സന്ദേശങ്ങൾ വ്യാപകമായി പ്രചരിക്കുന്നത് . പ്രചരിക്കുന്നത് . സെപ്തംബർ 3 - ജന്മാഷ്ടമി , നാല് അഞ്ച് തീയ്യതികളിൽ ബാങ്ക് ജീവനക്കാരുടെ സമരം എന്നിങ്ങനെയാണ് വ്യാജ സന്ദേശത്തിലെ അറിയിപ്പ് . സെപ്തംബർ മൂന്ന് കേരളത്തിലെ ബാങ്കുകൾക്ക് പ്രവൃത്തി ദിവസമാണ് . നാലിനും അഞ്ചിനും റിസർവ് ബാങ്ക് ഉദ്ദ്യോഗസ്ഥരാണ് കൂട്ട അവധിയെടുത്ത് പ്രതിഷേധിക്കുന്നത് . ബാങ്കുകളുടെ പ്രവർത്തനത്തെ ഇത് ബാധിക്കില്ല . ജന്മാഷ്ടമി ചില ഉത്തരേന്ത്യൻ സംസ്ഥാനങ്ങളിൽ അവധി ദിവസമാണ് . അവിടങ്ങളിൽ ബാങ്കുകൾ പ്രവർത്തിക്കില്ല .


രാജ്യം ചരക്ക് സേവന നികുതിയിലേക്ക് മാറിയതിന് പിന്നാലെ വിവിധ രംഗങ്ങളിൽ നേരത്തെ നിലനിന്നിരുന്ന അഴിമതിയും പുതിയ രൂപം പ്രാപിക്കുന്നെന്ന് റിപ്പോർട്ട് . ടി കൌൺസിലിലെ മുതിർന്ന ഉദ്ദ്യോഗസ്ഥനെ ഇന്ന് സി . ബി . ഐ അറസ്റ്റ് ചെയ്തതോടെ പുതിയ അഴിമതിക്കഥകളും ചുരുളഴിയുകയാണ് . അടുപ്പക്കാർ വഴി കൈക്കൂലി വാങ്ങിയതിന് മോനിഷ് മൽഹോത്ര എന്ന ജി . എസ് . ടി സൂപ്രണ്ടും ഇയാളും സഹായിയായ മാനസ് പട്ര എന്നയാളുമാണ് ഇന്ന് പിടിയിലായത് . ടി വന്നപ്പോഴും പതിവ് തെറ്റാതെ പണം വാങ്ങാറുണ്ടെന്ന് സി . ബി . ഐ കണ്ടെത്തി . ജി . എസ് . ടി കൌൺസിലിലെ ഒരു ഉയർന്ന ഉദ്ദ്യോഗസ്ഥൻ കൈക്കൂലിക്കുറ്റത്തിന് അറസ്റ്റിലാവുന്നത് ആദ്യമായാണ് . നേരത്തെ വിവിധ നികുതി വിഭാഗങ്ങളിൽ ജോലി ചെയ്തിരുന്ന ഉദ്ദ്യോഗസ്ഥരെയാണ് ഇപ്പോൾ ജി . എസി . ടി മേൽനോട്ട ചുമതലകളിലേക്ക് പുനർവിന്യസിച്ചിരിക്കുന്നത് . പല വൻകിടക്കാരിൽ നിന്നും പതിവ് തെറ്റിക്കാതെ കൈക്കൂലി വാങ്ങിയിരുന്നവർ ഇപ്പോഴും അത് തുടരുന്നുവെന്ന ആക്ഷേപം വ്യാപകയായി തന്നെ നിലനിൽക്കുന്നു . ഇന്ന് അറസ്റ്റിലായ ഉദ്ദ്യോഗസ്ഥന് വേണ്ടി അയാളുടെ സഹായി പണം കൈപ്പറ്റിയ ശേഷം സ്വന്തം അക്കൌണ്ടിലാണ് നിക്ഷേപിച്ചിരുന്നതെന്ന് കണ്ടെത്തി . പിന്നീട് ഉദ്ദ്യോഗസ്ഥന്റെ മകളുടെയും ഭാര്യയുടെയും അക്കൌണ്ടിലേക്ക് ചെറിയ തുകകളായി മാറ്റിയായിരുന്നു പണം എത്തിച്ചിരുന്നത് .


പ്രധാന നിരക്കുകളിൽ മാറ്റം വരുത്താതെ റിസർവ് ബാങ്ക് വായ്പ നയം പ്രഖ്യാപിച്ചു . റിപ്പോ , റിവേഴ്സ് റിപ്പോ , സിആർആർ നിരക്കുകൾ അതേ പടി തുടരും . ബാങ്ക് പലിശ നിരക്കുകളിൽ തത്കാലം മാറ്റം വരില്ല . നാണയപ്പെരുപ്പം നേരിയ തോതിൽ ഉയർന്നേക്കാമെന്നും രാജ്യത്തിന്റെ സാമ്പത്തിക വളർച്ചാ നിരക്ക് അടുത്തവർഷം 7.6 ശതമാനമാണ് ലക്ഷ്യമിട്ടിരിക്കുന്നതെന്നും വായ്പാനയ അവലോകനത്തിൽ പറഞ്ഞു . ഏപ്രിലിൽ 5.39 ശതമാനമായിരുന്നു നാണയപ്പെരുപ്പ തോത് . ഇന്ധന വില കൂടുന്ന സാഹചര്യത്തിൽ നാണയപ്പെരുപ്പം ഇനിയും കൂടിയേക്കാം . അതിനാൽ കാലവർഷം കൂടി മെച്ചപ്പെടുമോ എന്നു വിലയിരുത്തിയ ശേഷം നിരക്കുകളിൽ മാറ്റം വരുത്തിയാൽ മതിയെന്നാണ് റിസർവ് ബാങ്കിന്റെ വിലയിരുത്തൽ . റിസർവ് ബാങ്ക് ഗവർണർ സ്ഥാനത്ത് തനിക്ക് ഒരു വട്ടം കൂടി കാലവധി നീട്ടുന്ന കാര്യം കേന്ദ്ര സർക്കാരുമായി ചർച്ച ചെയ്ത് തീരുമാനിക്കുമെന്ന് രഘുരാം രാജൻ വായ്പാ നയ അവലോകനത്തിന് ശേഷം നടത്തിയ വാർത്താ സമ്മേളനത്തിൽ പറഞ്ഞു . സെപ്റ്റംബറിൽ കാലവധി പൂർത്തിയാക്കുന്ന രഘുറാം രാജനെ ഒരു തവണ കൂടി പദവിയിൽ തുടരാൻ കേന്ദ്രസർക്കാർ അനുവദിക്കുമോ എന്ന സംശയം ശക്തമായ സാഹചര്യത്തിലാണ് രഘുരാം രാജൻ ഇക്കാര്യം വിശദീകരിച്ചത് . കേന്ദ്ര ധന മന്ത്രാലയത്തിനും ബിജെപിയുടെ ചില പ്രമുഖ നേതാക്കൾക്കും രഘുറാം രാജന് കാലാവധി നീട്ടി നൽകുന്നതിനോട് യോജിപ്പില്ലെന്നാണ് സൂചനകൾ . ഇക്കാര്യത്തിൽ രഘുറാം രാജന്റെ ആദ്യ പരസ്യ പ്രതികരണമാണ് ഇന്ന് പുറത്തുവന്നത് . രഘുറാം രാജന് കാലവധി നീട്ടി നൽകുന്ന കാര്യം തീരുമാനിക്കാൻ സെപറ്റംബർ വരെ സമയമുണ്ടല്ലോ എന്നായിരുന്നു രാജ്യാന്തര ധനകാര്യ മാഗസിന് നൽകിയ അഭിമുഖത്തിൽ പ്രധാന മന്ത്രി നരേന്ദ്ര മോദി പ്രതികരിച്ചത് .


രണ്ട് ലോകകപ്പ് കിരീടം നേടിയിട്ടും എംഎസ് ധോണിയെ ഇന്ത്യയുടെ എക്കാലത്തെയും മികച്ച നായകനെന്ന് വിശേഷിപ്പിക്കാത്തവരുണ്ട് . ദാദയും കോലിയുമാണ് ചില ആരാധകരുടെ മികച്ച നായകൻ . ഇന്ത്യൻ താരങ്ങളായ ഹർദിക് പാണ്ഡ്യ , കെ എൽ രാഹുൽ എന്നിവരുടെ അഭിപ്രായത്തിൽ ധോണിയാണ് മികച്ച നായകൻ . കരൺ ജോഹർ അവതരിപ്പിക്കുന്ന ഒരു ചാറ്റ് ഷോയിലായിരുന്നു താരങ്ങളുടെ പ്രതികരണം . എം എസ് ധോണിയാണ് മികച്ച നായകൻ . കാരണം , ധോണിയുടെ കീഴിലായിരുന്നു തൻറെ അരങ്ങേറ്റം . അത് ഗംഭീരമാകുകയും ചെയ്തു - പാണ്ഡ്യ ഷോയിൽ പ്രതികരിച്ചു . ധോണിയുടെ നേട്ടങ്ങൾ പരിഗണിക്കുമ്പോൾ കെ എൽ രാഹുലിനും മറിച്ചൊരു അഭിപ്രായമുണ്ടായിരുന്നില്ല . എന്നാൽ നിലവിലെ നായകൻ വിരാട് കോലിയെ കുറിച്ച് രാഹുലിന് വ്യത്യസ്തമായ ഒരു അഭിപ്രായം പറയാനുണ്ടായിരുന്നു . വിശ്രമമില്ലാത്ത മനുഷ്യനാണ് കോലിയെന്നും എപ്പോഴും ജോലി ചെയ്യുക മാത്രമാണ് അദേഹത്തിൻറെ അജണ്ടയിലുള്ളതെന്നും രാഹുൽ പറഞ്ഞു .


സേവനദാതാക്കളെ മാറിയാലും ഒരേ മൊബൈൽ നമ്പർ ഉപയോഗിക്കാനുള്ള മൊബൈൽ പോർട്ടബിലിറ്റി സൌകര്യം എയർടെൽ , വൊഡാഫോണും വെള്ളിയാഴ്ച മുതൽ നടപ്പിലാക്കുന്നു . ഇതു സംബത്തിച്ച് ഇരു കന്പനി കളും ഉത്തരവിറക്കിയുട്ടുണ്ട് . ഗവൺമെന്റ് നിർദ്ദേശ പ്രകാരമുള്ള പോർട്ടബിലിറ്റി സൌകര്യം വൈള്ളിയാഴ്ച മുതൽ രാജ്യമെങ്ങും ലഭ്യമാകും . ഉപഭോകാതാവ് രാജ്യത്ത് എവിടെ നിന്നുംഎടുത്ത സിം ആണെങ്കിലും അത് ഏത് സംസ്ഥാനത്തു നിന്നും അത് പോർട്ട് ചെയ്യാനുള്ള സൌകര്യമാണ് എയർടെലും വൊഡാഫോണുംഒരുക്കിയിരിക്കുന്നത് . നിങ്ങൾ ചെയ്യേണ്ടത് ഇത്ര മാത്രം നിങ്ങൾ ഏത് മൊബൈൽ സർവ്വീസ് ആണ് ഉപയോഗിക്കുന്നത് എങ്കിൽ കൂടി നിങ്ങളുടെ ഏറ്റവും അടുത്തുള്ള എയർടെൽ , വൊഡാഫോൺ ഷോറുമുമായി ബന്ധപ്പെട്ടാൽ മതി . നമ്പർ മാറാതെ സേവനദാതാക്കളെ മാറാനുള്ള സൌകര്യം മേയിൽ നിലവിൽവന്നെങ്കിലും സാങ്കേതികതടസ്സം മൂലം പ്രാവർത്തികമായിരുന്നില്ല . ഇതേതുടർന്ന് മൊബൈൽ ഫോൺ സേവനദാതാക്കൾ കൂടുതൽ സമയം അനുവദിക്കണമെന്ന് ട്രായിയോട് ആവശ്യപ്പെടുകയായിരുന്നു . നേരത്തേ അതത് സംസ്ഥാനങ്ങളിൽ മാത്രമാണ് മൊബൈൽ പോർട്ടബിലിറ്റി സൌകര്യമുണ്ടായിരുന്നു .


ഗൂഗിളിന് പതിനെട്ട് വയസ് പൂർത്തിയാക്കിയതിൻറെ ആഘോഷമാണ് സോഷ്യൽ മീഡിയയിൽ . എന്നാൽ വർഷങ്ങളോളം ടെക് ലോകത്തെ ഈ ഭീമൻ കമ്പനിയുടെ ജന്മദിനത്തെച്ചൊല്ലി ആശയക്കുഴപ്പമുണ്ടായിരുന്നു എന്നതാണ് സത്യം . 2006 മുതലാണ് സെപ്റ്റംബർ 27 ഗൂഗിൾ ജന്മദിനമായി ആചരിക്കാൻ തുടങ്ങിയത് . 2006ന് മുൻപ് മറ്റ് പല തീയതികളിലുമാണ് ഗൂഗിൾ ജന്മദിനം ആഘോഷിച്ചത് . വ്യത്യസ്ത തീയതികളിലെ ജന്മദിനാഘോഷമാണ് സോഷ്യൽ മീഡിയയെ ആശയക്കുഴപ്പത്തിലാക്കിയത് . 1998 സെപ്റ്റംബറിലാണ് ലാറി പേജും സെർജി ബ്രിനും ചേർന്ന് ഗൂഗിൾ ആരംഭിച്ചത് . 2004ൽ ഗൂഗിൾ നാലാം പിറന്നാൾ ആഘോഷിച്ചത് സെപ്റ്റംബർ 7ന് ആയിരുന്നു . 2003ൽ സെപ്റ്റംബർ എട്ടിനാണ് പിറന്നാൾ ആഘോഷിച്ചത് . ഗൂഗിളിന്റെ തന്നെ ഹിസ്റ്ററി പേജിൽ കമ്പനി ഇൻകോർപ്പറേറ്റ് ചെയ്തത് 1998 സെപ്റ്റംബർ നാലിനാണെന്നാണ് വ്യക്തമാക്കുന്നത് . എന്നാൽ വ്യത്യസ്തമായ തീയതികളിലെ ജന്മദിനാഘോഷത്തിന് ഗൂഗിൾ പ്രത്യേക കാരണമെന്നും വ്യക്തമാക്കുന്നില്ല . ജന്മദിന തീയതിയുടെ പേരിൽ ആശയക്കുഴപ്പം നിലനിൽക്കുന്നുണ്ടെന്ന് ഗൂഗിൾ തന്നെ സമ്മതിച്ചിട്ടുള്ളതാണ് . ജന്മദിന ഡൂഡിൽ നിലവിൽ വന്നത് മുതലാണ് സെപ്റ്റംബർ 27 ഗൂഗിൾ സ്ഥിര തീയതിയായി ഗൂഗിൾ തെരഞ്ഞെടുത്തത് .


ശ്രീലങ്കക്കെതിരായ മൂന്നാം ഏകദിനത്തിൽ ഇന്ത്യയ്ക്ക് 216 റൺസ് വിജയലക്ഷ്യം . ടോസ് നഷ്ടപ്പെട്ട് ആദ്യം ബാറ്റ് ചെയ്ത ലങ്ക 44.5 ഓവറിൽ എല്ലാവരും പുറത്തായി . മൂന്ന് വിക്കറ്റ് വീതം വീഴ്ത്തിയ സ്പിന്നർമാരായ കുൽദീപ് യാദവും യശ്വേന്ദ്ര ചഹലുമാണ് ശ്രീലങ്കൻ ബാറ്റ്സ്മാൻമാരെ എറിഞ്ഞിട്ടത് . മികച്ച തുടക്കം ലഭിച്ച ശ്രീലങ്ക കൂറ്റൻ സ്കോറിലേക്ക് കുതിക്കുമെന്ന് ഒരവസരത്തിൽ തോന്നിച്ചെങ്കിലും സ്പിന്നർമാർ മത്സരത്തിലേക്ക് ഇന്ത്യയെ തിരിച്ചുകൊണ്ടുവന്നു . 82 പന്തിൽ മൂന്ന് സിക്സും 12 ബൌണ്ടറിയും സഹിതം 95 റൺസെടുത്ത ഓപ്പണർ ഉപുൽ തരംഗയാണ് ലങ്കയുടെ ടോപ് സ്കോറർ . 13 റൺസെടുത്ത ഓപ്പണർ ധനുഷ്ക ഗുണതിലകയെ തുടക്കത്തിലെ ശ്രീലങ്കക്ക് നഷ്ടമായെങ്കിലും രണ്ടാം വിക്കറ്റിൽ തരംഗ - സമരവിക്രമ സഖ്യം 121 റൺസ് കൂട്ടിച്ചേർത്തു . എന്നാൽ സ്കോർ 136ൽ നിൽക്കേ 42 റൺസെടുത്ത സമരവിക്രമയെ പറഞ്ഞയച്ച് ചഹൽ ലങ്കക്ക് പ്രഹരം നൽകി . എങ്കിലും ഒരുവശത്ത് കൂറ്റനടികളുമായി ഉപുൽ തരംഗ നിലയുറപ്പിച്ചു . എന്നാൽ സെഞ്ചുറിക്കരികെ തരംഗയെയും വിക്കറ്റ് കീപ്പർ ഡിക്വെല്ലയെയും നഷ്ടമായത് ലങ്കക്ക് തിരിച്ചടിയായി . വിക്കറ്റ് കീപ്പർ എംഎസ് ധോണിയുടെ മിന്നും സ്റ്റംബിംഗാണ് തരംഗക്ക് വിനയായത് . തരംഗയെ കുൽദീപ് പുറത്താക്കിയതാണ് കൂറ്റൻ സ്കോറിലേക്ക് കുതിക്കുകയായിരുന്ന ലങ്കയിൽ നിന്ന് മത്സരം ഇന്ത്യയുടെ കൈപ്പിടിയിലാക്കിയത് .


ഇതായിരുന്നു അമൽനീരദിന്റെ പോസ്റ്റ് . കൊച്ചിയിലെ സാമൂഹ്യ പ്രവർത്തകയായ മേരി ടീച്ചർ എന്ന മേരി ജോൺ കുരിശിങ്കലിന്റെ ( നഫീസ അലി ) കൊലപാതകഅം അന്വേഷിക്കുന്ന പോറ്റുമക്കളുടെ കഥയാണിത് . അവർ ടീച്ചറിന്റെ സംസ്കാരച്ചടങ്ങിന് എത്തുന്നു . ഒരിക്കൽ കൊച്ചിയിൽ കൂലിത്തല്ലുമായി നടന്ന ബിലാൽ ( മമ്മൂട്ടി ) ആണ് മൂത്ത മകൻ . രണ്ടാമനായ എഡ്ഡി ( മനോജ് കെ . ജയൻ ) ആണ് മേരി ടീച്ചറെ സംരക്ഷിക്കുന്നത് . മൂന്നാമത്തെ മകൻ മുരുഗൻ ( ബാല ) സിനിമയിൽ അസിസ്റ്റന്റ് സ്റ്റണ്ട് ഡയറക്ടറാണ് . ഇളയ മകൻ ബിജോ ( സുമിത് നവൽ ) ബാംഗ്ളൂരിൽ വിദ്യാർത്ഥിയാണ് . അമ്മയുടെ കൊലപാതകിയെ കണ്ടെത്താൻ ഇവർ നടത്തുന്ന നീക്കങ്ങളാണ് അമൽനീരദ് വ്യത്യസ്തമായി ദൃശ്യവൽകരിക്കുന്നത് . നിർമാണംഃ ഷാഹുൽ ഹമീദ് മരിക്കാർ . തിരക്കഥഃ അമൽ നീരദ് . സംഭാഷണങ്ങൾഃ ഉണ്ണി . ആർ


രണ്ട് ദിവസം കൊണ്ട് അന്താരാഷ്ട്ര തലത്തിൽ വരെ വൈറലായ മലയാള സിനിമ അഡാർ ലൌവിലെ പ്രണയഗാനം പുതിയ പ്രതിസന്ധിയിൽ . മതവികാരം വ്രണപ്പെടുത്തിയെന്നാരോപിച്ച് തെലങ്കാനയിൽ ഒരു സംഘം മുസ്ലീം യുവാക്കൾ ചിത്രത്തിലെ നായിക പ്രിയ പ്രകാശ് വാര്യർക്കെതിരെ ഹൈദരാബാദ് പൊലീസിൽ പരാതി നൽകി . ചിത്രത്തിലെ മാണിക്യമലരായ പൂവി . . . . എന്ന ഗാനം പ്രവാചകനെ നിന്ദിക്കുന്ന തരത്തിലുള്ള പരാമർശങ്ങൾ അടങ്ങിയതാണെന്ന് യുവാക്കൾ പൊലീസിന് നൽകിയ പരാതിയിൽ പറയുന്നു . ഗാനം ഇംഗ്ലീഷിലേക്ക് തർജ്ജമ ചെയ്തപ്പോൾ ഇതിലെ പ്രവാചക വിരുദ്ധത വ്യക്തമായെന്നും ഇവരുടെ പരാതിയിൽ പറയുന്നുണ്ട് . അതേസമയം പരാതി ലഭിച്ച കാര്യം സ്ഥിരീകരിച്ച ഹൈദരാബാദ് പൊലീസ് ഇക്കാര്യത്തിൽ തുടർ നടപടികളൊന്നും എടുത്തിട്ടില്ലെന്ന് വ്യക്തമാക്കി . പരാതിക്കാർ ഇതുവരെ വീഡിയോയോ മറ്റു തെളിവുകളോ ഹാജരാക്കിയിട്ടില്ല അതിനാൽ തന്നെ പരാതിയിൽ എഫ് . ഐ . ആറും ഇട്ടിട്ടില്ല - ഫലക്നുമ എസിപി സയ്യീദ്ദ് ഫായിയാസിനെ ഉദ്ധരിച്ച് വാർത്ത ഏജൻസിയായ എഎൻഐ റിപ്പോർട്ട് ചെയ്യുന്നു . യുവസംവിധായകൻ ഒമർ ലുലു അണിയിച്ചൊരുക്കുന്ന ഒരു അഡാർ ലൌ കൌമാരക്കാരുടെ പ്രണയവും സൌഹൃദവും പ്രമേയമാക്കുന്ന ചിത്രമാണ് . പ്രധാനവേഷങ്ങളിൽ പുതുമുഖങ്ങളെത്തുന്ന സിനിമയിൽ ഷാൻ റഹ്മാൻ സംഗീതം നൽകി വിനീത് ശ്രീനിവാസൻ ആലപിച്ച ഗാനമാണ് ആദ്യം വൈറലും ഇപ്പോൾ വിവാദത്തിലുമായിരിക്കുന്നത് . പി . എം . എ ജബ്ബാർ എന്ന മാപ്പിളപ്പാട്ട് രചയിതാവ് പതിറ്റാണ്ടുകൾക്ക് മുൻപ് എഴുതിയ ഗാനം ഷാൻ - വിനീത് ടീം പുതിയ ഈണത്തിൽ ചിത്രത്തിൽ ഉൾപ്പെടുത്തുകയായിരുന്നു . ഗാനത്തിലെ പ്രണയരംഗങ്ങളിലൂടെയാണ് പ്രിയ പ്രകാശ് വാര്യർ സൈബർ സെൻസേഷനായി മാറിയത് .


ചരിത്ര ടെസ്റ്റിനിറങ്ങിയ അഫ്ഗാനിസ്ഥാൻ റെക്കോർഡുകളുടെ പെരുമഴ തീർക്കുന്നു . ഇരുപത്തിയൊന്നാം നൂറ്റാണ്ടിൽ ജനിച്ച ആദ്യ ടെസ്റ്റ് താരമെന്ന പുതിയ ചരിത്രം എഴുതിചേർത്താണ് അഫ്ഗാൻ കളി തുടങ്ങിയത് . അരങ്ങേറ്റ ടെസ്റ്റിൽ അഫ്ഗാന് വേണ്ടി ജഴ്സിയണിഞ്ഞ മുജീബ് ഉർ റഹ്മാനും വഫാദറും രണ്ടായിരത്തിന് ശേഷം ജനിച്ചവരാണ് . കേവലം പതിനെട്ട് വയസ്സിൽ താഴെ ഉള്ള ഇരുവരും ഈ നൂറ്റാണ്ടിൽ ജനിച്ച് ടെസ്റ്റ് കളിക്കുന്ന ആദ്യ താരങ്ങളെന്ന ഖ്യാതി സമ്പാദിച്ചു മുജീബ് സ്പിൻ ബൌളറാണെങ്കിൽ വഫാദർ പേസ് ബൌളറാണ് . ഇരുവരും ഐപിഎല്ലിൽ തിളങ്ങിയിട്ടുണ്ട് . മുജീബാകട്ടെ മറ്റൊരു റെക്കോർഡും സ്വന്തം പേരിലാക്കി . ടെസ്റ്റ് ക്രിക്കറ്റിൽ 66 വർഷം പഴക്കമുള്ള റെക്കോർഡാണ് മുജീബ് പഴങ്കഥയാക്കിയത് . അന്താരാഷ്ട്രാ ടെസ്റ്റ് ക്രിക്കറ്റിൽ അരങ്ങേറ്റം കുറിക്കുന്ന രാജ്യത്തിന്റെ ഏറ്റവും പ്രായം കുറഞ്ഞ താരമെന്ന റെക്കോർഡാണ് മുജീബ് സ്വന്തം പേരിൽ എഴുതി ചേർത്തത് . ബംഗളുരുവിൽ പന്തെറിയാനെത്തുമ്പോൾ 17 വയസ്സും 78 ദിവസവുമാണ് മുജീബിൻറെ പ്രായം . 1952ൽ പാകിസ്ഥാനു വേണ്ടി കളിക്കാനിറങ്ങിയ ഹനീഫ് മുഹമ്മദിൻറെ റെക്കോർഡാണ് മുജീബ് തകർത്തത് . കഴിഞ്ഞ ഐ . പി . എല്ലിൽ കിങ്സ് ഇലവൻ പഞ്ചാബിനുവേണ്ടിയാണ് മുജീബ് അതേസമയം മത്സരത്തിൽ ഇന്ത്യ ശക്തമായ നിലയിലാണ് . മഴ മൂലം കളി തടസപെടുമ്പോൾ ഇന്ത്യ 1 ന് 264 എന്ന നിലയിലാണ് . ധവാൻ ഏഴാം സെഞ്ചുറി നേടിയപ്പോൾ മുരളി വിജയ് 99 റൺസുമായി പുറത്താകാതെ നിൽക്കുകയാണ് .


ഇന്ത്യയും ഓസ്ട്രേലിയയും തമ്മിൽ നിർണായകമായ മൂന്നാം ടെസ്റ്റ് നാളെ തുടങ്ങുമ്പോൾ പാക്കിസ്ഥാൻറെ ദക്ഷിണാഫ്രിക്കൻ പര്യടനത്തിനും തുടക്കമാകുകയാണ് . ഏറെക്കാലത്തിന് ശേഷമാണ് പാക്കിസ്ഥാൻ ദക്ഷിണാഫ്രിക്കൻ മണ്ണിൽ പോരാട്ടത്തിനിറങ്ങുന്നത് . പാക്കിസ്ഥാൻറെ ബാറ്റിംഗ് കരുത്തും ആഫ്രിക്കൻ ടീമിൻറെ ബൌളിംഗും തമ്മിലാകും ഏറ്റുമുട്ടലെന്നാണ് വിലയിരുത്തലുകൾ . ലോകത്തെ ഏറ്റവും മികച്ച ആക്രമണ നിരയാണ് ദക്ഷിണാഫ്രിക്കയുടേത് . പരിക്കിൽ നിന്ന് വിമുക്തനായി കളത്തിലേക്ക് തിരിച്ചെത്തിയ ഡെയ്ൽ സ്റ്റെയിനിനെയും ലോക ഒന്നാം നമ്പർ ബൌളർ കഗിസോ റബാഡയെയും നേരിടുക കടുത്ത വെല്ലുവിളിയാകും . സ്റ്റെയിനാകട്ടെ ചരിത്രത്തിലെ ഏറ്റവും മികച്ച ദക്ഷിണാഫ്രിക്കൻ വിക്കറ്റ് വേട്ടക്കാരൻ എന്ന റെക്കോർഡ് സ്വന്തമാക്കാൻ കൂടിയാണ് പന്തെറിയുക . ചരിത്രം കുറിക്കാൻ കേവലം ഒരു വിക്കറ്റ് മാത്രമാണ് സ്റ്റെയിനിന് വേണ്ടത് . നിലവിൽ മുൻ നായകൻ ഷോ ൺ പൊ ള്ളോ ക്കി നൊ പ്പം റെക്കോ ർ ഡ് പ ങ്കി ടു ക യാ ണ് . ഇരുവർക്കും 421 വിക്കറ്റ് വീതമാണ് ഉള്ളത് . 108 ടെസ്റ്റുകളിൽ നിന്നാണ് പൊള്ളോക്ക് നേട്ടത്തിലെത്തിയതെങ്കിൽ സ്റ്റെയിനിന് കേവലം 88 ടെസ്റ്റുകളാണ് വേണ്ടിവന്നത് . വിക്കറ്റ് വേട്ടയുടെ കാര്യത്തിൽ ലോകത്തെ പതിനൊന്നാമൻ കൂടിയാണ് സ്റ്റെയിൻ . 133 മത്സരങ്ങളിൽ നിന്ന് 800 വിക്കറ്റ് വീഴ്ത്തിയിട്ടുള്ള മുത്തയ്യ മുരളീധരനാണ് പട്ടികയിൽ ഒന്നാമൻ . നിലവിൽ കളിക്കുന്ന താരങ്ങളുടെ കാര്യം പരിശോധിച്ചാൽ ഇംഗ്ലിഷ് പേസർമാരായ ആൻഡേഴ്സണും ബ്രോഡും മാത്രമാണ് സ്റ്റെയിന് മുന്നിലുള്ളത് . ബോക്സിങ്ങ് ഡേ യിൽ തന്നെ സ്റ്റെയിൻ റെക്കോർഡ് സ്വന്തമാക്കുമോയെന്നാണ് അറിയാനുള്ളത് . ബോക്സിംങ്ങ് ഡേയിൽ ഓസ്ട്രേലിയ ഇന്ത്യയെ നേരിടുമ്പോൾ ന്യൂസിലാൻഡിൻറെ എതിരാളികൾ ശ്രീലങ്കയാണ് . ഓസ്ട്രേലിയ , ന്യൂസിലാൻഡ് , ദക്ഷിണാഫ്രിക്ക ടീമുകൾ എല്ലാ വർഷവും ബോക്സിംങ്ങ് ഡേ യിൽ ടെസ്റ്റ് മത്സരങ്ങൾ കളിക്കാറുണ്ട് .


ബോളിവുഡ് സംവിധായകനും നടനുമായ ഫർഹാൻ അക്തർ തൻറെ ഫേസ്ബുക്ക് അക്കൌണ്ട് ഡിലീറ്റ് ചെയ്തു . സ്വകാര്യ അക്കൌണ്ട് ഡിലീറ്റ് ചെയ്യുന്നുവെന്നറിയിച്ച ഫർഹാൻ തന്റെ വേരിഫൈഡ് പേജ് പ്രവർത്തനഹരിതമാക്കില്ലെന്ന് ട്വീറ്റ് ചെയ്തു പറഞ്ഞു . ഫർഹാൻറെ തീരുമാനത്തിന് നല്ല പിന്തുണയാണ് ട്വിറ്ററിൽ ലഭിക്കുന്നത് . ലോകസിനിമാ രംഗത്തുള്ള ഒട്ടേറെ താരങ്ങളും തങ്ങളുടെ അക്കൌണ്ട് ഡിലീറ്റ് ചെയ്ത് പ്രതിഷേധം രേഖപ്പെടുത്തിയിരുന്നു . രാഷ്ട്രീയ ആവശ്യങ്ങൾക്കും മറ്റുമായി കേംബ്രിഡ്ജ് അനലറ്റിക്ക ഫേസ്ബുക്ക് വിവരങ്ങൾ ചോർത്തിയെന്ന വാർത്ത വൻ വിവാദങ്ങൾക്കാണ് തിരികൊളുത്തിയത് . വാർത്തകൾ സത്യമാണെന്ന് സമ്മതിച്ച് ക്ഷമാപണവുമായി ഫേസ്ബുക്ക് സ്ഥാപകൻ മാർക്ക് സക്കർബർഗ് മുന്നോട്ടുവന്നതോടെ പുതിയൊരു ക്യാംപയിൻ രൂപം കൊണ്ടു . ഡിലീറ്റ് ഫേസ്ബുക്ക് എന്ന പേരിലുള്ള ക്യാംപയിന് വലിയ പിന്തുണയാണ് ലഭിക്കുന്നത് . ലോകത്തിന്റെ വിവിധ ഭാഗങ്ങളിൽ നിന്നുള്ളവർ പ്രതിഷേധത്തിന്റെ ഭാഗമായി തങ്ങളുടെ ഫേസ്ബുക്ക് സ്വകാര്യ അക്കൌണ്ടുകൾ ഡിലീറ്റ് ചെയ്തു .


ഓണത്തെ വിക്കിയിലാക്കാൻ മലയാളം വിക്കിപീഡിയ ഒരുങ്ങുന്നു . അത്തം മുതൽ ചതയം വരെയുള്ള ദിവസങ്ങളിൽ ഓണവുമായി ബന്ധപ്പെട്ട ചിത്രങ്ങൾ വിക്കിപീഡിയയുടെ ഭാഗമായ വിക്കികോമൺസിലേക്ക് അപ്ലോഡ് ചെയ്യുന്ന പരിപാടിയാണ് പ്രവർത്തകർ ആവിഷ്കരിച്ചിരിക്കുന്നത് . ഓണം വിക്കിമീഡിയയെ സ്നേഹിക്കുന്നു എന്ന പേരിലാണ് പരിപാടി നടക്കുന്നത് . ഓണവുമായി ബന്ധപ്പെട്ട ചിത്രങ്ങൾ , ശബ്ദരേഖകൾ , ചലച്ചിത്രങ്ങൾ , ചിത്രീകരണങ്ങൾ , മറ്റു രേഖകൾ തുടങ്ങിയവയെല്ലാം സ്വതന്ത്രലൈസൻസോടെ സമൂഹത്തിനായി സംഭാവന ചെയ്യുന്ന പരിപാടിയാണ് ' ഓണം വിക്കിമീഡിയയെ സ്നേഹിക്കുന്നു ' . ഓണവുമായി വൈജ്ഞാനിക സ്വഭാവമുള്ളതും സ്വയം എടുത്തതുമായ ചിത്രങ്ങൾ 2016 സെപ്തംബർ 4 മുതൽ സെപ്തംബർ 16 വരെയുള്ള തീയതികളിൾ മലയാളം വിക്കിപീഡിയയിലോ , വിക്കിമീഡിയ കോമൺസിലോ ആർക്കും അപ്ലോഡ് ചെയ്യാവുന്നതാണ് . സ്വതന്ത്രമായ ഉപയോഗാനുമതിയുള്ള മറ്റു ചിത്രങ്ങളും അപ്ലോഡ് ചെയ്യാവുന്നതാണ് . സ്വതന്ത്രലൈസൻസോടെ വിക്കികോമൺസിൽ ചേർക്കപ്പെടുന്ന ചിത്രങ്ങളും മറ്റു രേഖകളും ഇൻറർനെറ്റ് ഉള്ളിടത്തോളം കാലം ആർക്കും കടപ്പാടോടെ ഉപയോഗിക്കാനാകും . തൃക്കാക്കര അമ്പലം , തൃപ്പൂണിത്തുറ അത്തച്ചമയം , പുലികളി , വള്ളംകളി , ഓണപ്പൊട്ടൻ , തൃക്കാക്കരയപ്പൻ , ഓണസദ്യ , ഊഞ്ഞാലാട്ടം , ഓണത്തല്ല് , ഓണക്കോടി , ഓണപ്പൂക്കൾ , ഓണപ്പൂക്കളമൊരുക്കാൻ ഉപയോഗിക്കുന്ന പൂക്കൾ ലഭിക്കുന്ന സപുഷ്പി സസ്യങ്ങൾ , ഓണപ്പാട്ടുകളുടെ ശബ്ദരേഖ , ഓണവുമായി സാമ്യമുള്ള മറ്റ് ആഘോഷങ്ങൾ , പൂക്കളം തുടങ്ങി ഏതു മേഖലയുമായി ബന്ധപ്പെട്ട ചിത്രങ്ങളും മറ്റു രേഖകളും അപ്ലോഡ് ചെയ്യാവുന്നതാണ് . ഈ ചിത്രങ്ങൾ മാധ്യമങ്ങളുൾപ്പെട ആർക്കുവേണമെങ്കിലും സൌജന്യമായി പിന്നീട് ഉപയോഗിക്കാൻ കഴിയുന്നതാണ് . എന്നാൽ ചിത്രങ്ങൾ എടുത്തയാൾക്ക് കൃത്യമായ കടപ്പാട് നൽകണമെന്നും വിക്കിപീഡിയ പ്രവർത്തകർ പറഞ്ഞു . പരിപാടിയുടെ ഭാഗമായി സംശയങ്ങൾ തീർക്കാൻ https : / / ml . wikipedia . org / wiki / WP : Onam _ loves _ Wikimedia എന്ന പേജും ഒരുക്കിയിട്ടുണ്ട് .


ഫ്രീ ഓഫറുകൾക്ക് ശേഷം വരിക്കാരിൽ ചോർച്ച വരാതിരിക്കാൻ പുതിയ ഓഫറുമായി ജിയോ രംഗത്ത് . 399 രൂപയ്ക്കോ അതിനു മുകളിലോ റീചാർജ് ചെയ്താൽ 2,599 രൂപ തിരിച്ചു നൽകുന്ന ക്യാഷ്ബാക്ക് ഓഫറാണ് ജിയോ അവതരിപ്പിക്കുന്നത് . നവംബർ 10 മുതൽ 25 വരെയുള്ള റീചാർജുകൾക്കാണ് ഓഫർ നൽകുന്നത് . 399 രൂപയ്ക്കോ അതിനു മുകളിലോ റീചാർജ് ചെയ്യുന്നവർക്ക് 400 രൂപ ഇൻസ്റ്റൻറ് ക്യാഷ്ബാക്കായും 300 രൂപ ക്യാഷ് ബാക്ക് വൌച്ചറായും ശേഷിക്കുന്ന 1899 രൂപയ്ക്ക് ഇ–കൊമേഴ്സ് വെബ്സൈറ്റുകൾ വഴി ഷോപ്പിങ്ങും നടത്താം . ജിയോ പ്രൈം അംഗങ്ങൾക്ക് മാത്രമാണ് ഈ ഓഫർ ലഭിക്കുക . ആമസോൺ , പേടിഎം , ഫോൺപെ , മൊബിക്വിക്ക് , ആക്സിസ് പേ , ഫ്രീ റീചാർജ് എന്നീ വെബ്സൈറ്റുകൾ വഴി സാധനങ്ങൾ വാങ്ങാനാകും . ക്യാഷ്ബാക്ക് തുക ഡിജിറ്റൽ വോലെറ്റിലാണ് വരുന്നത് . ജിയോ ക്യാഷ്ബാക്ക് വൌച്ചർ നവംബർ 15നാണ് വോലെറ്റിലെത്തുക . നേരത്തെ ദീപാവലിക്ക് 100 ശതമാനം ക്യാഷ്ബാക്ക് ഓഫറും ജിയോ പ്രഖ്യാപിച്ചിരുന്നു . അന്ന് 399 രൂപയ്ക്ക് റീചാർജ് ചെയ്തവർക്ക് 400 രൂപ തിരിച്ചു നൽകി . എന്നാൽ ജിയോ ഉപഭോക്താക്കൾക്ക് ഇത്രയും കൂടുതൽ തുക ക്യാഷ്ബാക്ക് ലഭിക്കുന്നത് ഇത് ആദ്യമാണ് . അതേസമയം , 400 രൂപയുടെ ഇൻസ്റ്റന്റ് ക്യാഷ്ബാക്ക് തുക അടുത്ത എട്ടു റീചാർജുകൾ 50 രൂപ വീതം ഉപയോഗിക്കാം .


ഇന്ത്യൻ ടീമിന്റെ സെലക്ഷനെ രൂക്ഷമായി വിമർശിച്ച് മുൻതാരം സുനിൽ ഗവാസ്കർ . ഭുവനേശ്വർ കുമാറിനെ കളിപ്പിക്കാത്തതിലും പൃഥ്വി ഷായുടെ പരിക്ക് കൈകാര്യം ചെയ്ത രീതിയിലും ഗവാസ്കർ തൃപ്തനല്ല . മാത്രമല്ല , കെ . എൽ രാഹുലിനെ വരും ടെസ്റ്റുകളിൽ കളിപ്പിക്കരുതെന്നും ഗവാസ്കർ കൂട്ടിച്ചേർത്തു . . അടുത്ത രണ്ട് ടെസ്റ്റുകളിൽ നിന്ന് കെ . എൽ . രാഹുലിനെ ഒഴിവാക്കണം . ഫോമിലേക്ക് തിരിച്ചെത്തുന്നത് കർണാടയ്ക്ക് വേണ്ടി രഞ്ജി ട്രോഫി കളിക്കട്ടെയെന്നും ഗവാസ്കർ വ്യക്തമാക്കി . പൃഥ്വി ഷായ്ക്ക് പകരക്കാരനെ കണ്ടെത്തുന്നതിലും ഇന്ത്യ കാലതാമസം വരുത്തിയെന്നും ഗവാസ്കർ . പൃഥ്വിക്ക് ഓസ്ട്രേലിയൻ പര്യടനം നഷ്ടമാവുമെന്ന് അറിയാമായിരുന്നെങ്കിൽ നേരത്തെ പകരക്കാരനെ കണ്ടെത്തണമായിരുന്നുവെന്നും ഗവാസ്കർ കുറ്റപ്പെടുത്തി . ഭുവനേശ്വർ കുമാറിനെ എന്തിനാണ് ഓസ്ട്രേലിയയിലേക്ക് കൊണ്ടുവന്നതെന്നും ഗവാസ്കർ ചോദിച്ചു . അടുത്തകാലത്ത് ഭുവനേശ്വർ കൂടുതൽ ദീർഘസമയ മത്സരങ്ങൾ കളിച്ചിട്ടില്ലെന്നുള്ളതാണ് . എന്നാൽ അതൊരിക്കലും ന്യായമായ കാരണമല്ലായിരുന്നുവെന്നും ഗവാസ്കർ . നേരത്തെ എം . എസ് ധോണി , എന്നിവർക്കെതിരെയും ഗവാസ്കർ വിമർശനമുന്നയിച്ചിരുന്നു . ടെസ്റ്റ് ടീമിൽ ഉൾപ്പെടാത്ത ഇരുവരും ആഭ്യന്തര ക്രിക്കറ്റ് കളിക്കണമെന്നായിരുന്നു ഗവാസ്കർ പറഞ്ഞിരുന്നത് .


വിജയ്യും അറ്റ്ലിയും ഒന്നിക്കുന്ന രണ്ടാമത്തെ ചിത്രത്തിന് മെരസൽ എന്ന് പേരിട്ടു . ചിത്രത്തിൻറെ ഫസ്റ്റ്ലുക്ക് പോസ്റ്റർ പുറത്തിറങ്ങി . താടിവച്ച വിജയുടെ പുതിയ ലുക്കാണ് ജെല്ലിക്കെട്ട് കാളകളുടെ പാശ്ചാത്തലത്തിൽ ഫസ്റ്റ്ലുക്ക് പോസ്റ്ററിലുള്ളത് . ചിത്രത്തിൽ വിജയ്ക്ക് മൂന്ന് നായികമാരുണ്ടെന്നാണ് റിപ്പോർട്ട് സമാന്ത , കാജൽ അഗർവാൾ , നിത്യമേനോൻ എന്നിവരാണ് സിനിമയിലെ നായികമാർ . നേരത്തെ ഈ ചിത്രത്തിൽ നിന്നും ജ്യോതിക പിന്മാറിയത് കോളിവുഡിൽ വലിയ വാർത്തയായിരുന്നു . തിരക്കഥയിലെ ചില അഭിപ്രായവ്യത്യാസങ്ങളാണ് നടി പിന്മാറാൻ കാരണമെന്നായിരുന്നു പറഞ്ഞു കേട്ടത് . കഥ കേട്ട ശേഷം ചില മാറ്റങ്ങൾ വരുത്താൻ സംവിധായകനോട് ജ്യോതിക നിർദ്ദേശിച്ചിരുന്നു . ഇത് പാലിക്കാത്തതിനെ തുടർന്നാണ് നടിയുടെ പിന്മാറ്റമെന്നാണ് വാർത്ത വന്നത് . എന്നാൽ ഒരു ഓഡിയോ ലോഞ്ചിൽ , ‘നായകന്മാർ ദയവ് ചെയ്ത് ഒന്നിൽ കൂടുതൽ നായികമാരെ ഒരു ചിത്രത്തിൽ പ്രണയിക്കുന്ന രീതി നിർത്തണം . സംവിധായകർ കുറച്ചുകൂടി സമൂഹത്തോട് ഉത്തരവാദിത്തം കാണിക്കേണ്ടിയിരിക്കുന്നു ' . –ജ്യോതിക വ്യക്തമാക്കിയിരുന്നു . ജ്യോതികയുടെ ഈ പ്രസ്താവന വിജയ്യുടെ പുതിയ സിനിമയ്ക്കെതിരെയാണെന്നാണ് കോളിവുഡിൽ നിന്നുള്ള ചിലരുടെ അടക്കംപറച്ചിൽ . തെറിയാണ് ഇതിന് മുൻപ് വിജയും അറ്റ്ലിയും ഒന്നിച്ച ചിത്രം . വൻഹിറ്റായ ഈ ചിത്രത്തിന് ശേഷം ഇവർ ഒന്നിക്കുന്ന ചിത്രത്തിന് സംഗീതം നൽകിയിരിക്കുന്നത് എ . ആർ റഹ്മാനാണ് . തമിഴിലെ പ്രമുഖ നിർമ്മാണ കമ്പനിയായ ടിഎസ്എല്ലിൻറെ നൂറാമത് ചിത്രമാണ് മെരസൽ .


ജിഎസ്ടി നടപ്പായി മൂന്ന് മാസമാകുമ്പോൾ സംസ്ഥാനത്തിന്റെ നികുതി വരുമാനം ഗണ്യമായി കൂടി . മൂന്ന് മാസത്തിനിടെ 16 ശതമാനം വളർച്ചയാണ് ഉണ്ടായത് . അറുപത് ശതമാനം വ്യാപാരികൾ മാത്രം ജിഎസ്ടി രജിസ്ട്രേഷൻ എടുത്തപ്പോഴാണ് ഈ നികുതി വളർച്ചയെന്നതും ശ്രദ്ധേയമാണ് . വിലക്കയറ്റം മുതൽ വിൽപ്പനയിലും നികുതി പിരിവിലുമെല്ലാം സമ്പൂർണ അനിശ്ചിതത്വം . വ്യാപാരികൾ പിരിച്ചെടുക്കുന്നതിൽ പങ്ക് പക്ഷെ ഖജനാവിലെത്തിത്തുടങ്ങി . പ്രതീക്ഷിച്ച അത്രയില്ലെങ്കിലും . കഴിഞ്ഞ സാമ്പത്തിക വർഷം ഇതേ കാലയളവിൽ വാറ്റിലൂടെ മാസം ശരാശരി കിട്ടിയിരുന്ന വരുമാനം 1456 കോടി രൂപ . ജിഎസ്ടി വന്നതോടെ ഇത് 1727 കോടി രൂപയായി . ജിഎസ്ടി നടപ്പാക്കുന്നതിന് കേന്ദ്രം സംസ്ഥാനങ്ങൾക്ക് നൽകുന്ന നഷ്ടപരിഹാരത്തുകയിൽ കേരളത്തിന് കിട്ടിയ വിഹിതം 810 കോടി രൂപയാണ് . ഇതുകൂടി ചേർത്താൽ ആകെ വളർച്ച 16 ശതമാനമായി . ഐജിഎസ്ടി നിരക്കിലുമുണ്ട് ക്രമാനുഗത വർദ്ധനവ് . ജിഎസ്ടി നടപ്പാക്കിയ ആദ്യമാസം 350 കോടി രൂപ കിട്ടിയിടത്ത് തുടർന്നുള്ള രണ്ടും മൂന്നും മാസം കിട്ടിയത് യഥാക്രമം 750 കോടി രൂപയും 823 കോടി രൂപയുമാണ് . ജിഎസ്ടി വന്ന് മാസം മൂന്ന് കഴിഞ്ഞെങ്കിലും നാളിതുവരെ 60 ശതമാനം വ്യാപാരികൾ മാത്രമാണ് റിട്ടേൺ സമർപ്പിച്ചിട്ടുള്ളത് . നാൽപത് ശതമാനം കച്ചവടക്കാർ രജിസ്ട്രേഷൻ എടുത്തിട്ടില്ലെന്നിരിക്കെ കിട്ടുന്ന വരുമാനം ഖജനാവിന് മുതൽകൂട്ടാണ് . പക്ഷെ നടത്തിപ്പിലെ പോരായ്മകൾ അടക്കമുള്ള പ്രശ്നങ്ങൾ ജിഎസ്ടി കൌൺസിൽ പരിഗണിക്കണമെന്നാണ് കേരളത്തിന്റെ ആവശ്യം .


രാജ്യത്തെ മൂന്ന് സ്വർണ നിക്ഷേപ പദ്ധതികൾക്ക് പ്രധാനമന്ത്രി നരേന്ദ്രമോദി തുടക്കം കുറിച്ചു . ഇന്ത്യൻ ഗോൾഡ് കോയിൻ സ്കീം , ഗോൾഡ് സോവറിൻ ബോണ്ട് , ഗോൾഡ് മോണിറ്റൈസേഷൻ സ്കീം എന്നിവയാണ് പ്രഖ്യാപിച്ചത് . 2015 - 16 ബജറ്റ് പ്രഖ്യാപനത്തിൽ ധനമന്ത്രി അരുൺ ജെയ്റ്റ്ലി പ്രഖ്യാപിച്ചിരുന്നതാണ് ഗോൾജ് മോണിറ്റൈസേഷൻ സ്കീം . 2015 ൽ റിസർവ് ബാങ്ക് ഓഫ് ഇന്ത്യ ഇത് സംബന്ധിച്ച ഉത്തരവ് പുറത്തിറക്കി . രാജ്യത്തെ വീടുകളിൽ മാത്രം വെറുതെ സൂക്ഷിയ്ക്കുന്ന 60 ലക്ഷം കോടിയുടെ സ്വർണം പുറത്ത് കൊണ്ട് വരികയും സാമ്പത്തിക രംഗത്തെ കൂടുതൽ കരുത്താർജ്ജിയ്ക്കുകയും ചെയ്യുക എന്ന ലക്ഷ്യത്തോടെയാണ് ഗോൾഡ് മോണിറ്റൈസേഷൻ പദ്ധതി കൊണ്ട് വരുന്നത് . ചുരുക്കത്തിൽ ഇനി സ്വർണ വില കുറഞ്ഞാലും പേടിയ്ക്കേണ്ടെന്ന് സാരം . വീട്ടിലെ സ്വർണം വെറുതേ വയ്ക്കേണ്ട ആവശ്യമില്ല . അത് ബാങ്കിൽ നിക്ഷേപിച്ച് പലിശ നേടാം . സ്വർണം നഷ്ടമാവുകയുമില്ല . പണം ലഭിയ്ക്കുകയും ചെയ്യും . മൂന്ന് സ്വർണ നിക്ഷേപ പദ്ധതികളെപ്പറ്റിയും കൂടുതൽ അറിയണമെന്നില്ലേ . ഇതാ . . .


കേരള യൂണിവേഴ്സിറ്റിയുടെ വെബ് സൈറ്റിൽ വൻ സുരക്ഷാവീഴ്ച . യൂണിവേഴ്സിറ്റിയുടെ എകസാം സർവറിലേക്ക് ഹാക്കർമാർ നുഴഞ്ഞുകയറാൻ ശ്രമിച്ചെങ്കിലും ചോദ്യപേപ്പറുകൾ സൂക്ഷിക്കുന്ന സർവർ സുരക്ഷിതമാണെന്നും സർവറിലേക്ക് കടന്നുകയറാൻ ഹാക്കർമാർക്ക് ആയിട്ടില്ലെന്നുമാണ് ലഭിക്കുന്ന റിപ്പോർട്ടുകൾ . സുരക്ഷാ പരിശോധനയുടെ ഭാഗമായി ഓൺലൈൻ ചോദ്യപേപ്പർ വിതരണ നടപടികൾ നിർത്തിവെച്ചിരിക്കുകയാണ് . നേരത്തെയും നിരവധി തവണ യുണിവേഴ്സിറ്റിയുടെ വെബ്സൈറ്റ് ഹാക്കർമാർ ഹാക്ക് ചെയ്യാൻ ശ്രമം നടത്തിയിട്ടുണ്ട് . കഴിഞ്ഞ ശനിയാഴ്ചയാണ് പിഴവുകൾ ചൂണ്ടിക്കണിക്കുന്നതിൻറെ ഭാഗമായി എത്തിക്കൽ ഹാക്കർമാർ സൈറ്റ് ഹാക്ക് ചെയ്തത് . ഹാക്കർമാർ നുഴഞ്ഞുകയറിയെന്ന് മനസ്സിലാക്കിയതിനെ തുടർന്ന് കേരളാ പോലീസിന്റെ സൈബർ ഡോം വിഭാഗത്തെ വിവരം അറിയിക്കുകയും തുടർന്ന് ഓൺലൈൻ ചോദ്യപേപ്പർ വിതരണ നടപടികൾ നിർത്തിവെയ്ക്കുകയുമായിരുന്നു . കഴിഞ്ഞ മാസം യുണിവേഴിസിറ്റിയുടെ പരീക്ഷ ഫലം പ്രസിദ്ധീകരിക്കുന്ന പേജ് പാക്കിസ്താൻ ഹാക്കർമാർ തകർത്തിരുന്നു . ഇതിനുശേഷവും ആവർത്തിച്ച് ആവശ്യപ്പെട്ടിട്ടും സുരക്ഷാ മാനദണ്ഡങ്ങൾ കർശനമാക്കാൻ യുണിവേഴ്സിറ്റി തയ്യറായിട്ടില്ലെന്നുമാണ് തുടർച്ചയായി ഉണ്ടായിക്കൊണ്ടിരിക്കുന്ന ഇത്തരം സംഭവങ്ങൾ തെളിയിക്കുന്നത് .


ഓസ്ട്രേലിയക്കെതിരായ മൂന്നാം ട്വന്റി - 20 മത്സരം ജയിച്ച് ഏകദിന പരമ്പരയ്ക്കു പിന്നാലെ ട്വന്റി - 20 പരമ്പരയും സ്വന്തമാക്കാനിറങ്ങുന്ന ഇന്ത്യക്ക് അശുഭവാർത്ത . മത്സരം നടക്കുന്ന ഹൈദരാബാദിൽ കഴിഞ്ഞ കുറച്ചു ദിവസങ്ങളിലായി കനത്ത മഴയാണ് . മത്സരം നടക്കുന്ന വെള്ളിയാഴ്ചയും മഴ വില്ലനായേക്കുമെന്നാണ് റിപ്പോർട്ട് . മഴ മൂലം മത്സരം തടസപ്പെട്ടാൽ ഏകദിന പരമ്പരയ്ക്കു പിന്നാലെ ട്വന്റി - 20 പരമ്പരയും സ്വന്തമാക്കാമെന്ന ഇന്ത്യൻ മോഹങ്ങൾ ഒലിച്ചുപോവും . കഴിഞ്ഞ ഒരാഴ്ചയായി ഹൈദരാബാദിൽ ദിവസേന മഴ പെയ്യുന്നുണ്ട് . മഴ പിച്ചിന്റെ സ്വഭാവത്തെയും ബാധിച്ചേക്കുമെന്ന് ക്യൂറേറ്റർ വൈ എൽ ചന്ദ്രശേഖർ പറഞ്ഞു . പൊതുവെ വലിയ സ്കോറുകൾ പിറക്കാറുള്ള ഉപ്പൽ സ്റ്റേഡിയത്തിൽ പിച്ച് ആരെ തുണയ്ക്കുമെന്ന് കണ്ടറിയേണ്ട കാര്യമാണ് . ബാറ്റിംഗ് പിച്ചെന്ന് വിശേഷിപ്പിക്കപ്പെട്ട ഗുവാഹത്തിയിൽ ഓസീസ് ബൌളർമാർ ഇന്ത്യയെ ചുരുട്ടിക്കെട്ടുകയായിരുന്നു . ഒരാഴ്ചയായി പെയ്യുന്ന മഴ ഔട്ട് ഫീൽഡിനെയും ബാധിച്ചിട്ടുണ്ട് . മഴ തടസപ്പെടുത്തിയ പരമ്പരയിലെ ആദ്യ മത്സരം ഇന്ത്യ സ്വന്തമാക്കിയപ്പോൾ രണ്ടാം മത്സരം ഓസീസ് ജയിച്ച് പരമ്പരയിൽ ഒപ്പമെത്തിയിരുന്നു .


ഈ വർഷത്തെ ഏറ്റവും മികച്ച ആദ്യദിന കളക്ഷൻ നേടിയ ചിത്രമാണ് രാജ്കുമാർ ഹിറാനി സംവിധാനം ചെയ്ത സഞ്ജു . നടൻ സഞ്ജയ് ദത്തിൻറെ ജീവിതം തിരശ്ശീലയിലെത്തിച്ച ചിത്രം ആദ്യയാഴ്ച പിന്നിടാനൊരുങ്ങുമ്പോൾ ഏത് ബോളിവുഡ് നിർമ്മാതാവിനെയും മോഹിപ്പിക്കുന്ന നേട്ടത്തിന് അരികിലാണ് . ആദ്യ ആഴ്ചയിൽത്തന്നെ 200 കോടി ക്ലബ്ബിലേക്ക് പ്രവേശിക്കാനൊരുങ്ങുകയാണ് ചിത്രം . ചിത്രത്തിൻറെ ദിവസം തിരിച്ചുള്ള , റിലീസ് ദിനം മുതലുള്ള കളക്ഷൻ ഇങ്ങനെ . . വെള്ളി - 34.75 കോടി , ശനി - 38.60 കോടി , ഞായർ - 46.71 കോടി , തിങ്കൾ - 25.35 കോടി , ചൊവ്വ - 22.10 കോടി , ബുധൻ - 18.90 കോടി . ഇതുവരെ ആകെ നേട്ടം 186.41 കോടി . ഇന്ത്യൻ സ്ക്രീനുകളിൽ നിന്ന് മാത്രമുള്ള കളക്ഷനാണിത് . അപ്രതീക്ഷിതമായതൊന്നും സംഭവിച്ചില്ലെങ്കിൽ ചിത്രം ഇന്ന് 200 കോടി ക്ലബ്ബിൽ പ്രവേശിക്കും . അങ്ങനെയെങ്കിൽ രൺബീറിൻറെ കരിയറിലെ ആദ്യ 200 കോടി ചിത്രമാവും സഞ്ജു . ചിത്രം ഇന്ത്യയിൽ നിന്ന് മാത്രം നേടിയതാണിത് . മുന്നാഭായ് എംബിബിഎസ് മുതൽ പികെ വരെ ചെയ്ത നാല് സിനിമകളും സൂപ്പർ ഹിറ്റുകളാക്കിയ സംവിധായകനാണ് രാജ്കുമാർ ഹിറാനി . സഞ്ജുവും ആ ഗണത്തിലേക്ക് എത്തുമെന്ന കാര്യത്തിൽ ട്രേഡ് അനലിസ്റ്റുകൾക്കൊന്നും തർക്കമില്ല . ഹിറാനിയുടെ കരിയറിലെ ഏറ്റവും വലിയ ഹിറ്റായ പികെയെ കളക്ഷനിൽ സഞ്ജു മറികടക്കുമോ എന്നതും ബോളിവുഡ് ഉറ്റുനോക്കുന്ന കാര്യമാണ് .


കാമുകന്മാരെക്കൊണ്ട് ഐഫോൺ 7 വാങ്ങിപ്പിച്ച ശേഷം അവ ചൈനയിലെ ലേല സൈറ്റായ ഹുയി ഷൌ ബാവോ വെബ്സൈറ്റിലൂടെയായിരുന്നു വിൽപ്പന നടത്തിയത് . ഇതിലൂടെ 120,000 യുവാൻ ( 12 ലക്ഷം രൂപ ) ഇവർ സമ്പാദിച്ചു . പിന്നീട് ഗ്രാമത്തിൽ ചെന്നു വീടു വാങ്ങിക്കുകയും ചെയ്തു . ചൈനയിലെ ഒരു സാധാരണ കുടുംബത്തിൽ മൂത്ത മകളായി പിറന്ന സിയാവോളിയും കുടുംബവും സ്വന്തം വീട്ടിലായിരുന്നില്ല താമസിച്ചിരുന്നത് . തൊഴിലാളിയായ പിതാവും വീട്ടമ്മയായ മാതാവും ഏറെ പ്രായം ചെന്നവരായതിനാൽ വീട് സ്വന്തമാക്കുക എന്ന സ്വപ്നം തുടരുകയുമായിരുന്നു . അതിനിടയിലാണ് സിയാവോളിക്ക് 20 കാമുകന്മാരെ വീണു കിട്ടിയത് . പുതിയ വീടു കാണിക്കാൻ കൂട്ടത്തിൽ ജോലി ചെയ്യുന്നവരെ ഗ്രാമത്തിലേക്ക് കൊണ്ടുപോയതാണ് സിയാവോളിയുടെ കഥ പുറത്താകാൻ കാരണമായത് . വീട് വെയ്ക്കാനുള്ള പണം എവിടെ നിന്നാണെന്ന സഹപ്രവർത്തകരുടെ ജിജ്ഞാസ അടക്കാൻ സിയാവോളിക്ക് എല്ലാം പറയേണ്ടി വന്നു . സംഗതി പിന്നീട് ഓഫീസിൽ പാട്ടായതോടെ പുറത്തേക്കും കഥയെത്തി . തുടർന്ന് ചൈനീസ് ബ്ളോഗ്സ്പോട്ടായ ടിയാൻ യാ യി ഡു വിൽ പ്രൌഡ് ക്വിയാബോ എന്നയാൾ കുറിക്കുക കൂടി ചെയ്തതോടെ അങ്ങാടിപ്പാട്ടുമായി . സിയാവോളി ചൈനയിലെങ്ങും വൻ ഹിറ്റായതോടെ അടുത്തിടെ ഇവരുമായി കൂടിക്കാഴ്ചയ്ക്ക് അനുവാദം തേടി ബിബിസി വരെയെത്തി . എന്നാൽ തന്റെ കഥ ലോകം അറിയുമെന്ന് ഭയന്ന് സിയാവോളി അഭിമുഖത്തിന് തയ്യാറായില്ല . കഴിഞ്ഞ മാസം മാത്രമാണ് ഐഫോൺ 7 ചൈനയിൽ എത്തിയത് എന്നത് കൂടി കൂട്ടി വായിക്കുമ്പോഴാണ് കഥ ഏറെ ഞെട്ടിക്കുന്നത് .


പ്രധാനമന്ത്രിയുടെ ആപ്പിലെ വിവരങ്ങൾ ചോരുന്നു എന്നതിന് പിന്നാലെ കോൺഗ്രസിൻറെ ഔദ്യോഗിക ആപ്പിനെതിരെയും ആരോപണം . ഈ അപ്പ് ഡൌൺലോഡ് ചെയ്ത് വിവരങ്ങൾ നൽകുന്നവരുടെ ഡാറ്റ സിംഗപ്പൂർ ആസ്ഥാനമായ കമ്പനിക്ക് അനുമതിയില്ലാതെ നൽകുന്നു എന്നാണ് റിപ്പോർട്ട് . ഫ്രഞ്ച് ടെക് ഗവേഷകൻ എലിയട് ആൻറേർസൺ ആണ് വെളിപ്പെടുത്തിയിരിക്കുന്നത് . ആപ്പ് പ്രവർത്തിക്കുന്ന മൊബൈലിലെ ഓപ്പറേറ്റിങ് സോഫ്റ്റ്വയർ , നെറ്റ്വർക് ടൈപ്പ് , കാരിയർ തുടങ്ങിയ ഡിവൈസ് വിവരങ്ങളും ഇ - മെയിൽ , ഫോട്ടോ , വയസ്സ് , പേര് തുടങ്ങിയ വ്യക്തിഗത വിവരങ്ങളുമാണ് ആപ്പ് വഴി ചോർത്തുന്നത് എന്നാണ് എലിയട് പറയുന്നത് . എലിയട്ടിൻറെ ആരോപണത്തെ തുടർന്ന് കോൺഗ്രസിൻറെ ആപ്പ് പ്ലേസ്റ്റോറിൽ നിന്നും അപ്രത്യക്ഷമായി . വിവാദമുയർന്ന സാഹചര്യത്തിൽ കോൺഗ്രസ് തന്നെയാണ് ആപ്പ് പിൻവലിച്ചത് . ചൈനീസ് മൊബൈൽ നിർമ്മാതാക്കളായ വൺപ്ലസിൻറെ ഉപയോക്താക്കളുടെ വിവരങ്ങൾ ചോരുന്നു എന്ന വെളിപ്പെടുത്തൽ നടത്തി ശ്രദ്ധേയനായ സൈബർ സുരക്ഷ ഗവേഷകനാണ് എലിയട് ആൻറേർസൺ . ഈ സംഭവത്തിൽ വൺപ്ലസ് പിന്നീട് കുറ്റം ഏറ്റുപറയുകയും . ഉപയോക്താക്കളോട് മാപ്പ് പറയുകയും ചെയ്തിരുന്നു . നേരത്തെ പ്രധാനമന്ത്രി മോദിയുടെ ആപ്പിൽ ലോഗിൻ ചെയ്യുമ്പോൾ ഉപയോക്താക്കളുടെ ഉപകരണ വിവരങ്ങളും ഒപ്പം സ്വകാര്യ വിവരങ്ങളും അമേരിക്ക ആസ്ഥാനമായ in . wzrkt . com എന്ന ഡൊമൈനിലേക്ക് കൈമാറുന്നുവെന്ന് ആൽഡേഴ്സൻ പുറത്തുവിട്ടത് വൻ വിവാദമായിരുന്നു .


വാട്ട്സ്ആപ്പ് വഴി താഴെ കാണിച്ചിരിക്കുന്ന സന്ദേശം നിങ്ങൾക്ക് ലഭിച്ചിട്ടുണ്ടോ , എന്നാൽ ശ്രദ്ധിക്കണം ഈ തട്ടിപ്പിന് ഇരയാകരുത് ചിലപ്പോൾ ബിബിസിയുടെ പേരിലാകും ഈ സന്ദേശം . ഇംഗ്ലിഷ് , ഹിന്ദി , തമിഴ് ഭാഷകളിലും സമാന സന്ദേശങ്ങൾ ഇറങ്ങിയിരുന്നു . സന്ദേശം തുടരുന്നതിങ്ങനെ . ഈ സന്ദേശത്തിൻറെ സത്യാവസ്ഥ ഒടുവിൽ നാസ തന്നെ വ്യക്തമാകുന്നു . 2008 മുതൽ ഈ സന്ദേശം പ്രചരിക്കുന്നുണ്ടെന്നു ശാസ്ത്രജ്ഞർ വ്യക്തമാക്കി . 2012 ഏപ്രിൽ ആറിനും ഭീഷണി സന്ദേശം പ്രചരിച്ചു . ഇപ്പോൾ ദിനംപ്രതിയാണ് ഇത്തരം സന്ദേശങ്ങൾ എത്തുന്നത് . സൂര്യനടക്കമുള്ളവ പുറപ്പെടുവിക്കുന്ന ഹാനികരമായ കോസ്മിക് തരംഗങ്ങളെ നേരിടാനുള്ള കരുത്ത് ഭൂമിക്കുണ്ടെന്നു നാസ വ്യക്തമാക്കുന്നു . സാധാരണ കോസ്മിക് തരംഗങ്ങൾ ഇപ്പോഴും നമ്മുടെ ശരീരത്തിലൂടെ കടന്നുപോകുന്നുണ്ട് . അവയൊന്നും മനുഷ്യനടക്കമുള്ള ജീവികൾക്കു ഭീഷണിയല്ല . ഇത്തരം അബദ്ധങ്ങൾ പ്രചരിപ്പിക്കരുതെന്നാണു നാസയുടെ നിലപാട് . whatsapp fraud


റെയിൽവേ ടിക്കറ്റ് ബുക്കിംഗിന് പാസഞ്ചർ റിസർവേഷൻ സിസ്റ്റം കൌണ്ടറുകൾ ആരംഭിക്കാനുള്ള നീക്കവുമായി ഇന്ത്യൻ റെയിൽവേ . രാജ്യത്തെ പോസ്റ്റ് ഓഫീസുകൾ കേന്ദ്രീകരിച്ച് പാസഞ്ചർ റിസർവേഷൻ സിസ്റ്റം കൌണ്ടറുകൾ പ്രവർത്തനമാരംഭിക്കാനാണ് നീക്കം . രാജ്യസഭയിൽ റെയിൽവേ മന്ത്രി രജൻ ഗോഹൈനാണ് ഇക്കാര്യം വ്യക്തമാക്കിയത് . ഓരോ പ്രദേശത്തെയും റെയിൽവേ ടിക്കറ്റ് ബുക്കിംഗ് കൌണ്ടറുകളുടെ സാമീപ്യത്തിന് അനുസൃതമായി ആയിരിക്കും പാസഞ്ചർ റിസർവേഷൻ സിസ്റ്റം കൌണ്ടറുകൾ ആരംഭിക്കുക . വെള്ളിയാഴ്ച ഐആർസിടിസി വെബ്സൈറ്റിന്റെ പ്രവർത്തനം സംബന്ധിച്ച ചോദ്യങ്ങൾക്കുള്ള മറുപടിയിലാണ് മന്ത്രി ഇക്കാര്യം വ്യക്തമാക്കിയത് . പദ്ധതി നടപ്പിലാക്കുന്നതിന് മുമ്പായി പോസ്റ്റൽ ഡിപ്പാർട്ട്മെന്റുകളുമായി ധാരണയിലെത്തിയ ശേഷം നീക്കങ്ങൾ ആരംഭിക്കുമെന്നും മന്ത്രി വ്യക്തമാക്കി . നിലവിൽ രാജ്യത്തെ 280 പോസ്റ്റ് ഓഫീസുകളിലാണ് പാസഞ്ചർ റിസർവേഷൻ സിസ്റ്റം കൌണ്ടറുകൾ ലഭ്യമായിട്ടുള്ളത് . ഇന്ത്യൻ റെയിൽവേയിലെ 65 ശതമാനം ടിക്കറ്റുകളും ഐആർസിടിസി വെബ്സൈറ്റ് വഴിയാണ് ബുക്ക് ചെയ്യുന്നത് . നിലവിൽ കർണാടകയിലാണ് ഏറ്റവുമധികം പാസഞ്ചർ റിസർവേഷൻ സിസ്റ്റം കൌണ്ടറുകളുള്ളത് . മഹാരാഷ്ട്ര ( 36 ) , ആന്ധ്രപ്രദേശ് ( 24 ) , ഉത്തർപ്രദേശ് ( 23 ) , എന്നിങ്ങനെയാണ് പാസഞ്ചർ റിസർവേഷൻ സിസ്റ്റം കൌണ്ടറുകളുള്ളത് . ഇന്ത്യൻ റെയിൽവേയ്ക്ക് 2018ലെ ധനകാര്യ ബജറ്റിൽ ഇന്ത്യൻ റെയിൽവേയുടെ ആധുനികവൽക്കരണത്തിന് 1.48 ലക്ഷം കോടി രൂപ വകയിരുത്തിയതിന് പിന്നാലെയാണ് പ്രഖ്യാപനം .


ഏകദേശം 34 ലക്ഷം പൌണ്ട് ( 28 കോടി രൂപ ) യ്ക്കാണ് മഹീന്ദ്ര ആൻറ് മഹീന്ദ്ര ബിഎസ്എയെ സ്വന്തമാക്കിയിരിക്കുന്നത് . മഹീന്ദ്രയുടെ കീഴിലുള്ള ക്ലാസിക്ക് ലെജെൻഡ്സ് പ്രൈവറ്റ് ലിമിറ്റിഡ് എന്ന കമ്പനിയാണ് ബിഎസ്എയെ സ്വന്തമാക്കിയതെന്നാണ് റിപ്പോർട്ടുകൾ . ബിഎസ്എയുടെ എല്ലാ ഉൽപ്പന്നങ്ങളും അതേ പേരിൽ നിർമ്മിക്കുന്നതിനും വിൽക്കുന്നതിനുമുള്ള അവകാശം ഇനിമുതൽ ക്ലാസിക്ക് ലെജെൻഡ്സിനായിരിക്കും . അമേരിക്ക , കാനഡ , സിങ്കപ്പൂർ , മലേഷ്യ , മെക്സിക്കോ , ജപ്പാൻ തുടങ്ങി വിവിധ രാജ്യങ്ങളിൽ വേരുകളുണ്ട് ബിഎസ്എക്ക് . ഈ ഏറ്റെടുക്കലിലൂടെ മഹീന്ദ്ര അന്താരാഷ്ട്ര വാഹന ലോകത്ത് കരുത്തന്മാരായിത്തീരുമെന്ന് ചുരുക്കം . 2011 - ൽ കൊറിയൻ കാർ നിർമ്മാതാക്കളായ സാങ്യോങ്ങിനെ മഹീന്ദ്ര ഏറ്റെടുത്തിരുന്നു . കഴിഞ്ഞ വർഷം പുഷോ മോട്ടോർ സൈക്കിൾസിന്റെ 51 ശതമാനം ഓഹരികളും മഹീന്ദ്ര സ്വന്തമാക്കിയിരുന്നു . ഇതിന് തൊട്ടുപിന്നാലെയാണ് മഹീന്ദ്രയുടെ പുതിയ നേട്ടം . കഴിഞ്ഞ കുറച്ചു കാലമായി മോട്ടോർ വാഹന ലോകത്ത് നടന്നു കോണ്ടിരുന്ന ചൂടൻ ചർച്ചകൾക്കാണ് ഈ ഏറ്റെടുക്കലോടെ വിരാമമായിരിക്കുന്നത് . ബിഎസ്എ , നോർട്ടൺ എന്നിവയിലേതെങ്കിലും ഒന്നിനെ മഹീന്ദ്ര സ്വന്തമാക്കിയേക്കും എന്നായിരുന്നു വാർത്തകൾ . എസ്യുവികളുടെ ഉൽപ്പാദനത്തിലാണ് മഹീന്ദ്ര ഇപ്പോൾ ശ്രദ്ധ കേന്ദ്രീകരിച്ചിരിക്കുന്നത് . എന്നാൽ ഇന്ത്യൻ നിരത്തുകളിൽ മഹീന്ദ്രയുടെ ഇരുചക്രവാഹനങ്ങളും ജനപ്രിയമാണ് . മഹീന്ദ്ര മോജോ ഉൾപ്പെടെയുള്ളവ ഉദാഹരണം . ഐക്കണിക്ക് ബ്രാൻഡായ ബിഎസ്എയുടെയും പുഷോയുടെയുമൊക്കെ ഏറ്റെടുക്കലോടെ ലോകത്തിലെ ഇരുചക്രവാഹന വിപണിയിൽ ഇനിമുതൽ നിർണ്ണായക ശക്തിയാവും മഹീന്ദ്ര .


ആദായ നികുതി റിട്ടേണുകൾ സമർപ്പിക്കാൻ വൈകുന്നവരിൽ നിന്ന് 10,000 രൂപ വരെ പിഴ ഈടാക്കുമെന്ന് കഴിഞ്ഞ ബജറ്റിൽ കേന്ദ്ര ധനമന്ത്രി പ്രഖ്യാപിച്ചിരുന്നു . എന്നാൽ ഇത് 2018 ഏപ്രിൽ ഒന്നുമുതൽ ഇത് ഈടാക്കിയാൽ മതിയെന്ന് കേന്ദ്ര സർക്കാർ തീരുമാനിച്ചു . 2016 - 17 സാമ്പത്തിക വർഷത്തെ റിട്ടേണുകൾ സമർപ്പിക്കാൻ വൈകുന്നവർ തൽക്കാലം പിഴ അടയ്ക്കേണ്ടി വരില്ല . ഈ മാസം 31 വരെയാണ് ആദായ നികുതി റിട്ടേണുകൾ സമർപ്പിക്കാൻ സമയം അനുവദിച്ചിട്ടുള്ളത് . ആദായ നികുതി നിയമത്തിൽ പുതുതായി കൂട്ടിച്ചേർത്ത 234F സെക്ഷൻ അനുസരിച്ചാണ് 10,000 രൂപ വരെ പിഴ ഈടാക്കുന്നത് . നിശ്ചിത സമയത്തിനകം റിട്ടേണുകൾ സമർപ്പിക്കാത്തവരിൽ നിന്നായിരിക്കും ഇത് ഈടാക്കുക . അടുത്ത വർഷം മുതൽ ജൂലൈ 31ന് ശേഷം റിട്ടേൺ ഫയൽ ചെയ്യുന്നവർ പിഴ നൽകണം . ഡിസംബർ 31 വരെ 5000 രൂപയും ഡിസംബർ 31ന് ശേഷം 10,000 രൂപയുമാണ് പിഴ അടക്കേണ്ടി വരിക . എന്നാൽ 5 ലക്ഷം രൂപ വരെ വരുമാനം ഉള്ളവർ പരമാവധി 1000 രൂപ പിഴയടച്ചാൽ മതിയാവും .


രാജ്യത്തെ ടെലികോം വിപണി ഒന്നാകെ കീഴടക്കിക്കൊണ്ടിരിക്കുന്ന മുകേഷ് അംബാനിയുടെ ജിയോ ഇന്ത്യയ്ക്ക് പുറത്തേക്കും വ്യാപിക്കുന്നു . യൂറോപ്യൻ വിപണിയാണ് ജിയോയുടെ ലക്ഷ്യം . ഇതിൻറെ ആദ്യപടിയായി യുറോപ്യൻ രാജ്യമായ എസ്റ്റോണിയയാണ് അംബാനി ലക്ഷ്യമിടുന്നത് . ഇന്ത്യയിൽ നൽകുന്നതിൽ നിന്ന് വ്യത്യസ്തമായി ജിയോയുടെ സേവനങ്ങളിലും നയങ്ങളിലും മാറ്റം വരുത്തിയുളള സബ്സിഡയറിയാവും എസ്റ്റോണിയയിൽ തുടങ്ങുക . എസ്റ്റോണിയയിലൂടെ യൂറോപ്യൻ വിപണി പിടിക്കാനാണ് അംബാനിയുടെ ലക്ഷ്യം . മാർച്ചിൽ ഇതിൻറെ മുന്നോടിയായി അംബാനി എസ്റ്റോണിയൻ സർക്കാർ പ്രതിനിധികളുമായി കൂടിക്കാഴ്ച്ച നടത്തിയിരുന്നു . എസ്റ്റോണിയയുമായി ചേർന്ന് ഇന്ത്യയുടെ ഇ - ഗവേർണൻസ് സിസ്റ്റം വികസിപ്പിക്കാൻ അദ്ദേഹത്തിന് പദ്ധതിയുളളതായും അറിയുന്നു . ജിയോയുടെ സാന്നിധ്യം എസ്റ്റോണിയയിൽ അറിയിക്കാൻ എസ്റ്റോണിയൻ ഇ - റെസിഡൻസി പ്രോഗ്രാമിൽ പങ്കെടുക്കാൻ പദ്ധതി രൂപീകരിക്കുകയാണ് ജിയോ .


കയറ്റിറക്കങ്ങളില്ലാതെ ഓഹരി വിപണി . രാവിലെ നേട്ടത്തിലേക്ക് ഉയർന്നെങ്കിലും വിപണിയിലിപ്പോൾ കാര്യമായ മാറ്റമില്ല . ആഗോള വിപണിയിലെ നേട്ടത്തിൻറെ അടിസ്ഥാനത്തിൽ ആഭ്യന്തര നിക്ഷേപകരും താത്പര്യം പ്രകടിപ്പിക്കുന്നതാണ് വിപണിയെ നഷ്ടത്തിലേക്ക് വീഴ്ത്താത്തത് . അമേരക്കയിലെ നിർമാണ മേഖല ഉണർവ്വ് കൈവരിച്ചെന്ന റിപ്പോർട്ടാണ് രാജ്യാന്തര വിപണികളിലെ നേട്ടത്തിന് അടിസ്ഥാനം . ടാറ്റ മോട്ടോഴ്സ് , ഒ . എൻ . ജി . സി , ഭെൽ എന്നിവയാണ് ഇന്ന് നേട്ടപ്പട്ടികയിൽ മുന്നിൽ . അതേസമയം റിലയൻസ് , സിപ്ല , ഭാരതി എയർടെൽ എന്നിവ നഷ്ടത്തിലാണ് . ഡോളറുമായുള്ള വിനിമയത്തിലെ തകർച്ചയിൽ നിന്ന് രൂപ കരകയറുന്നില്ല . 10 പൈസ നേട്ടമുണ്ടാക്കിയെങ്കിലും 68 രൂപ 22 പൈസയിലാണ് രൂപ .


സ്റ്റാർ ഇന്ത്യയുടെ മൊബൈൽ ആപ്ളിക്കേഷനായ ഹോട്ട് സ്റ്റാർ കേരളത്തിലും അവതരിപ്പിച്ചു . കൊച്ചിയിൽ നടന്ന ചടങ്ങിൽ ഹോട്ട് സ്റ്റാറിൻറെ ബ്രാൻറ് അംബാസിഡർ മോഹൻലാൽ മുഖ്യാതിഥിയായി . സീരിയലുകളും , സിനിമകളും , കായിക മത്സരങ്ങളും അടക്കം 80,000മണിക്കൂർ ഉള്ളടക്കവുമായാണ് ഹോട്ട് സ്റ്റാർ കേരളത്തിലെത്തുന്നത് . ഇതിൽ 4000 മണിക്കൂർ മലയാളം വീഡിയോകളുണ്ടാകും . ഹോട്ട് സ്റ്റാർ ആപ്ഡൌൺലോഡ് ചെയ്തെടുത്താൽ സൌജന്യമായി വീഡിയോകൾ കാണാം . ഏഷ്യാനെറ്റിൽ സംപ്രേഷണം ചെയ്യുന്ന 50 ഓളം സീരിയലുകളും , 150ൽ പരം സിനിമകളുടെയും വീഡിയോകൾ ആണ് മലയാളം ഹോട്ട് സ്റ്റാറിലൂടെ ലഭിക്കുക . ഏഴ് ഭാഷകളിൽ ഇതിനകം തന്നെ വൻ ഹിറ്റായ ആപ്ളിക്കേഷൻറെ മലയാളം വേർഷനാണ് കൊച്ചിയിൽ ലോഞ്ച് ചെയ്തത് . സൂപ്പർ താരം മോഹൻലാലാണ് ബ്രാൻറ് ആംബാസിഡർ 2015 ഫെബ്രുവരിയിൽ തുടക്കമിട്ട ഹോട്ട് സ്റ്റാർ ഇതിനകം 64 മില്യൺ പേർ ഡൌൺലോഡ് ചെയ്തു കഴിഞ്ഞു .


ലോകമെങ്ങുമുള്ള രജനീകാന്ത് ആരാധകർ കാത്തിരിക്കുന്ന പുതിയ ചിത്രം കാലായുടെ കർണാടക റിലീസ് പ്രതിസന്ധിയിൽ . ജൂൺ ഏഴിന് പുറത്തിറങ്ങാനിരിക്കുന്ന ചിത്രത്തിന് കർണാടകയിൽ റിലീസ് അനുവദിക്കില്ലെന്ന് ഭീഷണി മുഴക്കിയിരിക്കുന്നത് തീവ്ര കന്നഡ സംഘടനകളാണ് . കാവേരി നദീജല വിഷയത്തിൽ രജനീകാന്ത് മുൻപ് നടത്തിയ പ്രസ്താവനയാണ് തങ്ങളുടെ നിലപാടിന് കാരണമെന്നും സംഘടനകളുടെ കൂട്ടായ്മ വിശദീകരിക്കുന്നു . കാലായുടെ കർണാടക വിതരണക്കാരുടെയും തീയേറ്റർ ഉടമകളുടെയും പിന്തുണ തങ്ങൾക്കുണ്ടെന്നാണ് സംഘടനകൾ അവകാശപ്പെടുന്നത് . ചിത്രത്തിൻറെ വിതരണക്കാരും തീയേറ്ററുകാരും ഈ ആവശ്യമുന്നയിച്ച് കർണാടക ഫിലിം ചേംബർ ഓഫ് കൊമേഴ്സിനെ ഇന്ന് സമീപിച്ചുവെന്ന് സെക്രട്ടറി ഉമേഷ് ബനകർ ദി ന്യൂസ് മിനിറ്റിനോട് പറഞ്ഞു . തീവ്ര കന്നഡ സംഘടനകളുടെ സമ്മർദ്ദത്തിലാണ് ഒരു വമ്പൻ ചിത്രം വേണ്ടെന്ന നിലപാടിലേക്ക് വിതരണ , തീയേറ്റർ ശൃംഖല എത്തിയതെന്ന് കന്നഡ സിനിമാവൃത്തങ്ങൾ പറയുന്നു . " സംഘടനകളുടെ വിലക്ക് മറികടന്ന് രജനി ചിത്രം റിലീസ് ചെയ്താൽ തങ്ങളുടെ തീയേറ്ററുകൾ ആക്രമിക്കപ്പെടുമെന്ന് തീയേറ്റർ ഉടമകൾ ഭയക്കുന്നുണ്ടാവും . " റിലീസിനെ എതിർക്കുന്ന സംഘടനകൾ നാളെ യോഗം ചേരുന്നുണ്ട് . കാവേരി വിഷയത്തിൽ മുൻപ് പറഞ്ഞതിന് രജനീകാന്ത് മാപ്പ് പറയണമെന്നാണ് അവരുടെ ആവശ്യം . വിഷയമുന്നയിച്ച് സംസ്ഥാനത്ത് ഉടനീളം പ്രതിഷേധം സംഘടിപ്പിക്കാനും സംഘടനകൾ ആലോചിക്കുന്നു . മുൻപ് ഇന്ത്യൻ സിനിമയിലെ എക്കാലത്തെയും വലിയ സാമ്പത്തികവിജയങ്ങളിലൊന്നായ ബാഹുബലി - 2ൻറെ സമയത്തും ചിത്രത്തിൻറെ കർണാടക റിലീസിന് സമാനമായ പ്രതിസന്ധി നേരിട്ടിരുന്നു . ചിത്രത്തിൽ ഒരു പ്രധാന കഥാപാത്രത്തെ അവതരിപ്പിച്ച സത്യരാജ് കാവേരി വിഷയത്തിൽ വളരെക്കാലം മുൻപ് നടത്തിയ ഒരു അഭിപ്രായപ്രകടനത്തിൻറെ വീഡിയോ മുൻനിർത്തിയാണ് ചിത്രത്തിനെതിരായ പ്രചരണം നടന്നത് . പിന്നീട് സത്യരാജ് മാപ്പ് പറഞ്ഞതോടെയാണ് ബാഹുബലി 2ൻറെ കർണാടക റിലീസ് നടന്നത് . ഇവിടെയും രജനീകാന്ത് മാപ്പ് പറയുന്നപക്ഷം കാലായുടെ റിലീസിന് തടസ്സമില്ലെന്നാണ് തീവ്ര കന്നഡ സംഘടനകൾ പറയുന്നത് .


അസമിൽ വ്യവസായ നിക്ഷേപം ഉറപ്പാക്കുക എന്ന ലക്ഷ്യത്തോടെ അസം സർക്കാർ സംഘടിപ്പിച്ച അഡ്വവാന്റേജ് ഓഫ് അസം നിക്ഷേപസംഗമത്തിലൂടെ സംസ്ഥാനത്തിന് ഒരു ലക്ഷം കോടി രൂപയുടെ നിക്ഷേപ വാഗ്ദാനം ലഭിച്ചതായി സംസ്ഥാന സർക്കാർ അറിയിച്ചു . രണ്ട് ദിവസങ്ങളിലായി നടന്ന സാമ്പത്തിക ഉച്ചകോടിയിൽ 200 - ഓളം ധാരണപത്രങ്ങളിൽ സർക്കാരും നിക്ഷേപകരും ഒപ്പുവച്ചു . അസമിന്റെ ജീവനാഡിയായ ബ്രഹ്മപുത്ര നദി കേന്ദ്രീകരിച്ചുള്ള ജലഗതാഗതം മെച്ചപ്പെടുത്താനും വൻപദ്ധതികളാണ് നിക്ഷേപസംഗമത്തിലൂടെ ഉരുതിരിഞ്ഞുവന്നിട്ടുള്ളത് . ഓൺലൈൻ ടാക്സി കമ്പനിയായ ഓല ബ്രഹ്മപുത്രയിൽ വാട്ടർ ടാക്സി സർവീസ് ആരംഭിക്കുവാൻ സർക്കാരുമായി കരാർ ഒപ്പിട്ടുണ്ട് . അടുത്ത മൂന്ന് വർഷം കൊണ്ട് അസമിൽ 2500 കോടി നിക്ഷേപിക്കും എന്നാണ് മുകേഷ് അംബാനിയുടെ പ്രഖ്യാപനം . ഉൾനാടൻ ജലഗതാഗത വികസനത്തിനായി ലോകബാങ്ക് ആയിരം കോടിയും തുറമുഖ മന്ത്രാലയം 1250 കോടിയും അസമിന് അനുവദിച്ചിട്ടുണ്ടെന്ന് അസം ഗതാഗതമന്ത്രി ചന്ദ്രമോഹൻ അറിയിച്ചു . പ്രധാനമന്ത്രി നരേന്ദ്രമോദിയാണ് ശനിയാഴ്ച്ച ഗുവാഹത്തിയിൽ നടന്ന നിക്ഷേപസംഗമം ഉദ്ഘാടനം ചെയ്തത് . ഇന്ത്യയുടെ ലുക്ക് ഈസ്റ്റ് പോളിസിയുടെ പ്രവേശനകവാടമായി അസം മാറുമെന്ന് സമ്മേളനം ഉദ്ഘാടനം ചെയ്തു കൊണ്ട് മോദി പറഞ്ഞു . അസമിനെ വടക്കുകിഴക്കൻ രാജ്യങ്ങളുമായി ബന്ധിപ്പിച്ചു കൊണ്ടുള്ള ഇടനാഴി വൈകാതെ യഥാർത്ഥ്യമാക്കണമെന്ന് മോദി പറഞ്ഞിരുന്നു .


ഇന്ത്യക്കെതിരായ ഏകദിന പരമ്പരയ്ക്കുള്ള ടീമിനെ ഇന്ന് രാവിലെയാണ് ക്രിക്കറ്റ് ഓസ്ട്രേലിയ പ്രഖ്യാപിച്ചത് . പേസർ പീറ്റർ സിഡിൽ , സ്പിന്നർ നഥാൻ ലിയോൺ , മുൻനിര ബാറ്റ്സ്മാൻ ഉസ്മാൻ ഖവാജ എന്നിവർ ടീമിൽ തിരിച്ചെത്തിയപ്പോൾ മിച്ചൽ സ്റ്റാർക്ക് , ജോഷ് ഹേസൽവുഡ് , പാറ്റ് കമ്മിൺസ് എന്നിവർക്ക് വിശ്രമം അനുവദിച്ചിരുന്നു . ഇന്ത്യയെ നേരിടാൻ ഈ ടീം മതിയോ എന്ന സംശയം ടീം പ്രഖ്യാപനത്തിന് പിന്നാലെ വിവിധ കോണുകളിൽ ഉയർന്നിരുന്നു . ഇപ്പോഴിതാ ക്രിക്കറ്റ് ഓസ്ട്രേലിയയുടെ ടീം സെലക്ഷനെതിരെ പരസ്യമായി പ്രതികരിച്ച് ഇതിഹാസ താരം ഷെയ്ൻ വോൺ രംഗത്തെത്തി . ലോകകപ്പ് പോരാട്ടം പടിവാതിൽക്കൽ എത്തി നിൽക്കെയുള്ള ക്രിക്കറ്റ് ഓസ്ട്രേലിയയുടെ ടീം സെലക്ഷൻ ഉത്തരവാദിത്വം ഇല്ലാത്തതാണെന്ന് വോൺ ട്വിറ്ററിൽ കുറിച്ചു . ക്രിക്കറ്റ് ഓസ്ട്രേലിയയുടെ മണ്ടത്തരങ്ങൾ അവസാനിപ്പിക്കേണ്ട സമയമായെന്ന് കുറിച്ച താരം സ്വന്തം നിലയ്ക്ക് 13 അംഗ ടീമിനെ പ്രഖ്യാപിക്കുകയും ചെയ്തു . 1 . ആരോൺ ഫിഞ്ച് ( ക്യാപ്റ്റൻ ) 2 . ഡാർസി ഷോർട്ട് 3 . അലക്സ് കാറേയ് ( വിക്കറ്റ് കീപ്പർ ) 4 . ഷോൺ മാർഷ് 5 . ഗ്ലെൻ മാക്സ്വെൽ 6 . മാർക്കസ് സ്റ്റോയ്നിസ് 7 . ആഷ്ടൺ ആഗർ / മിച്ചൽ മാർഷ് 8 . ജയിംസ് പാറ്റിൻസൺ 9 . ജൈ റിച്ചാർഡ്സൺ 10 . റീലീ മെറെഡിത്ത് 11 . ആദം സാംപ ക്രിസ് ലിൻ , നേഥൻ ലയൺ എന്നിവരും വോണിൻറെ പതിമൂന്നംഗ പട്ടികയിൽ ഇടം നേടി . ടെസ്റ്റ് പരമ്പരയ്ക്കു ശേഷം മൂന്ന് ഏകദിനങ്ങളിലാണ് കംഗാരുപ്പട ഇന്ത്യക്കെതിരെ പോരടിക്കുന്നത് . ക്രിക്കറ്റ് ഓസ്ട്രേലിയ പ്രഖ്യാപിച്ച ടീം ആരോൺ ഫിഞ്ച് നായകനായ ടീമിൽ അലക്സ് കാരിയാണ് ഉപനായകൻ . ജാസൺ ബെഹ്റൻഡോർഫ് , പീറ്റർ ഹാൻഡ്കോമ്പ് , ഉസ്മാൻ ഖവാജ , നഥാൻ ലിയോൺ , മിച്ചൽ മാർഷ് , ഷോൺ മാർഷ് , ഗ്ലെൻ മാക്സ്വെൽ , ജേ റിച്ചാർഡ്സൺ , പീറ്റർ സിഡിൽ , ബില്ലി സ്റ്റാൻലേക്ക് , മാർക്കസ് സ്റ്റോയിനിസ് , ആദം സാംബ എന്നിവരാണ് മറ്റ് താരങ്ങൾ .


ഉപയോക്താവിനോട് നിരന്തരം ആധാർ നമ്പർ ബാങ്ക് ആക്കൌണ്ടുമായി ബന്ധിപ്പിക്കാൻ ആവശ്യപ്പെടുകയാണ് ബാങ്കുകൾ . എന്നാൽ ഇത് ഒരു അത്യവശ്യകാര്യമാണെന്ന് ഇതുവരെ ഒരു തരത്തിലുമുള്ള നിർദേശം നൽകിയിട്ടില്ലെന്ന് രാജ്യത്തെ കേന്ദ്രബാങ്കായ റിസർവ് ബാങ്ക് പറയുന്നു . വിവരാവകാശ നിയമ പ്രകാരം നൽകിയ അപേക്ഷയിലാണ് ആർബിഐ ഈ കാര്യം വ്യക്തമാക്കുന്നത് . മണിലൈഫ് . ഇൻ എന്ന ഓൺലൈൻ മാധ്യമമാണ് ഇത് സംബന്ധിച്ച വിവരാവകാശ അപേക്ഷ നൽകിയത് . കേന്ദ്രസർക്കാർ ജിഎസ്ആർ 538 ഇ എന്ന ഗസറ്റ് വിജ്ഞാപനം 2017 ജൂൺ 1ന് ഇറങ്ങിയിട്ടുണ്ട് . ഇത് പ്രകാരം കള്ളപ്പണം വെളിപ്പിക്കുന്നത് തടയാൻ ആധാർ , പാൻ എന്നിവ ബാങ്ക് അക്കൌണ്ട് തുറക്കുന്നതിന് നിർബന്ധമാണെന്ന് പറയുന്നു . എന്നാൽ ഇത് സംബന്ധിച്ച് ബാങ്കുകൾക്ക് പ്രത്യേക നിർദേശം ഒന്നും നൽകിയിട്ടില്ലെന്ന് റിസർവ് ബാങ്ക് പറയുന്നു . സർക്കാറിൻറെ ഏതാണ്ട് 50 ഒളം പദ്ധതികളിൽ ആനുകൂല്യം ലഭിക്കാൻ ഇപ്പോൾ ആധാർ നിർബന്ധമാക്കിയിട്ടുണ്ട് . ആധാറിൻറെ ഉപയോഗം സംബന്ധിച്ച് സുപ്രീംകോടതിയിൽ കേസുകൾ നടക്കുന്ന സമയത്ത് പോലും ആറ് പദ്ധതികളുടെ ആനുകൂല്യത്തിന് വേണ്ടി ആധാർ നിർബന്ധമാക്കിയിട്ടുണ്ട് . സുപ്രീംകോടതി കേസ് കേൾക്കുമ്പോൾ ആധാർ സംബന്ധിച്ച് ഉപയോക്താക്കൾക്ക് നിർദേശം നൽകുന്ന ബാങ്കുകളുടെയും ടെലികോം ഓപ്പറേറ്റർമാരുടെയും നടപടി കോടതി അലക്ഷ്യമാണെന്ന് നിയമവിദഗ്ധർ അഭിപ്രായപ്പെടുന്നുണ്ട് . ഇത് സംബന്ധിച്ച് സുപ്രീംകോടതിയിൽ എത്തിയ പരാതികൾ നവംബറിൽ കോടതി കേൾക്കുമെന്നാണ് പ്രതീക്ഷിക്കുന്നത് .


അമേരിക്കയിൽ നിന്ന് ഇന്ത്യയിലേക്ക് അസംസ്കൃത എണ്ണയും വഹിച്ചുകൊണ്ടുള്ള ആദ്യത്തെ ചരക്കുകപ്പൽ നാളെ ഇന്ത്യയിലെത്തും . 20 ലക്ഷത്തോളം ബാരൽ ക്രൂഡ് ഓയിലാണ് കപ്പലിൽ ഇന്ത്യയിലേക്കെത്തുന്നത് . ചരിത്രത്തിൽ ആദ്യമായാണ് ഇന്ത്യ അമേരിക്കയിൽ നിന്ന് ക്രൂഡ് ഓയിൽ ഇറക്കുമതി ചെയ്യുന്നത് . ഇന്ത്യയിലെ പൊതുമേഖലാ എണ്ണക്കമ്പനികളായ ഇന്ത്യൻ ഓയിൽ കോർപറേഷൻ , ഭാരത് പെട്രോളിയം കോർപറേഷൻ , ഹിന്ദുസ്ഥാൻ പെട്രോളിയം കോർപറേഷൻ തുടങ്ങിയവയ്ക്ക് വേണ്ടിയാണ് ക്രൂഡ് ഓയിൽ എത്തുന്നത് . അടുത്ത വർഷം മാർച്ചിന് മുമ്പ് എട്ട് കപ്പലുകൾ കൂടി ഇന്ത്യൻ ഓയിൽ കോർപ്പറേഷന് വേണ്ടി മാത്രമായി എത്തും . അമേരിക്കയിൽ ഉത്പാദിപ്പിക്കുന്ന ക്രൂഡ് ഓയിൽ കൂടി അന്താരാഷ്ട്ര വിപണിയിൽ എത്തുന്നതോടെ ലോകവിപണിയിൽ എണ്ണവില കുറയുമെന്നാണ് കരുതപ്പെടുന്നത് . ഒപെക് രാജ്യങ്ങളിൽ നിന്ന് ലഭിക്കുന്ന എണ്ണയേക്കാൾ ബാരലിന് ഏകദേശം രണ്ട് ഡോളറിന്റെ വ്യത്യാസമാണ് ഇപ്പോൾ അമേരിക്കൻ ഓയിലിനുള്ളത് . നിലവിൽ ഇന്ത്യ ക്രൂഡ് ഓയിൽ വാങ്ങുന്നത് ഗൾഫ് രാജ്യങ്ങളിൽ നിന്ന് മാത്രമാണ് . ഇന്ത്യയിൽ നിന്നുള്ള ദൂരക്കുറവാണ് ഇതിന് പ്രധാന കാരണം . വില 60 ഡോളറിന് മുകളിൽ നിലനിൽത്താനാണ് എണ്ണ ഉൽപ്പാദക രാജ്യങ്ങളുടെ കൂട്ടായ്മയായ ഒപെകിന്റെ തീരുമാനം . അമേരിക്കയിൽ എണ്ണ കയറ്റുമതി ലക്ഷ്യമിട്ട് തുറമുഖങ്ങൾ നവീകരിച്ചതോടെ കുറഞ്ഞ ചിലവിൽ ക്രൂഡ് ഓയിൽ കയറ്റുമതി ചെയ്യാൻ അമേരിക്കൻ കമ്പനികൾക്ക് സാധിക്കും . ഇന്ത്യൻ വിപണിയിൽ സാന്നിധ്യം ശക്തമാക്കുകയാണ് അമേരിക്കൻ കമ്പനികളുടെ ലക്ഷ്യം .


മണിരത്നം സംവിധാനം ചെയ്ത ദളപതി എന്ന ചിത്രത്തിനായി 26 വർഷം മുമ്പാണ് മമ്മൂട്ടിയും രജനീകാന്തും ഒന്നിച്ചത് . ഇരുവരും ഒന്നിച്ച ഈ സിനിമ പ്രേക്ഷകർ ഏറ്റെടുത്തതാണ് . എന്നാൽ ഇരുവരും വീണ്ടും ഒന്നിക്കുന്നുവെന്നാതാണ് പുതിയ റിപ്പോർട്ടുകൾ . എന്നാൽ ഒരു മറാത്തി ചിത്രത്തിന് വേണ്ടിയാണ് സ്റ്റൈൽ മന്നനും മലയാളത്തിൻറെ മെഗാസ്റ്റാറും ഒന്നിക്കുന്നത് . ഇന്ത്യൻ എക്സ്പ്രസാണ് ഇതുസംബന്ധിച്ച് വാർത്ത നൽകിയത് . പസായദൻ എന്ന ചിത്രത്തിന് വേണ്ടിയാണ് മമ്മൂട്ടിയും രജനീകാന്തും ഒന്നിക്കുന്നുവെന്നതാണ് റിപ്പോർട്ട് . നവാഗതനായ ദീപക് ഭാവെ ആണ് ചിത്രം സംവിധാനം ചെയ്യുന്നത് . ബാലകൃഷ്ണ സുർവെയാണ് ചിത്രത്തിന്റെ നിർമാണം . അതേസമയം രജനീകാന്തിൻറെ അടുത്ത ചിത്രമായ കാലയിൽ മമ്മൂട്ടി അംബേദ്കറായി അഭിനയിച്ചേക്കുമെന്നും റിപ്പോർട്ടുണ്ട് . പാ രഞ്ജിത്ത് സംവിധാനം ചെയ്യുന്ന ചിത്രത്തിൽ രജനി ഒരു അധോലോക നേതാവായാണ് അഭിനയിക്കുക .


രാജ്യത്ത് റോമിംഗിൽ സൌജന്യ ഓഫറുകൾ പ്രഖ്യാപിച്ച് ഐഡിയ സെല്ലുലാർ . എന്നാൽ അന്താരാഷ്ട്ര റോമിംഗിലായിരിക്കുമ്പോഴുള്ള വാല്യൂ പാക്കുകളും കമ്പനി പ്രഖ്യാപിച്ചിട്ടുണ്ട് . വിദേശത്തേയ്ക്ക് യാത്ര ചെയ്യുന്നവരെ സഹായിക്കുന്നതിനേ വേണ്ടിയാണ് കമ്പനിയുടെ നീക്കം . രാജ്യത്തെ ഏറ്റവും വലിയ ടെലികോം സേവനദാതാക്കളായ ഭാരതി എയർടെൽ റോമിംഗ് സൌജന്യമാക്കിയതിന് പിന്നാലെയാണ് ഐഡിയയുടെ നീക്കം . ഏപ്രിൽ ഒന്നുമുതലാണ് സൌജന്യ റോമിംഗ് ലഭിയ്ക്കുക . ഏപ്രിൽ ഒന്നുമുതൽ രാജ്യത്തെ 400,000 നഗരങ്ങളിലുമുള്ള 200 മില്യൺ 2ജി , 3ജി , 4ജി നെറ്റ് വർക്ക് ഉപയോക്താക്കൾക്ക് റോമിംഗിലായിരിക്കുമ്പോൾ അധികചാർജ്ജുകൾ നൽകേണ്ടിവരില്ല . ഇതിന് പുറമേ റോമിംഗിലായിരിക്കുമ്പോഴും ഔട്ട്ഗോയിംഗ് കോളുകളും എസ്എംഎസുകളും ന്യായമായ നിരക്കിൽ ആസ്വദിക്കാൻ കഴിയുമെന്നും ഐഡിയ പുറത്തിറക്കിയ വാർത്താക്കുറിപ്പിൽ വ്യക്തമാക്കുന്നു . ഹോം സർക്കിളിൽ ലഭിക്കുന്ന ഡാറ്റാ പാക്കുകൾ താരിഫ് പ്ലാനുകൾ എന്നിവ റോമിംഗിൽ ആയിരിക്കുമ്പോഴും ലഭിക്കും . പ്രീ പെയ്ഡ് , പോസ്റ്റ് പെയ്ഡ് ഉപയോക്താക്കൾക്ക് റോമിംഗിലായിരിക്കെ സൌജന്യ ഇൻകമിംഗ് കോളുകൾ ലഭിക്കുന്നതിനുള്ള പദ്ധതിയും കമ്പനി അംഗീകരിച്ചിട്ടുണ്ട് . അന്താരാഷ്ട്രതലത്തിൽ സഞ്ചരിക്കുന്നവർക്കായി അന്താരാഷ്ട്ര റോമിംഗ് പാക്കുകളും കമ്പനി പുറത്തിറക്കിയിട്ടുണ്ട് . 400 ഓട്ട്ഗോയിംഗ് മിനിറ്റ് , പ്രതിദിനം 100 എസ്എംഎസ് , 3 ജിബി ബണ്ടിൽ ഡാറ്റ എന്നിവയുൾപ്പെട്ട 2,499 രൂപയുടെ ഓഫറും , 30 ദിവസം കാലാവധിയുള്ള 5,999 രൂപയുടെ ബണ്ടിൽ വാല്യൂ പാക്കും ഐഡിയ പുറത്തിറക്കിയിട്ടുണ്ട് . ഇന്ത്യയിൽ റോമിംഗിലായിരിക്കുമ്പോൾ ഔട്ട്ഗോയിംഗ് കോളുകൾ , ഇൻകമിംഗ് കോളുകൾ എസ്എംഎസ് , ഡാറ്റാ ഉപയോഗം എന്നിവയ്ക്ക് ഈടാക്കിയിരുന്ന ചാർജുകളാണ് എയർടെൽ ഇതോടെ എടുത്തുനീക്കിയത് . റിലയൻസ് ജിയോ നൽകിവരുന്ന അൺലിമിറ്റഡ് ഓഫറുകളെ പ്രതിരോധിക്കാനുള്ള ശ്രമത്തിന്റെ ഭാഗമായിരുന്നു എയർടെല്ലിന്റെ നീക്കം . ഫെബ്രുവരി 27നായിരുന്നു എയർടെല്ലിന്റെ പ്രഖ്യാപനം .


മുൻ നായകൻ റിക്കി പോണ്ടിംഗിനെ ഓസ്ട്രേലിയയുടെ ട്വൻറി 20 ക്രിക്കറ്റ് ടീം പരിശീലകനായി നിയമിച്ചു . ക്രിക്കറ്റ് ഓസ്ട്രേലിയയാണ് ഇക്കാര്യം അറിയിച്ചത് . മുൻ അന്താരാഷ്ര്ടതാരം ജസ്റ്റിൻ ലാംഗർ പരിശീലിപ്പിക്കുന്ന ഓസീസിൽ ടീമിൽ സഹപരിശീലകനായാണ് പോണ്ടിംഗിനെ നിയമിച്ചിരിക്കുന്നത് . ലാംഗറെയും പോണ്ടിംഗിനെയും കൂടാതെ പേസ് ബൌളർ ജാസൺ ഗില്ലസ്പിയും ഓസീസ് പരിശീലക ടീമിൻറെ ഭാഗമാണ് . ഫെബ്രുവരിയിൽ ശ്രീലങ്കയ്ക്കെതിരെ നാട്ടിൽ നടക്കുന്ന ട്വന്റി20 പരമ്പരയിലാണ് പോണ്ടിംഗ് ടീമിനെ പരിശീലിപ്പിക്കുക . കൺസൾട്ടന്റ് വ്യവസ്ഥയിലാണ് പോണ്ടിംഗിന്റെ നിയമനമെന്നും ക്രിക്കറ്റ് ഓസ്ട്രേലിയ അറിയിച്ചിട്ടുണ്ട് . മൂന്ന് ട്വന്റി20 മൽസരങ്ങളാണ് ഓസ്ട്രേലിയ ശ്രീലങ്കയ്ക്കെതിരെ കളിക്കുക . ഫെബ്രുവരി 17,19,22 തീയതികളിലാണ് മൽസരങ്ങൾ . ടീം പരിശീലകനായി നിയമിച്ച ക്രിക്കറ്റ് ഓസ്ട്രേലിയയുടെ തീരുമാനത്തിൽ പോണ്ടിംഗ് സന്തോഷം പ്രകടിപ്പിച്ചു . 2012 ൽ അന്താരാഷ്ര്ട ക്രിക്കറ്റിൽനിന്നു വിരമിച്ച പോണ്ടിംഗ് ഐപിഎല്ലിൽ മുംബൈ ഇന്ത്യൻസിന്റെ ക്യാപ്ടനായും , പരിശീലകനായും പ്രവർത്തിച്ചിട്ടുണ്ട് .


എണ്ണ വിലയിടിവു തടയാൻ വിപണിയിൽ ഇടപെടാനുള്ള ചർച്ചകൾ ഖത്തറും റഷ്യയും പുനരാരംഭിക്കുന്നു . റഷ്യൻ ഊർജ മന്ത്രി അലക്സാണ്ടർ നൊവാകാണ് ഇക്കാര്യം അറിയിച്ചത് . എണ്ണ ഉൽപാദനത്തിനു പരിധി നിശ്ചയിച്ച് വിലയിടിവ് പിടിച്ചു നിർത്താൻ ഖത്തറും റഷ്യയും ഉൾപ്പെടെ നാലു രാജ്യങ്ങൾ മുൻകകൈയെടുത്തു നടത്തിയ ചർച്ചകൾ ധാരണയിലെത്താതെ പിരിഞ്ഞിരുന്നു . ഇറാൻ കൂടി ഉത്പാദനം നിയന്ത്രിക്കാതെ ഇക്കാര്യത്തിൽ പൊതുധാരണയിലെത്താൻ കഴിയില്ലെന്ന നിലപാടിൽ സൌദി അറേബ്യ ഉറച്ചു നിന്നതോടെയാണു ചർച്ച അലസിപ്പിരിഞ്ഞത് . ദോഹ ചർച്ചകൾക്ക് ശേഷം എണ്ണ വിലയിൽ നേരിയ പ്രതീക്ഷ കണ്ടുതുടങ്ങിയിരുന്നെങ്കിലും ഡോളർ വീണ്ടും കരുത്താർജിച്ചതോടെ എണ്ണ വിലയിൽ കുറവ് രേഖപ്പെടുത്തിയിട്ടുണ്ട് . ആഗോള വിപണിയിൽ ദിവസേന 15 ലക്ഷം ബാരൽ എണ്ണ അധികമായി എത്തുന്നുണ്ടെന്നും ഈ നിലയിൽ പോവുകയാണെങ്കിൽ 2017 ന്റെ ആദ്യപകുതി വരെ എണ്ണ വിപണിയിൽ സന്തുലിതാവസ്ഥ ഉണ്ടാകില്ലെന്നും റഷ്യൻ ഊർജ മന്ത്രി വ്യക്തമാക്കി . ജൂൺ മൂന്നിനു മോസ്കോയിൽ നടക്കുന്ന ഇന്റർ ഗവണ്മെന്റൽ കമ്മീഷൻ യോഗത്തോടനുബന്ധിച്ച് റഷ്യയും ഖത്തറും തമ്മിൽ വീണ്ടും എണ്ണ വിഷയത്തിൽ ചർച്ചകൾ നടത്തുമെന്നാണ് ഇപ്പോൾ അറിയിച്ചിരിക്കുന്നത് . ഒപെക് രാജ്യങ്ങളുടെ ഉത്പാദനത്തിൽ ഈ വർഷവും കുറവുണ്ടാകില്ലെന്ന റിപ്പോർട്ട് എണ്ണ വിപണിയിൽ വീണ്ടും ആശങ്കയുണ്ടാക്കിയിട്ടുണ്ട് . എന്നാൽ ഒപെക് ഇതര രാജ്യങ്ങളിലെ ഉൽപാദനത്തിൽ കുറവുണ്ടാകുന്നതോടെ അടുത്ത വർഷം വിപണി ശക്തിപ്പെടുമെന്നാണ് ഒപെകിന്റെ നിഗമനം . ദോഹ ചർച്ച വിജയിച്ചിരുന്നെങ്കിൽ ആറു മാസത്തിനകം വിപണി ശക്തിപ്പെടുമായിരുന്നുവെന്ന പൊതു നിഗമനത്തിന്റെ അടിസ്ഥാനത്തിൽ , റഷ്യയും ഖത്തറും തമ്മിൽ ജൂൺ മൂന്നിനു നടക്കുന്ന ചർച്ചയിൽ ഇറാനെയും സൌദിയെയും അനുനയിപ്പിച്ച് ഉത്പാദനം കുറയ്ക്കാനുള്ള മാർഗങ്ങളായിരിക്കും ആരായുക .


യൌവിൻറെ തിരക്കഥാകൃത്തും നോവലിസ്റ്റുമായ പി . എഫ് . മാത്യൂസ് . " ആളുകൾക്ക് അവരുടെ ജീവിതത്തിലെ സത്യത്തെക്കുറിച്ച് ഷോക്കിംഗ് ആയ ഒരു വെളിപ്പെടൽ കൂടി ആവശ്യമാണ് . ഈ . മ . യൌവിലൂടെ സംഭവിച്ചിരിക്കുന്നതും അതാണ് " , ഏഷ്യാനെറ്റ് ന്യൂസ് ഓൺലൈനിന് നൽകിയ അഭിമുഖത്തിൽ അദ്ദേഹം പറഞ്ഞു . ചില കടകളിൽ നിന്ന് മസാലദോശ മാത്രമേ കിട്ടൂ എന്ന് പറയുന്നത് പോലെയുള്ള സംവിധായകരുണ്ട് . ഒരു പ്രത്യേകതരം സിനിമകൾ മാത്രം ചെയ്യുന്നവർ . എന്നാൽ ലിജോ ഉൾപ്പെടെയുള്ള സംവിധായകരുടെ തലമുറ വ്യത്യസ്തരാണ് . സിനിമ എന്ന മീഡിയം എന്താണെന്ന് ഉൾക്കൊണ്ട് സിനിമ ചെയ്യാൻ ആഗ്രഹിക്കുന്നവരാണ് അവർ . അവരെ സംബന്ധിച്ച് ഒരു സാഹിത്യരൂപമല്ല സിനിമ . പി . എഫ് . മാത്യൂസ് പറയുന്നു . എഴുതിയ കഥാപാത്രങ്ങളെ ലിജോ കൂടുതൽ മിഴിവോടെ അവതരിപ്പിച്ചുവെന്നും താൻ എഴുതിയ വാക്കുകളോട് ആദ്യമായി നീതി പുലർത്തിയ സിനിമയാണ് ഈ . മ . യൌവെന്നും മാത്യൂസ് . ലിജോയുമായി ചേർന്ന് ഒന്നോ രണ്ടോ സിനിമകൾ കൂടി ചെയ്യണമെന്ന് ആഗ്രഹമുണ്ടെന്നും അതേക്കുറിച്ചുള്ള ചർച്ചകൾ നടക്കുകയാണെന്നും പി . എഫ് . മാത്യൂസ് .


പേരെടുത്ത വലിയ കമ്പനികൾ പോലും ജീവനക്കാരെ ഒരു സുപ്രഭാതത്തിൽ കൂട്ടമായി പിരിച്ചുവിടുന്ന നടപടികളിലേക്ക് കടന്നതോടെയാണ് രാജ്യത്തെ ഐ . ടി കമ്പനികൾ നേരിടുന്ന ഗുരുതരമായ പ്രതിസന്ധിയുടെ ആഴം വ്യക്തമായത് . മാസങ്ങൾ കഴിഞ്ഞിട്ടും അത്ര ശുഭകരമായ വാർത്തകളല്ല ഐ . ടി മേഖലയിൽ നിന്നും കേൾക്കുന്നത് . ഈ സാമ്പത്തിക വർഷം തുടങ്ങിയതുമുതൽ രാജ്യത്തെ ആറ് പ്രമുഖ ഐ . ടി . കമ്പനികൾ മാത്രം നാലായിരത്തിലധികം പേരെ പിരിച്ചുവിട്ടെന്നാണ് കണക്കുകൾ . കഴിഞ്ഞ വർഷം ഇതേ കാലയളവിൽ ഐ . ടി രംഗത്ത് വൻ കുതിപ്പാണുണ്ടായത് . 60 , 000 - ത്തോളം പേർക്ക് ഈ കാലയളവിൽ പുതുതായി ജോലി ലഭിച്ചിരുന്നു . രാജ്യത്തിന്റെ ഐ . ടി തലസ്ഥാനമായ ബംഗളുരുവിൽ തന്നെയാണ് ഏറ്റവുമധികം ആശങ്ക നിലനിൽക്കുന്നത് . 15 ലക്ഷത്തോളം പേരാണ് ഇവിടെ ഐ . ടി മേഖലയിൽ ജോലി ചെയ്യുന്നത് . പ്രമുഖ കമ്പനികൾ മാത്രമാണ് തൊഴിൽ നഷ്ടപ്പെട്ടവരുടെ കണക്കുകൾ വ്യക്തമാക്കിയിട്ടുള്ളത് . ചെറുകിട കമ്പനികളാണ് ഐ . ടി രംഗത്ത് പ്രവർത്തിക്കുന്നതിൽ ഭൂരിഭാഗവും . ഇവയിൽ നിന്നും പിരിച്ചുവിടപ്പെട്ടവരുടെ കണക്കുകൾ ആർക്കും അറിയുകയുമില്ല . അര ലക്ഷത്തിലേറെ പേർക്ക് ഈ വർഷം തന്നെ ജോലി നഷ്ടപ്പെട്ടുവെന്നാണ് ഐ . ടി രംഗത്ത് പ്രവർത്തിക്കുന്നവർ പറയുന്നത് . ജീവനക്കാരെ പിരിച്ചുവിടുന്നതിനെതിരെ പ്രതിഷേധിക്കാൻ നാല് മാസങ്ങൾക്ക് മുമ്പ് ഐ . ടി രംഗത്തെ ആദ്യ തൊഴിലാളി യൂണിയനും ജന്മം കൊണ്ടു . സ്ഥാപന മേധാവികൾക്കെതിരെ ശബ്ദമുയർത്തി ശീലമില്ലാതിരുന്ന ഐ . ടി രംഗത്ത് പുതിയ പ്രവണതയായിരുന്നു ഇത് . പ്രമുഖ ഐ . ടി . കമ്പനികളായ കോഗ്നിസന്റ് , ഇൻഫോസിസ് , വിപ്രോ , എച്ച് . , ടെക് മഹീന്ദ്ര , ടി . സി . എസ് . എന്നീ കമ്പനികളിൽ ജീവനക്കാരുടെ എണ്ണത്തിൽ കാര്യമായ കുറവുണ്ടായി . കഴിഞ്ഞ മാർച്ചിൽ ഈ കമ്പനികളിൽ 12,47,934 ജീവനക്കാരുണ്ടായിരുന്നത് സെപ്റ്റംബറായതോടെ 12,43,777 ആയി കുറഞ്ഞുവെന്നാണ് കണക്ക് . അമേരിക്കയിലെ എച്ച് 1 ബി വിസ നിയന്ത്രണം , കമ്പനികളുടെ ചെലവുചരുക്കൽ , ഓട്ടോമേഷൻ , തുടങ്ങിയവയാണ് ജീവനക്കാരുടെ എണ്ണത്തിൽ കുറവുണ്ടാകാൻ കാരണമെന്നാണ് കണക്കാക്കുന്നത് .


നേരത്തെ ബാങ്കുകൾ ഉപഭോക്താക്കൾക്ക് നൽകിയിരുന്ന മാഗ്നറ്റിക് സ്ട്രിപ്പ് എ . ടി . എം കാർഡുകൾ ഈ വർഷം അവസാനത്തോടെ ഉപയോഗ ശൂന്യമാകും . ഇവയ്ക്ക് പകരം ചിപ്പുകൾ ഘടിപ്പിച്ചിട്ടുള്ള ഇ . എം . വി കാർഡുകൾ എല്ലാ ഉപഭോക്താക്കൾക്കും ബാങ്കുകൾ നൽകും . ഇതിന് റിസർവ് ബാങ്ക് നൽകിയിരിക്കുന്ന സമയപരിധി 2018 ഡിസംബർ 31ന് അവസാനിക്കും . മാഗ്നറ്റിക് സ്ട്രിപ്പ് കാർഡുകൾ ഉപയോഗിച്ചുള്ള തട്ടിപ്പുകൾ വ്യാപകമായതോടെ 2015 സെപ്തംബറിലാണ് റിസർവ് ബാങ്ക് ഇ . എം . വി കാർഡുകൾ നിർബന്ധമാക്കാൻ നിർദ്ദേശം നൽകിയത് . നിലവിൽ കാലാവധി കഴിയുന്ന എ . ടി . എം കാർഡുകൾക്ക് പകരം ചിപ്പുകളുള്ള കാർഡുകളാണ് ബാങ്കുകൾ നൽകുന്നത് . പുതിയ അക്കൌണ്ടുകൾ തുറക്കുന്നവർക്കും പഴയ കാർഡുകൾ നഷ്ടപ്പെട്ടിട്ട് പുതിയ കാർഡുകൾക്ക് അപേക്ഷ നൽകുന്നവർക്കും ഇ . എം . വി കാർഡുകൾ തന്നെയാണ് നൽകുന്നത് . എന്നാൽ പഴയ മാഗ്നറ്റിക് സ്ട്രിപ്പുകളുള്ള കാർഡുകൾ ഇപ്പോഴും വലിയൊരു ശതമാനം ഉപഭോക്താക്കൾ ഉപയോഗിക്കുന്നുണ്ട് . ഇവ മുഴുവൻ പൂർണ്ണമായും മാറ്റി നൽകേണ്ടി വരും . മിക്ക ബാങ്കുകളും പുതിയ കാർഡുകൾ ഉപഭോക്താക്കൾക്ക് അയച്ചുകൊടുക്കുന്നുണ്ട് . ഇവ ലഭിച്ച് 30 ദിവസത്തിനകം പഴയ കാർഡുകൾ അസാധുവാകും . ഉപഭോക്താക്കൾക്ക് ബാങ്ക് ശാഖകൾ വഴിയും പുതിയ കാർഡുകൾക്ക് അപേക്ഷ നൽകാം . നിലവിൽ എ . ടി . എം മെഷീനുകളിൽ സ്കിമ്മറുകൾ സ്ഥാപിച്ചാണ് തട്ടിപ്പുകാർ ഉപഭോക്താക്കളുടെ കാർഡുകളുടെ വിവരങ്ങൾ ശേഖരിക്കുന്നത് . ഇത് ഉപയോഗിച്ച് വ്യാജ കാർഡുകൾ തയ്യാറാക്കി തട്ടിപ്പുകൾ നടത്താറാണ് പതിവ് . എന്നാൽ ചിപ്പുകൾ ഘടിപ്പിച്ച കാർഡുകളിൽ ഇത്തരം തട്ടിപ്പ് നടത്താനാവില്ല . എം മെഷീനുകളും വ്യാപാര സ്ഥാപനങ്ങളിലുള്ള പി . ഒ . എസ് മെഷീനുകളും രണ്ട് തരം കാർഡുകളും സ്വീകരിക്കുന്നവയാണ് . അടുത്ത വർഷം മുതൽ മാഗ്നറ്റക് സ്ട്രിപ്പുള്ള കാർഡുകൾ എവിടെയും ഉപയോഗിക്കാനാവില്ല .


സ്വയം മറന്നുള്ള ഉറക്കത്തിനും ഉന്മേഷത്തോടെയുള്ള ഉണർന്നെണീക്കലിനും പിന്നിൽ മനുഷ്യ ശരീരത്തിനുള്ളിൽ തിരിയുന്നൊരു ക്ലോക്കിൻറെ സൂചിമുനയുണ്ട് . തലച്ചോറിൽ ഊറുന്ന ചില രാസവസ്തുക്കളുണ്ട് . സന്തോഷത്തോടെ ഉണർന്നെണീറ്റ് ജോലികൾ ആവേശത്തോടെ ചെയ്തു തീർക്കുന്ന കാലം വരെയും ഈ ക്ലോക്കിനെക്കുറിച്ചും തലച്ചോറിലൂറുന്ന രാസവസ്തുക്കളെക്കുറിച്ചും നമ്മളറിഞ്ഞെന്ന് വരില്ല . പക്ഷെ താളപ്പിഴകൾ തുടങ്ങുമ്പോൾ അറിഞ്ഞുതുടങ്ങും . ശരിക്കുള്ള കാരണങ്ങൾ അറിഞ്ഞുവരുമ്പോൾ സമയം ഏറെ വൈകിയെന്നുംവരാം . അങ്ങനെ വൈകാതിരിക്കാനാണ് ഇത്തിരി ഘടികാരവിവരവും തലച്ചോർ രസതന്ത്രവും ഇപ്പോൾത്തന്നെ പഠിക്കേണ്ടത് . പ്രഭാതം ഉന്മേഷമാണ് , അത് പ്രകൃതിക്കും മനുഷ്യനും ഒരുപോലെയാണ് . കിഴക്കുവെള്ളകീറുന്നതിനൊപ്പം മനുഷ്യശരീരവും പൂർണഊർജത്തിലങ്ങനെ ജ്വലിച്ചുനിൽക്കും . സൂര്യൻ പടിഞ്ഞാറ് നോക്കി പോകുന്നതോടെ ശരീരവും ആലസ്യത്തിലേക്ക് നീങ്ങുകയായി . ഒടുവിൽ ഞായർ പടിയുന്പോൾ ശരീരം ഒരു കട്ടിലന്വേഷിച്ചു തുടങ്ങും . പ്രകൃതിയിൽ രാവും പകലുമുള്ളതുപോലെ മനുഷ്യശരീരത്തിനുമുണ്ട് രാവും പകലും . മനുഷ്യന് മാത്രമല്ല , എല്ലാ ജീവികൾക്കും ചെടികൾക്കുമുണ്ട് ഈ താളക്രമം . പ്രകൃതിയും ശരീരവും തമ്മിലുള്ള താളം . പ്രകൃതിയുടെ സമയതാളത്തിനനുസരിച്ച് ശരീരത്തെ ക്രമീകരിക്കുന്നത് ശരീരത്തിലുള്ളൊരു ജൈവഘടികാരമാണ് . ഈ ജൈവഘടികാരത്തിന് ശാസ്ത്രലോകം നൽകിയ പേരാണ് സർക്കേഡിയൻ റിഥം . ഈ ദിനതാളത്തെ സംബന്ധിച്ച പഠനങ്ങൾക്കാണ് ജെഫ്രി സി ഹാൾ , മൈക്കിൾ റോസ്ബാഷ് , മൈക്കിൾ ഡബ്ല്യു യംഗ് എന്നീ ശാസ്ത്രജ്ഞർക്ക് 2017ലെ വൈദ്യശാസ്ത്രത്തിനുള്ള നൊബേൽ സമ്മാനം ലഭിച്ചത് . സെർക്കേഡിയൻ റിഥത്തിൻറെ പ്രധാന സൂചിമുന പ്രകാശമാണ് . ആദ്യസൂര്യവെളിച്ചം തട്ടുമ്പോൾ ഘടികാരം ശരീരത്തെ പ്രഭാതമായെന്ന് ഓർമ്മപ്പെടുത്തും . അതോടെ ഉൻമേഷത്തോടെ ചെയ്യേണ്ട പ്രവർത്തികൾക്കായി ശരീരം പാകപ്പെടുകയായി . സൂര്യൻ പടിഞ്ഞാറുമറഞ്ഞ് ഇരുട്ട് വ്യാപിക്കുന്നതോടെ സെർക്കേഡിയൻ റിഥം രാത്രിയെ അറിഞ്ഞു തുടങ്ങും . ഉറങ്ങാനുള്ള സമയമായെന്ന് ശരീരവും അറിയുകയായി . ഒരു ടൈം സോണിൽ നിന്ന് മറ്റൊന്നിലേക്ക് സഞ്ചരിക്കുന്പോൾ ശരീരത്തിൻറെ താളം തെറ്റുന്നത് മനുഷ്യന് തിരിച്ചറിയാൻ കഴിയും . ജെറ്റ് ലാഗ് എന്നാണ് ഈ അവസ്ഥ അറിയപ്പെടുന്നത് . പുതിയ സ്ഥലത്തിന് അനുസരിച്ച് ശരീരം താളപ്പെടാൻ കുറച്ചധികം ദിവസങ്ങൾ തന്നെ വേണ്ടിവരും . മറ്റൊരു ടൈംസോണിലേക്ക് സഞ്ചരിക്കാതെയും പലപ്പോവും സെർക്കേഡിയൻ റിഥം സ്വാഭാവികതാളം വെടിയാറുണ്ട് . സെർക്കേഡിയൻ റിഥത്തിൻറെ താളപ്പിഴകൾ ജീവിതത്തിന്റെ താളം തെറ്റിച്ച ഒരുപാട് മനുഷ്യർ നമുക്ക് ചുറ്റും നടന്നുനീങ്ങുന്നുണ്ട് . ദൌർഭാഗ്യം കൊണ്ട് അവരുടെ ജീവതാളം തെറ്റിച്ച യഥാർത്ഥ കാരണം അവർക്ക് തിരിച്ചറിയാൻ കഴിയാതെ പോകുന്നു . ഈ വെളിച്ചത്തിനെന്തൊരു വെളിച്ചമെന്ന് പറഞ്ഞത് ബഷീറാണ് . വെളിച്ചം മനുഷ്യനെ സംബന്ധിച്ചിടത്തോളം പരമപ്രധാനമാണ് . വെളിച്ചം എല്ലാവർക്കും ഇഷ്ടവുമാണ് . പകൽ ഉന്മേഷത്തോടെ ഇരിക്കാൻ ശരീരത്തെ പാകപ്പെടുത്തുന്ന പലഘടകങ്ങളിൽ ഒന്ന് വെളിച്ചമാണ് . പ്രത്യേകിച്ച് ദൃശ്യപ്രകാശത്തിലെ നീല വെളിച്ചം . പക്ഷെ ഇതേ നീലവെളിച്ചം രാത്രി നേരെ വിപരീതഫലമാണ് ചെയ്യുന്നതെന്ന് പഠനങ്ങൾ പറയുന്നു . നീലവെളിച്ചം മനുഷ്യശരീരത്തിലെ സെർക്കേഡിയൻ റിഥത്തെ എങ്ങനെ സ്വാധീനിക്കുന്നുവെന്നത് സംബന്ധിച്ച് ഇതിനോടകം പല പഠനങ്ങൾ നടന്നിട്ടുണ്ട് . ഹാർവാർഡ് സർവകലാശാലയിലെ ഗവേഷകർ നടത്തിയ പഠനം ഇതിൽ ശ്രദ്ധേയമാണ് . ആളുകളെ ആറര മണിക്കൂർ നേരം നീലവെളിച്ചത്തിലും പച്ചവെളിച്ചത്തിലും ഇരുത്തി ശരീരത്തിൽ ഉണ്ടായ മാറ്റങ്ങൾ വിലയിരുത്തുകയാണ് ഗവേഷകർ ചെയ്തത് . ഈ പഠനത്തിൽ അവർക്ക് കിട്ടിയ ഫലം ഞെട്ടിക്കുന്നതായിരുന്നു . മനുഷ്യനെ ഉറക്കത്തിന് തയ്യാറാക്കുന്ന തലച്ചോറിലെ രാസവസ്തുവായ മെലറ്റോണിന്റെ ഉൽപ്പാദനം ഇരുകൂട്ടരിലും കുറഞ്ഞുവെന്നായിരുന്നു കണ്ടെത്തൽ . ഇതിന്റെ ഫലമായി ഇരുകൂട്ടരുടെയും സെർക്കെഡിയൻ റിഥത്തിലും വ്യത്യാസം വന്നു . പച്ചവെളിച്ചത്തിൽ ഇരുന്നവരുടെ സെർക്കേഡിയൻ റിഥത്തിൽ ഒന്നര മണിക്കൂർ വ്യത്യാസമാണ് വന്നതെങ്കിൽ നീലവെളിച്ചത്തിൽ ഇരുന്ന മനുഷ്യരുടെ സെർക്കേഡിയൻ റിഥത്തിൽ വന്ന വ്യത്യാസം മൂന്ന് മണിക്കൂറാണ് . അതായത് ഇരട്ടി . ഉറങ്ങുന്നതിന് തൊട്ടുമുൻപ് മൊബൈലിലെ അവസാന സ്റ്റാറ്റസ് വരെ നോക്കിയ ശേഷമാണോ നിങ്ങൾ കിടക്കുന്നത് . എങ്കിൽ നിങ്ങൾക്ക് ഉറക്കം വരില്ല . കാരണം നിങ്ങളുടെ തലച്ചോറും ശരീരവും ഉറങ്ങാൻ പാകപ്പെട്ടിട്ടില്ല . ഉറങ്ങാൻ കിടക്കുന്നതിന് തൊട്ടുമുൻപുവരെ നിങ്ങളുടെ കണ്ണിന് നീലവെളിച്ചം കിട്ടിയിരുന്നു . ഈ നീലവെളിച്ചം ഉറക്കം വരുത്തുന്ന രാസവസ്തുവായ മെലട്ടോണിന്റെ ഉത്പാദനത്തെ തടുത്തുനിർത്തിയിരിക്കുകയാണ് . പിന്നെ നിങ്ങളുടെ ശരീരത്തിന് എങ്ങനെ ഉറങ്ങാൻ കഴിയും . തിരിഞ്ഞും മറിഞ്ഞും കുറേനേരം കിടന്ന ശേഷം പിന്നീട് എപ്പോഴെങ്കിലുമാകും നിങ്ങളെ ഉറക്കം കടാക്ഷിക്കുക . ഉറക്കത്തിന്റെ സമയം മാത്രമല്ല , ഉറക്കത്തിന്റെ ഗുണനിലവാരവും കുറയുന്നു . നല്ല ഭക്ഷണവും വ്യായാമവും പോലെ ആരോഗ്യത്തിന് അത്യന്താപേക്ഷിതമായ കാര്യമാണ് നല്ല ഉറക്കവും . അതില്ലാതെ നിങ്ങൾക്ക് ആരോഗ്യത്തോടെ മുന്നോട്ടുപോകാൻ കഴിയില്ല , മൊബൈൽ ഫോണുകൾ മാത്രമല്ല കംപ്യൂട്ടർ സ്ക്രീനുകൾ നമ്മൾ ഇന്ന് ഉപയോഗിക്കുന്ന സിഎഫ്എൽ , എൽഇഡി ലൈറ്റുകൾ എന്നിവയിൽ നിന്നൊക്കെ വരുന്ന പ്രകാശത്തിലെ പ്രധാനഘടകം നീലവെളിച്ചമാണ് . അധികമായി ഈ നിലവെളിച്ചം ഏൽക്കുന്നത് ശരീരത്തെ ദോഷകരമായി ബാധിക്കുന്നുണ്ട് . സാങ്കേതിക യുഗത്തിൽ വായനയും ഇലക്ട്രോണിക് മീഡയത്തിലേക്ക് മാറ്റിയ ഒരുപാട് പേരുണ്ട് . സാധാരണ വായനയിൽ വേറൊരു സ്രോതസിൽ നിന്ന് വരുന്ന പ്രകാശം പുസ്കത്തിൽ തട്ടി പ്രതിഫലിച്ചാണ് നമ്മുടെ കണ്ണിലേക്കെത്തുന്നത് . എന്നാൽ ഇലക്ട്രോണിക് വായനയിൽ അക്ഷരങ്ങൾ തന്നെ പ്രകാശസ്രോതസാവുകയാണ് . ഹാർവാർഡ് സർവകലാശാലയിലെ ന്യൂറോ സയന്റിസ്റ്റായ ആൻ മേരി ചാംഗ് 2014ൽ നടത്തിയ പഠനപ്രകാരം ലൈറ്റ് എമിറ്റിംഗ് ഉപകരണങ്ങളിൽ നിന്നുള്ള നീലപ്രകാശം ഉറക്കത്തെ മാത്രമല്ല അടുത്ത പ്രഭാതത്തെ തന്നെ മോശമായി ബാധിക്കുന്നുണ്ട് . പ്രകാശവും മനുഷ്യശരീരത്തിനുണ്ടാകുന്ന മാറ്റവും സംബന്ധിച്ച് കൂടുതൽ പഠനങ്ങൾ നടത്തിയ മറ്റൊരു സ്ഥാപനം നാസയാണ് . അന്താരാഷ്ട്രബഹിരാകാശ നിലയത്തിലെ ആസ്ട്രനോട്ടുകൾ ഒരുദിവസം ഒരുപാട് സൂര്യാസ്തമനങ്ങളും സൂര്യോദയങ്ങളും കാണുന്നവരാണ് . ഇത് ഇവരുടെ ശരീരത്തെ എങ്ങനെ ബാധിക്കുന്നുവെന്നുള്ള പഠനങ്ങൾ പുരോഗമിക്കുകയാണ് . സെർക്കേഡിയൻ റിഥം തെറ്റുന്നതും ഇതിൻറെ ഫലമായി ഉറക്കം നഷ്ടപ്പെടുന്നതും ഉണ്ടാക്കുന്നത് ചെറിയ പ്രശ്നങ്ങളൊന്നുമല്ല . വിഷാദരോഗം , അമിത ഉത്കണ്ഠ പോലുള്ള ഗുരുതര മാനസിക പ്രശ്നങ്ങൾ . ഹൃദ്രോഗം , അമിത വണ്ണം തുടങ്ങി ചിലതരം ക്യാൻസർ വരെയുള്ള ഭീഷണികൾ , അങ്ങനെ പോകുകയാണ് പഠനങ്ങൾ . ഒക്കെ പ്രശ്നമാണെന്ന് പറഞ്ഞൊഴിയുകയല്ല ഗവേഷകർ ചെയ്യുന്നത് . നല്ല ഭക്ഷണശീലം , വ്യായാമം എന്നൊക്കെ പറയുന്നത് പോലെ ചില പ്രകാശശീലങ്ങളും സൈബർ ശീലങ്ങളും ഒക്കെ ഉണ്ടാകണമെന്ന് പഠനങ്ങൾ മനുഷ്യരെ ഓർമ്മപ്പടുത്തുകയാണ് . ഉറങ്ങുന്നതിന് രണ്ട് മണിക്കൂർ മുൻപെങ്കിലും കംപൂട്ടറും മൊബൈലും ഒക്കെ ഒഴിവാക്കുന്നതാണ് നല്ലതെന്ന് പഠനങ്ങൾ പറയുന്നു . ഇനി അതിനും കഴിഞ്ഞില്ലെങ്കിൽ മൊബൈലിന്റെ ബ്രൈറ്റ്നസെങ്കിലും കുറയ്ക്കുക . ഉറക്കത്തിനും മണിക്കൂറുകൾക്ക് മുൻപേ നീലവെളിച്ചം അരിച്ചുമാറ്റുന്ന പ്രത്യേക കണ്ണടകൾ ധരിക്കുന്ന ശീലം വിദേശരാജ്യങ്ങളിൽ വന്ന് തുടങ്ങിയിട്ടുണ്ട് . രാത്രി പുസ്തകം വായിക്കുന്നെങ്കിൽ നീല വെളിച്ചം പരത്തുന്ന സിഎഫ്എല്ലുകൾക്കും എൽഇഡികൾക്കും പകരം മഞ്ഞവെളിച്ചം നൽകുന്ന ബൾബുകൾ ഉപയോഗിക്കാവുന്നതാണ് . നീലവെളിച്ചത്തെ തടയുന്ന ചില പ്രത്യേക പ്രോഗ്രാമുകൾ കംപ്യൂട്ടറിൽ ഇൻസ്റ്റാൾ ചെയ്യുന്ന രീതിയും ഇന്നുണ്ട് . ഇപ്പറയുന്നതൊക്കെ സത്യമാണോയെന്ന് ചിലർക്കെങ്കിലും സംശയം തോന്നാം . സ്വയം പരീക്ഷിച്ച് നോക്കാവുന്നതാണ് . കുറച്ചുദിവസത്തേക്കെങ്കിലും ഉറങ്ങുന്നതിന് രണ്ട് മണിക്കൂർ മുൻപേ മൊബൈലും കംപ്യൂട്ടറുമൊക്കെ ഒഴിവാക്കി നോക്കൂ . നിങ്ങളുടെ ശരീരതാളം തിരികെ ലഭിക്കുന്നുണ്ടോയെന്ന് സ്വയം വിലയിരുത്താം . രാത്രിയെന്നാൽ ഇരുട്ടാണ് . ഇരുട്ടിനും സൌന്ദര്യമുണ്ട് . ഇരുട്ടാണ് ഉറക്കത്തിന്റെ സൌന്ദര്യം . മരിച്ചുറങ്ങിയെന്ന് പറയാൻ ആഗ്രഹിക്കാത്ത ആരെങ്കിലുമുണ്ടോ ? ഒരല്ലലുമറിയാതുള്ള ആ ഉറക്കത്തിന്റെ സൌന്ദര്യമാണ് ഇരുട്ട് . മനോഹരമായ രാത്രികളെ ഭയം വിതയ്ക്കുന്ന നീലവെളിച്ചം കൊണ്ട് നമുക്ക് അലങ്കോലമാക്കാതിരിക്കാം . അക്കിത്തത്തിന്റെ വാക്കുകളിൽ പറഞ്ഞാൽ ‘വെളിച്ചം ദുഃഖമാണുണ്ണീ , തമസ്സല്ലോ സുഖപ്രദം’ . ഈ പരമ്പരയിലെ മറ്റ് ലേഖനങ്ങൾ സ്മാർട്ട്ഫോൺ നിങ്ങളെ രോഗിയാക്കി ; വലിയ രോഗി


റിലയൻസ് ജിയോയ്ക്ക് കനത്ത വെല്ലുവിളിയുയർത്തി രാജ്യത്ത ഏറ്റവും വലിയ ടെലികോം ഭീമൻ . നിലവിലുള്ള പ്ലാനുകൾ പരിഷ്കരിച്ചുകൊണ്ടാണ് എയർടെൽ രംഗത്തെത്തിയിട്ടുള്ളത് . ഒരുമാസത്തിനിടെ രണ്ടാം തവണയാണ് എയർടെൽ ഒരേ പ്ലാൻ പരിഷ്കരിക്കുന്നത് . പ്രതിദിനം ഒരു ജിബി 4ജി ഡാറ്റ നൽകിയിരുന്ന ഓഫറിൽ പ്രതിദിനം 100 എസ്എംഎസുകൾ , അൺലിമിറ്റഡ് ലോക്കൽ - എസ്ടിഡി വോയ്സ് കോളുകളുമാണ് ലഭിച്ചിരുന്നത് . 28 ദിവസമാണ് ഓഫർ കാലാവധി . 149ന് പുറമേ 199,448,509 എന്നീ നിരക്കുകളിലുള്ള ഓഫറുകളാണ് കമ്പനി ഏറ്റവും ഒടുവിൽ പരിഷ്കരിച്ചിട്ടുള്ളത് . റിലയൻസ് ജിയോയുടെ 149 രൂപയുടെ പ്ലാനിനോട് മത്സരിക്കുന്നതിന് വേണ്ടിയാണ് എയർടെൽ സമാന നിരക്കിൽ ഓഫർ പുറത്തിറക്കിയത് . 28 ദിവസത്തേയ്ക്ക് പ്രതിദിനം 1 ജിബി ഡാറ്റയ്ക്കും 100 എസ്എംഎസിനും പുറമേ അൺലിമിറ്റഡ് വോയ്സ് കോളുമാണ് റിലയൻയ് ജിയോ ഉപയോക്തക്കൾക്ക് നൽകിവന്നിരുന്നത് . എയർടെല്ലിൽ നിന്ന് വ്യത്യസ്തമായി ജിയോയിൽ ജിയോ ആപ്പ് സേവനങ്ങളും സൌജന്യമായി ലഭിക്കും .


കഴിഞ്ഞ വർഷത്തെ ഫ്രഞ്ച് ഓപ്പണിന്റെ തനിയാവർത്തനമാണ് യു എസ് ഓപ്പണിലും കണ്ടത് . 2014 ലെ ഓസ്ടേലിയൻ ഓപ്പണൻ കിരീടത്തിനും 2015 ഫ്രഞ്ച് ഓപ്പണും ശേഷം വീണ്ടും വാവ്റിങ്കക്ക് മുന്നിൽ സെർബിയൻ താരത്തിന് കാലിടറി . ആദ്യ സെറ്റിൽ നേടിയ മേൽക്കൈ ജോക്കോവിച്ചിന് പിന്നീട് നിലനിർത്താനായില്ല . സ്വിസ് താരത്തിന്റെ ശക്തമായ സെർവുകൾക്ക് മുന്നിൽ ലോക ഒന്നാം നമ്പർ താരത്തിന് പകച്ചു നിൽക്കാനേ കഴിഞ്ഞുള്ളൂ . സ്കോർ 6 - 7,6 - 4,7 - 5,6 - 3 . ബ്രേക് പോയന്റുകൾക്കുള്ള 10 അവസരങ്ങളിൽ ആറും ഉപയോഗപ്പെടുത്തിയാണ് വാവ്റിങ്ക കിരീടമണിഞ്ഞത് . വാവ്റിങ്കക്കെതിരായ അവസരങ്ങൾ മുതലെടുക്കാൻ ജോക്കോവിച്ചിന് കഴിഞ്ഞതുമില്ല . ടൂർണമെന്റ് തുടങ്ങുന്നതിനു മുൻപ് തന്നെ പരിക്കിന്റെ പിടിയിലായിരുന്നു ഒന്നാം സീഡ് ജോക്കോവിച്ച് . അത് പ്രകടനത്തിലും പ്രതിഫലിച്ചു . കരിയറിലെ മൂന്നാം ഗ്രാന്റ്സ്ലാമാണ് വാവ്റിങ്ക നേടിയത് .


അടുത്തവർഷത്തെ ലോകത്തിൻറെ കാലവസ്ഥയിൽ വലിയ വ്യതിയാനം ഉണ്ടാക്കി എൽ നിനോ പ്രതിഭാസം വീണ്ടും എത്തുമെന്ന് റിപ്പോർട്ട് . ഐക്യരാഷ്ട്രസഭയുടെ കാലാവസ്ഥ ഏജൻസിയാണ് ഇത് സംബന്ധിച്ച് മുന്നറിയിപ്പ് നൽകുന്നത് . 2019 ഫെബ്രുവരി മാസം മുതൽ ഈ പ്രതിഭാസം ആരംഭിക്കുമെന്നും . ഇത് ലോകത്തിൻറെ ചിലഭാഗങ്ങളിൽ പേമാരിക്കും പ്രളയത്തിനും കാരണമാകുമെന്നും , ചില സ്ഥലങ്ങളിൽ കടുത്ത വരൾച്ചയുണ്ടാക്കുമെന്നുമാണ് റിപ്പോർട്ട് പറയുന്നത് . പസഫിക്ക് സമുദ്രത്തിലുണ്ടാകുന്ന താപവ്യതിയാനങ്ങളെയാണ് എൽ നിനോ എന്ന് പറയാറ് വർഷങ്ങൾക്കിടയിലാണ് ഈ കാലാവസ്ഥ പ്രതിഭാസം സംഭവിക്കാറ് . ഇതിന് മുൻപ് 2015 - 2016 കാലത്ത് എൽ നിനോ അനുഭവപ്പെട്ടിരുന്നു . ഇന്ത്യയിൽ ഏറ്റവും കുറവ് മൺസൂൺ രേഖപ്പെടുത്തിയ വർഷങ്ങളിൽ ഒന്നായിരുന്നു ഇത് . അതേ സമയം ഗൾഫ് മേഖല പോലുള്ള വരണ്ടുണങ്ങിയ പ്രദേശങ്ങളിൽ കനത്ത മഴയും ഈ പ്രതിഭാസം സൃഷ്ചിച്ചിരുന്നു . കാർബൺ വാതകങ്ങളുടെ ബഹിർഗമനം കുറയാത്തതു മൂലം ഭൂമിയുടെ ശരാശരി താപനില സ്വാഭാവികമായി തന്നെ വർധിക്കുന്നത് തുടരുകയാണ് . ഈ സഹചര്യത്തിൽ എൽ നിനോ വർഷങ്ങൾ എത്തുന്നത് ഈ താപനില വർധനവിന് കൂടുതൽ ഊർജ്ജം നൽകും . മനുഷ്യരുടെ ഇടപെടൽ മൂലമുണ്ടായ കാലാവസ്ഥാ വർധനവാണ് എൽ നിനോ പ്രതിഭാസം വർധിക്കുന്നതിനു കാരണമായതെന്നാണ് പൊതുവിൽ ശാസ്ത്രലോകം വിലയിരുത്തുന്നത് . 2019 ലെ എൽ നിനോ മുൻപ് ഉണ്ടായതിനേക്കാൾ രൂക്ഷമായിരിക്കും എന്ന ഗവേഷകർ പറയുന്നില്ല . എങ്കിലും ഇന്ത്യയിലെ മൺസൂണിന് 20 മുതൽ 80 ശതമാനം വരെ മഴക്കുറവ് ഇന്ത്യയിൽ പല സ്ഥലങ്ങളിലും അനുഭവപ്പെട്ടേക്കാം . ഉത്തരേന്ത്യയിൽ കടുത്ത ചൂടു കാറ്റിനും ഇന്ത്യയുടെ പല ഭാഗങ്ങളിലും കൊടും വരൾച്ചയ്ക്കും എൽ നിനോ കാരണമായേക്കാം എന്നുമാണ് മുന്നറിയിപ്പ് . അതേ സമയം അമേരിക്കൻ ഭൂഖണ്ഡത്തിൽ ഇതിന് നേർ വിപരീതമായ പ്രശ്നമാണ് എൽനിനോ ഉണ്ടാക്കുന്നത് . വടക്കേ അമേരിക്കയുടെ തെക്കൻ ഭാഗങ്ങളിലും കനത്ത മഴയാണ് എൽ നിനോ സൃഷ്ടിക്കുക . വെള്ളപ്പൊക്കം മൂലമുള്ള നാശ്നഷ്ടങ്ങളാണ് ഈ മേഖലയിലുണ്ടാകുക . വടക്കേ അമേരിക്കയിൽ ശക്തമായ കാറ്റിനും എൽ നിനോ കാരണമാകാറുണ്ട് . യൂറോപ്പിൽ കനത്ത ചൂടിനും എൽനിനോ കാരണമാകാറുണ്ട് .


ആൻഡ്രോയ്ഡ് ഫോൺ ഉപയോഗിക്കുന്നവർക്ക് മുന്നറിയിപ്പായി പുതിയ റിപ്പോർട്ട് . ജിപിഎസ് ഓഫാക്കിയാലും ഗൂഗിൾ നിങ്ങളുടെ വിവരങ്ങൾ ശേഖരിക്കുന്നു എന്നാണ് റിപ്പോർട്ട് . ജിപിഎസ് ഓഫാക്കി ഇട്ടാലും ഉപയോക്താവിൻറെ ലൊക്കേഷൻ വിവരങ്ങൾ ശേഖരിക്കുന്നു എന്നാണ് റിപ്പോർട്ട് . ക്വാർട്സ് എന്ന മാധ്യമമാണ് വാർത്ത റിപ്പോർട്ട് ചെയ്തിരിക്കുന്നത് . ആപ്പുകളിലും മറ്റും ലോക്കേഷൻ ഡിസെബിൾ ചെയ്താലും , സിംകാർഡ് റീമൂബ് ചെയ്താലും ഗൂഗിളിന് ലൊക്കേഷൻ വിവരങ്ങൾ കിട്ടുന്നുവെന്നാണ് ക്വാർട്സിൻറെ റിപ്പോർട്ട് . ഈ സംവിധാനം 2017 തുടക്കത്തിൽ ഇറങ്ങിയ ആൻഡ്രോയ്ഡ് ഫോണുകൾ മുതലാണ് കണ്ടുതുടങ്ങുന്നതെന്ന് റിപ്പോർട്ട് പറയുന്നു . എന്നാൽ ടവർലൊക്കേഷൻ വിവരങ്ങളാണ് ശേഖരിക്കുന്നത് എന്നാണ് ഇത് സംബന്ധിച്ച് ക്വാർട്സിന് ഗൂഗിൾ നൽകിയ വിശദീകരണം . ഭാവിയിലെ ആൻഡ്രോയ്ഡ് വികസനത്തിന് പുഷ്നോട്ടിഫിക്കേഷൻ , എസ്എംഎസ് എന്നിവയുടെ കൃത്യത ഉറപ്പുവരുത്തനാണ് ഇതെന്നാണ് ഗൂഗിളിൻറെ വിശദീകരണം . അതേ സമയം ശേഖരിക്കുന്ന വിവരങ്ങൾ മറ്റൊരു ആവശ്യത്തിനായി ശേഖരിക്കുന്നില്ലെന്നും ഗൂഗിൾ വക്താവ് ക്വാർട്സിനോട് പറഞ്ഞു . എന്നാൽ ഇത്തരം ഒരു സംവിധാനം ഉണ്ടെന്ന് ഗൂഗിൾ സമ്മതിച്ചത് വലിയ പ്രശ്നമാണെന്നാണ് ടെക് വൃത്തങ്ങൾ പറയുന്നത് . ഉപയോക്താവിൻറെ സമ്മതമില്ലാതെയാണ് ഗൂഗിൾ ഡാറ്റ കരസ്ഥമാക്കുന്നതെന്നും ഇത് ഗുരുതരമായ സ്വകാര്യത ലംഘനമാണെന്നും വിദഗ്ധർ പറയുന്നു . കഴിഞ്ഞ 11 മാസമായി ഈ സംവിധാനം പ്രവർത്തിക്കുന്നു എന്നാണ് ഗൂഗിൾ പറയുന്നു .


അർദ്ധരാത്രിയിലെ ജി . എസ് . ടി പ്രഖ്യാപനം രാജ്യത്ത് പലയിടത്തും നാടകീയ രംഗങ്ങളാണുണ്ടാക്കിയത് . ടിയുടെ പേരിൽ ടി . ടി . ഇമാർ അധിക തുക ഈടാക്കിയെന്നും ആരോപണമുണ്ട് . ക്വീൻ എക്സ്പ്രസ് ട്രെയിനിൽ ഇന്ന് രാവിലെ അധിക തുക പിരിക്കുന്ന ടി . ടി . ഇയോട് യാത്രക്കാർ കയർക്കുന്ന വീഡിയോ ദൃശ്യങ്ങൾ സാമൂഹിക മാധ്യമങ്ങളിൽ പരക്കുകയാണ് . ഇന്ന് രാവിലെ സർവ്വീസ് നടത്തിയ ട്രെയിനിലാണ് യാത്രക്കാരിൽ നിന്ന് ടി . ടി . ഇ 20 രൂപാ വീതം അധികം ഈടാക്കിയെന്ന പരാതി ഉയർന്നത് . നേരത്തെ ടിക്കറ്റെടുത്ത് യാത്ര ചെയ്തവരിൽ നിന്നാണ് അധിക തുക വാങ്ങിയത് . ഇത്തരത്തിൽ പണം വാങ്ങാൻ അധികൃതർ നിർദ്ദേശിച്ചിരുന്നുവെന്നാണ് ടി . ടി . ഇമാർ പറഞ്ഞത് . യാത്രക്കാർ ടി . ടി . ഇയോട് കയർക്കുന്നത് വീഡിയോയിൽ കാണാം . ജൂലൈ ഒന്നിന് ശേഷം എടുക്കുന്ന ടിക്കറ്റിന് മാത്രമേ ഇത്തരത്തിൽ നികുതി ഈടാക്കാനാവൂ എന്നും യാത്രക്കാരിൽ ചിലർ പറയുന്നുണ്ട് . സർക്കാർ ഉത്തരവുണ്ടെങ്കിൽ അത് കാണിക്കാനും യാത്രക്കാർ ടി . ടി . ഇയോട് ആവശ്യപ്പെടുന്നുണ്ട് .


ജിയോ പ്രൈം ഉപഭോക്താക്കൾക്ക് ട്രിപ്പിൾ ക്യാഷ്ബാക്ക് ഓഫർ പ്രഖ്യാപിച്ച് റിലയൻസ് ജിയോ . 399നും അതിനു മുകളിലുമുളള റീചാർജിന് 2.599 രൂപയാണ് ക്യാഷ്ബാക്ക് ലഭിക്കുക . നവംബർ 10 മുതൽ നവംബർ 25 വരെയാണ് ഓഫർ ലഭ്യമാകുക . 400 രൂപ ഇൻസ്റ്റന്റ് ക്യാഷ്ബാക്കായും 300 രൂപ ക്യാഷ്ബാക്ക് വൌച്ചറായും ബാക്കി 1899 രൂപ ഇ - കൊമേഴ്സ് വൈബ്സൈറ്റുകൾ വഴി ഷോപ്പിങ് നടത്തിയും ഈടാക്കാം . മുകേഷ് അംബാനിയുടെ കമ്പനിയുമായി പങ്കാളിത്തം ഉളള ആമസോൺ പേ , പേടിഎം , ഫോൺപേ , മൊബിക്വിക് , ആക്സിസ് പേ , ഫ്രീചാർജ് എന്നീ സൈറ്റുകൾ ഇൻസ്റ്റന്റ് ക്യാഷ്ബാക്ക് വാളറ്റിലേക്ക് ക്രെഡിറ്റ് ചെയ്യും . ക്യാഷ്ബാക്ക് വൌച്ചറുകൾ ഉപയോഗിച്ച് അജിയോ , യാത്ര . കോം , റിലയൻസ് ട്രെൻഡ്സ് എന്നീ സൈറ്റുകൾ വഴി ഷോപ്പിങ് നടത്താം . 1500നോ അതിന് മുകളിലോ ഉളള പർച്ചേസിന് 399 രൂപ ഇളവും ലഭ്യമാണ് . ആഭ്യന്തര യാത്രകൾക്ക് യാത്ര . കോം ( Yatra . com ) വഴി ടിക്കറ്റ് ബുക്ക് ചെയ്താൽ ഓരോ റൌണ്ട് യാത്രാ ടിക്കറ്റിനും 1000 രൂപ ഇളവും ലഭിക്കും . 1 , 999നോ അതിന് മുകളിലോ റിലയൻസ് ട്രെൻഡിൽ പർച്ചേസ് ചെയ്യുന്നവർക്ക് 500 രൂപയും ഇളവ് ലഭ്യമാകും .


തമിഴ്നാട്ടിൽ വമ്പൻ റിലീസിന് ഒരുങ്ങി പുലിമുരുകൻ . റിലീസ് സെൻററുകളുടെ എണ്ണം നൂറിലേക്ക് ചുരുങ്ങുമെന്നുമൊക്കെയാണ് കരുതപ്പെട്ടിരുന്നതെങ്കിൽ ആ പ്രതീക്ഷകളെയെല്ലാം അസ്ഥാനത്താക്കിയാണ് ചിത്രം വെള്ളിയാഴ്ച തീയേറ്ററുകൾ പിടിക്കുന്നത് . മുന്നൂറ് തീയേറ്ററുകളിലാണ് ' പുലിമുരുകൻറെ ' തമിഴ് പതിപ്പ് വെള്ളിയാഴ്ച തീയേറ്ററുകളിലെത്തുകയെന്ന് നിർമ്മാതാവ് ടോമിച്ചൻ മുളകുപാടം പറയുന്നത് . മോഹൻലാൽ തന്നെ തമിഴിലും ഡബ്ബ് ചെയ്തിരിക്കുന്ന ചിത്രത്തിന് അഭൂതപൂർവ്വമായ പ്രതികരണമാണ് തീയേറ്ററുകാരുടെ ഭാഗത്തുനിന്ന് ലഭിച്ചതെന്നും അദ്ദേഹം പറഞ്ഞു . മലയാളം പതിപ്പിന് പിന്നാലെ ' മന്യം പുലി ' എന്ന പേരിൽ തെലുങ്ക് പതിപ്പും തീയേറ്ററുകളിലെത്തിയിരുന്നു . മികച്ച പ്രതികരണമാണ് തെലുങ്ക് സംസ്ഥാനങ്ങളിൽ ചിത്രത്തിന് ലഭിച്ചത് . റിലീസ്ദിന കളക്ഷനിൽ പുലിമുരുകനെ മറികടക്കുകയും ചെയ്തിരുന്നു ' മന്യംപുലി ' . പുലിമുരുകൻ ആദ്യദിനം നേടിയത് 4.06 കോടിയാണെങ്കിൽ മന്യംപുലി 5 കോടിക്ക് മേൽ കളക്ഷൻ പിടിച്ചു . ഇന്ത്യയൊട്ടാകെ 331 സ്ക്രീനുകളിൽ ഒക്ടോബർ 7നാണ് പുലിമുരുകൻ മലയാളം റിലീസ് ചെയ്തത് .


ലോകത്തിലെ ഏറ്റവും വലിയ ശാസ്ത്ര പരീക്ഷണ ശാലയിൽ നരബലി നടന്നു എന്ന വാർത്ത വിവാദമാകുന്നു . ജനീവയിലെ കണികാ പരീക്ഷണശാലയായ ദി യൂറോപ്യൻ ഓർഗനൈസേഷൻ ഫോർ ന്യൂക്ലിയർ റിസർച്ചിൻറെ പരിസരത്ത് നരബലി നടന്നതായാണ് യൂറോപ്യൻ മാധ്യമങ്ങളിലെ റിപ്പോർട്ട് . ദൃശ്യങ്ങൾ ഉൾപ്പെടെയാണ് ഇത്തരമൊരു റിപ്പോർട്ടുകൾ ഗാർഡിയൻ അടക്കമുള്ള മാധ്യമങ്ങളിൽ പ്രചരിക്കുന്നത് . നരബലിയ്ക്കായി ഒരു സ്ത്രീയെ ഉപയോഗിച്ചതായാണ് റിപ്പോർട്ടിൽ പറയുന്നത് . മേൽക്കുപ്പായം ധരിച്ച ആളുകൾ സേണിന്റെ പരിസരത്ത് സ്ഥാപിച്ചിട്ടുള്ള നടരാജ വിഗ്രഹത്തിന് സമീപം പ്രാർത്ഥിക്കുന്നതും തുടർന്ന് ഒരു സ്ത്രീയെ മുന്നോട്ട് എത്തിച്ച് നിലത്ത് കിടത്തുകയും ഈ സമയം നരബലി നടത്തുന്നതായുമാണ് ദൃശ്യങ്ങളിൽ വ്യക്തമാകുന്നത് . നരബലി നടത്തിയെന്ന് അവകാശപ്പെട്ട് പ്രചരിക്കുന്ന ദൃശ്യങ്ങൾ സോഷ്യൽ മീഡിയയിലൂടെ പ്രചരിച്ചതോടെ സംഭവത്തെ കുറിച്ച് അന്വേഷിക്കാൻ സേൺ അധികൃതർ ഉത്തരവിട്ടിട്ടുണ്ട് . അതേസമയം , ദൃശ്യങ്ങൾ വ്യാജമാണെന്നും ഗൂഢസ്വഭാവമുള്ള കലാസൃഷ്ടി മാത്രമാണ് ഇതെന്നും ഔദ്യോഗിക വെബ്സൈറ്റിലൂടെ സേൺ വ്യക്തമാക്കിയിട്ടുണ്ട് . ഔദ്യോഗിക അനുമതികൾ കൂടാതെയാണ് സേണിൻറെ പരിസരത്ത് നിന്നും ദൃശ്യങ്ങൾ ചിത്രീകരിച്ചതെന്നും ഐഡന്റിറ്റി കാർഡുകൾ മുഖേന മാത്രമേ സേണിൽ പ്രവേശിക്കാൻ സാധിക്കുകയുള്ളൂ എന്നും സംഭവത്തെ കുറിച്ച് സേൺ വക്താവ് വിശദീകരിച്ചു .


കൊട്ടിഘോഷിച്ച് പുറത്തിറങ്ങുകയും കമ്പനിയുടെ പ്രതീക്ഷയ്ക്കുമപ്പുറം വിൽപ്പന നടക്കുകയും ചെയ്ത ആപ്പിളിന്റെ ഐ ഫോൺ 6 കൊണ്ട് ഫോൺവിളി മാത്രമല്ല , ഷേവിംഗും നടക്കുമെന്നാണ് ചില ഉപഭോക്താക്കൾ പറയുന്നത് . ഐ ഫോൺ കൊണ്ട് ഷേവ് ചെയ്യുന്ന ചിത്രങ്ങളും ഇവർ പുറത്തുവിട്ടത് കമ്പനിക്ക് തലവേദനയായിട്ടുണ്ട് . മൊബൈൽ ഫോണിന്റെ നേരിയ അരികിലെ അലുമിനിയത്തിനും ഗ്ലാസിനും ഇടയ്ക്കുള്ള ഭാഗത്ത് മുടി കയറിപ്പോകുന്നതായും ഫോൺ വലിച്ചെടുക്കമ്പോഴേക്കും മുടിയും പിഴുതുവരുന്നതായും ഉപഭോക്താക്കൾ പറയുന്നു . ' ഹെയർഗേറ്റ് ' എന്നാണ് ഇതിനെ ഓൺലൈൻ കൂട്ടായ്മകൾ കളിയാക്കി വിളിക്കുന്നത് . മൊബൈലിന്റെ വക്കുകൊണ്ട് ആണുങ്ങൾക്കും പെണ്ണുങ്ങൾക്കും ഷേവ് ചെയ്യാമെന്ന് ഇവർ അവകാശപ്പെടുന്നു . നേരത്തെ മൊബൈൽ ഫോൺ വളയുന്നു എന്നതായിരുന്നു പ്രധാന പരാതി . മൊബൈൽ വളയുന്നെന്ന് തെളിയിച്ച് യു ട്യൂബിൽ വീഡിയോ പ്രത്യക്ഷപ്പെട്ടത് മൊബൈലിന്റെ വിറ്റുവരവിനെ ബാധിച്ചിരുന്നു . എല്ലാ മൊബൈൽ ഫോണുകളും വളയില്ലെന്നും ചിലതു മാത്രമാണ് വളയുന്നതെന്നുമാണ് കമ്പനി ഇതുസംബന്ധിച്ച് വിശദീകരണം നൽകിയത് . ബെൻഡ്ഗേറ്റെന്ന ഓമനപ്പേരിലാണ് ഫോൺ വളയലിനെ കളിയാക്കുന്നത് . അതിനിടെ മൊബൈൽ ഫോൺ ഇന്ത്യൻ മാർക്കറ്റിൽ ബുക്കിംഗ് ആരംഭിച്ചു . ഒക്ടോബർ 17 മുതൽ ഫോൺ ഉപഭോക്താക്കളുടെ കൈയ്യിലെത്തിത്തുടങ്ങും . ഐഫോൺ 6 ന് 53,500 രൂപയും ഐഫോൺ 6 പ്ലസിന്റേത് 62,500 രൂപയും ആണ് ഇന്ത്യയിലെ വില . ആപ്പിളിന്റെ ഇന്ത്യയിലെ പങ്കാളികളാണ് ഫോണുകൾ വിൽക്കുന്നത് .


സ്നാപ്ചാറ്റ് വീഡിയോ റെക്കോർഡ് ചെയ്യാനാകുന്ന കണ്ണട പുറത്തിറക്കി . പത്ത് സെക്കൻറ് വരെയുള്ള വീഡിയോ റെക്കോർഡ് ചെയ്യാം . കമ്പനി സിഇഒ ഇവാൻ സ്പൈജലാണ് വീഡിയോ റെക്കോർഡ് ചെയ്യുന്ന കണ്ണടയെക്കുറിച്ച് അറിയിച്ചത് . ഏതാണ്ട് 8,672 രൂപ വിലവരുന്ന കണ്ണടയിൽ 115 ഡിഗ്രി ആംഗിൾ ലെൻസുണ്ട് . 10 സെക്കൻഡ് വരെയുള്ള വീഡിയോ ഇത് റെക്കോർഡ് ചെയ്യും . വീഡിയോ റെക്കോർഡു ചെയ്യുന്നതിന് കണ്ണടയിലുള്ള ബട്ടണിൽ ടാപ്പുചെയ്യണം . ഓരോ തവണയും ടാപ്പുചെയ്ത് റെക്കോർഡ് ചെയ്യുന്ന വീഡിയോകൾ വ്യത്യസ്ത ഫയലുകളായി സംഭരിക്കപ്പെടും . ഈ വീഡിയോകൾ സ്മാർട്ട് ഫോണിലേക്ക് ഷെയർ ചെയ്യാമെന്നാണ് റിപ്പോർട്ട് . ഒരു വലിപ്പത്തിലുളള കറുപ്പ് , ഇളംപച്ച നിറങ്ങളിലാണ് കണ്ണട ലഭിക്കുക . ഇൻസ്റ്റൻറ് വീഡിയോ ചാറ്റ് ആപ്പായ സ്നാപ്ചാറ്റ് , സ്നാപ് ഐഎൻസി എന്ന പേരിലേക്ക് മാറ്റിയിരുന്നു . നേരത്തെ സ്നാപ്ചാറ്റ് മാത്രമായിരുന്നു തങ്ങളുടെ ഏക ഉൽപ്പന്നമെങ്കിലും ഉൽപ്പന്ന വൈവിധ്യവൽക്കരണത്തിൻറെ ഭാഗമായിട്ടാണ് സ്നാപ് ഐഎൻസി എന്ന് പേര് മാറ്റിയതെന്ന് സിഇഒ ഇവാൻ സ്പൈജൽ കമ്പനിയുടെ ഔദ്യോഗിക ബ്ലോഗിൽ എഴുതി .


രാജ്യന്തര എണ്ണവില കുറയ്ക്കുന്നതിനായി യുഎസ് എണ്ണ ഉൽപ്പാദനം റെക്കോർഡ് നിലയിലേക്ക് ഉയർത്തുകയാണ് . എണ്ണ ഉൽപ്പാദനം വർദ്ധിപ്പിച്ച് രാജ്യന്തര തലത്തിൽ എണ്ണവില കുറച്ച് നിർത്തുകയാണ് യുഎസിൻറെ ലക്ഷ്യം . ഇതോടെ രാജ്യന്തര എണ്ണവില ബാരലിന് 60 ഡോളറിന് താഴേക്ക് ഇടിഞ്ഞു . അന്താരാഷ്ട്ര വിപണിയിൽ എണ്ണവില ബാരലിന് 59.46 ഡോളറിലാണിപ്പോൾ വിൽപ്പന തുടരുന്നത് . എന്നാൽ , എണ്ണ ഉൽപ്പാദന നിയന്ത്രിണം ചർച്ച ചെയ്യാൻ എണ്ണ ഉൽപ്പാദക രാജ്യങ്ങളുടെ കൂട്ടായ്മയായ ഒപെക് ആറിന് വിയന്നയിൽ യോഗം ചേരും . അടുത്ത വർഷം ആദ്യം മുതൽ ഉൽപ്പാദനം നിയന്ത്രിച്ച് എണ്ണവില നിയന്ത്രിക്കാൻ ഒപെക് അംഗരാജ്യങ്ങൾക്കിടയിൽ ചർച്ചകൾ നടക്കുന്നതായി രാജ്യന്തര മാധ്യമങ്ങൾ റിപ്പോർട്ട് ചെയ്യുന്നു . അടുത്ത വർഷം മുതൽ ഉൽപ്പാദന നിയന്ത്രണം ഉണ്ടായൽ ഒപെകിനോട് സഹകരിക്കുമെന്ന് റഷ്യ വ്യക്തമാക്കിയിട്ടുണ്ട് . എന്നാൽ , ഇപ്പോൾ നിലവിലുളള അന്താരാഷ്ട്ര എണ്ണവിലയിൽ റഷ്യ തൃപ്തരാണെന്ന് പ്രസിഡൻറ് വ്ളാഡിമിർ പുടിൻ അറിയിച്ചു .


തലസ്ഥാനം വേദിയാകുന്ന ട്വൻറി 20യുടെ ആവേശത്തിൽ അണിചേർന്ന് നടൻ മോഹൻലാലും . ടിക്കറ്റ് വിതരണത്തിന്റെ ഉദ്ഘാടനം നിർവ്വഹിച്ചാണ് താരം ജന്മനാട്ടിലെ മാമാങ്കത്തിന്റെ ഭാഗമായത് . ഓൺലൈൻ ബുക്കിംഗിന് പുറമേ അടുത്ത തിങ്കളാഴ്ച മുതൽ ആരാധകർക്ക് കൌണ്ടറുകളിൽ നിന്ന് നേരിട്ടും ടിക്കറ്റുകൾ വാങ്ങാം . ഈ മാസം 16 മുതൽ ഓൺലൈൻ ബുക്കിംഗ് തുടങ്ങിയിരുന്നു . നവംബർ 30 മുതൽ നേരിട്ടുള്ള ടിക്കറ്റുകളുടെ വിൽപ്പന തുടങ്ങും . 700 രൂപ ടിക്കറ്റ് തിരുവനന്തപുരത്തെ ഫെഡറൽ ബാങ്കിന്റെ 8 ശാഖകൾ വഴി ലഭ്യമാകും . കോട്ടൺഹിൽ , പാളയം , ശ്രീകാര്യം , പട്ടം , നന്തൻകോട് . കുറവൻകോണം , കാര്യവട്ടം , പേരൂർക്കട എന്നീ ശാഖകളിലാണ് ലഭ്യമാകുക . 1000 രൂപയുടെ ടിക്കറ്റുകൾ മൂന്ന് ശാഖകളിലെ ലഭ്യമാകൂ . ഓൺലൈൻ രജിസ്റ്റർ ചെയ്തവർക്ക് ടിക്കറ്റുകൾ ഒന്നാം തീയതി മുതൽ ലഭിക്കും . 40000 സീറ്റുകളാണ് മത്സരത്തിനായി സ്റ്റേഡിയത്തിൽ അവുവദിച്ചിരിക്കുന്നത് . ഇതിൽ പതിനായിരത്തോളം ടിക്കറ്റുകൾ ബിസിസിഐ സ്പോൺസർമാർക്കായി നീക്കിവെച്ചിരിക്കുകയാണ് . ശേഷിക്കുന്ന 30000 ടിക്കറ്റിൽ 16000 ടിക്കറ്റുകളാണ് ഓൺലൈൻ വഴി വിറ്റഴിച്ചത് .


ടെസ്റ്റ് പരമ്പരക്ക് മുൻപ് ഇന്ത്യൻ നായകൻ വിരാട് കോലിക്ക് മുന്നറിയിപ്പുമായി ഓസീസ് ക്യാപ്റ്റൻ ടിം പെയ്ൻ . സ്റ്റാർക്കും കമ്മിൺസും ഹെയ്സൽവുഡും അണിനിരക്കുന്ന ഓസീസ് പേസ് നിര കഴിവുറ്റതാണെന്നും അവർ പ്രതിഭ പുറത്തെടുത്താൽ കോലിയെ അനായാസം തളയ്ക്കുമെന്നും പെയ്ൻ ആത്മവിശ്വാസം പ്രകടിപ്പിച്ചു . വികാരത്തിന് അടിമപ്പെടാതെ കളിയിൽ മാത്രം ശ്രദ്ധിച്ച് കോലിയെ മെരുക്കണമെന്നാണ് ഓസീസ് ബൌളർമാരോട് നായകൻ പറയുന്നത് . എല്ലാ മത്സരങ്ങൾക്ക് മുൻപും എതിർ താരങ്ങൾക്ക് കൈ കൊടുക്കും . സ്പോർട്സ്മാൻഷിപ്പ് നിലനിർത്താൻ വേണ്ടിമാത്രമാണ് ഇത് ചെയ്യുന്നത് . എന്നാൽ വൈകാരിക പോരാട്ടത്തിൽ ഒരു വിട്ടുവീഴ്ച്ചയ്ക്കുമില്ല . കൈ കൊടുക്കുന്നതുകൊണ്ട് തങ്ങളാണ് ലോകത്തെ ഹൃദ്യമായ ടീം എന്ന് ആരും സങ്കൽപ്പിക്കേണ്ടതില്ലെന്നും ഓസീസ് നായകൻ പറഞ്ഞു . ഓസീസ് താരങ്ങളുടെ പരുഷമായ പെരുമാറ്റത്തെ മുൻ നായകൻ മൈക്കൽ ക്ലാർക്ക് കഴിഞ്ഞ ദിവസം വിമർശിച്ചിരുന്നു . ഇതിന് പിന്നാലെയാണ് പെയിൻ പ്രതികരണവുമായി രംഗത്തെത്തിയത് . വിരാട് കോലി മികച്ച ഫോമിലാണ് എന്നതാണ് ഓസീസിനെ ആശങ്കപ്പെടുത്തുന്നത് . കഴിഞ്ഞ രണ്ട് തവണ പര്യടനം നടത്തിയപ്പോൾ അഞ്ച് സെഞ്ചുറികൾ കോലി അടിച്ചെടുത്തിരുന്നു . ഡിസംബർ ആറിന് അഡ്ലെയ്ഡിലാണ് നാല് ടെസ്റ്റുകളുടെ പരമ്പരയിലെ ആദ്യ മത്സരം .


ഗൾഫിലെ പ്രമുഖ ഇ - കൊമേഴ്സ് വെബ്സൈറ്റായ സൂഖ് . കോമിന്റെ നാല് ദിവസത്തെ ഡിസ്കൌണ്ട് വ്യാപാരത്തിന് തുടക്കമായി . വൈറ്റ് ഫ്രൈഡേ എന്ന് പേരിട്ടിരിക്കുന്ന വ്യാപാര മേളയിൽ എട്ട് മില്യൻ ഉൽപ്പന്നങ്ങൾ 85 ശതമാനം വരെ വിലക്കുറവിൽ വിറ്റഴിക്കും . ചെരിപ്പുകൾ , ഷൂസ് , ഇലക്ട്രോണിക് സാധനങ്ങൾ , വീട്ടുപകരണങ്ങൾ , വാച്ചുകൾ , എന്നിങ്ങനെ വിവിധ ബ്രാൻഡഡ് ഉൽപ്പന്നങ്ങൾ സൂഖ് . കോമിലൂടെ സ്വന്തമാക്കാം . എല്ലാ മണിക്കൂറിലും പ്രഖ്യാപിക്കുന്ന എക്സ്ക്ലൂസീവ് ഡീലുകളുമുണ്ട് . 10 ദിർഹം മുതലുള്ള ഉൽപ്പന്നങ്ങളുണ്ട് . 100 ദിർഹമിന് മുകളിൽ വിലയുള്ളവയ്ക്ക് ഷിപ്പിങ് ചാർജ് സൌജന്യമാണ് . തൊട്ടടുത്ത ദിവസം തന്നെ ഉൽപ്പന്നങ്ങൾ കൈയ്യിലെത്തും . സൂഖ് . കോമിനെ ആമസോൺ ഏറ്റെടുത്ത ശേഷമുള്ള ആദ്യത്തെ വലിയ ഓഫർ ഉത്സവമാണിത് . നവംബർ 25ന് അവസാനിക്കും .


കാലവർഷത്തെക്കുറിച്ച് കൃത്യമായി പ്രവചിക്കാൻ പുത്തൻ സാങ്കേതിക വിദ്യ ഒരുക്കാൻ ഇന്ത്യ . ഇതിനായി പുതിയ സൂപ്പർ കംപ്യൂട്ടർ വാങ്ങാനാണ് പദ്ധതി . കാലാവസ്ഥ വ്യതിയാനങ്ങളെക്കുറിച്ച് പഠിക്കുന്നതിനും വിവരങ്ങൾ നൽകുന്നതിനും സഹായകമാകുന്ന സൂപ്പർ കംപ്യൂട്ടർ പദ്ധതിക്ക് നാനൂറ് കോടിയോളമാണ് ചെലവ് പ്രതീക്ഷിക്കുന്നത് . കാലവർഷം രൂപപ്പെടുന്നുന്നതിൻറെ ത്രീഡി മാതൃകകൾ പുതി കംപ്യൂട്ടർ സിസ്റ്റം വഴി തയ്യാറാക്കുവാൻ സാധിക്കും . നിലവിലുള്ള സംവിധാനത്തേക്കാൾ പത്തുമടങ്ങ് വേഗതയുള്ളതാകും പുതിയ സാങ്കേതികവിദ്യയെന്ന് ശാസ്ത്രജ്ഞർ പറയുന്നു . അടുത്ത വർഷം മുതൽ പുതിയ സൌകര്യങ്ങൾ ഉപയോഗിക്കാനാവുമെന്നാണ് പ്രതീക്ഷിക്കുന്നത് . ഇന്ത്യയുടെ കാർഷിക മേഖലയ്ക്ക് സഹായകമാകുന്നതാണ് പുതിയ പദ്ധതിയെന്ന് വിദഗ്ധർ പറയുന്നു . വിത്തു വിതയ്ക്കൽ മുതൽ വിളവ് എടുക്കൽ വരെ മഴയെ ആശ്രയിച്ചാണെന്നതിനാൽ കർഷകർക്ക് പുതിയ സാങ്കേതിക വിദ്യ ഉപയോഗിച്ച് ലഭ്യമാകുന്ന വിവരങ്ങൾ ഉപകാരപ്രദമാകും . എല്ലാം കൃത്യമായി നടന്നാൽ 2017 ഓടെ നിലവിലെ സംവിധാനങ്ങൾ മാറി കാലാവസ്ഥയെക്കുറിച്ച് കൃത്യമായി മനസ്സിലാക്കാൻ സാധിക്കുന്ന പുതിയ സംവിധാനം നിലവിൽ വരുമെന്ന് ഉദ്യോഗസ്ഥർ പറയുന്നു .


ശ്രീലങ്കയ്ക്കെതിരായ ആദ്യ ടെസ്റ്റിൽ പാകിസ്ഥാന് 21 റൺസിന്റെ നാണംകെട്ട തോൽവി . വിജയലക്ഷ്യമായ 136 റൺസ് പിന്തുടർന്ന പാകിസ്ഥാൻ 114 റൺസിന് പുറത്തായി . ഇതോടെ രണ്ടു മൽസരങ്ങൾ ഉൾപ്പെട്ട പരമ്പരയിൽ ശ്രീലങ്ക 1 - 0ന് മുന്നിലെത്തി . ആറു വിക്കറ്റെടുത്ത രങ്കണ ഹെരാത്ത് ആണ് പാകിസ്ഥാനെ തകർത്തത് . ടെസ്റ്റിൽ 400 വിക്കറ്റ് വീഴ്ത്തുന്ന ആദ്യ ഇടംകൈയൻ ബൌളർ എന്ന നേട്ടവും ഹെരാത്ത് സ്വന്തമാക്കി . അബുദാബിയിൽ ആദ്യമായാണ് പാകിസ്ഥാൻ തോൽക്കുന്നത് . ആദ്യ ഇന്നിംഗ്സിൽ അഞ്ചും രണ്ടാം ഇന്നിംഗ്സിൽ ആറും ഉൾപ്പടെ മൽസരത്തിൽ 11 വിക്കറ്റ് വീഴ്ത്തിയ രങ്കണ ഹെരാത്ത് ആണ് മാൻ ഓഫ് ദ മാച്ച് . സ്കോർ - ശ്രീലങ്ക - 419 & 138 , പാകിസ്ഥാൻ - 422 & 114ന് പുറത്ത് പരമ്പരയിലെ രണ്ടാമത്തെ മൽസരം ഒക്ടോബർ ആറു മുതൽ പത്ത് വരെ ദുബായിൽ നടക്കും . ഡേ നൈറ്റായാണ് ഈ മൽസരം നടക്കുക . രണ്ടു ടെസ്റ്റുകളും അഞ്ച് ഏകദിനങ്ങളും മൂന്നു ടി20യും ഉൾപ്പെട്ടതാണ് പാകിസ്ഥാൻ - ശ്രീലങ്ക ക്രിക്കറ്റ് പോരാട്ടം .


രാജ്യത്തിന്റെ സാമ്പത്ത് വ്യവസ്ഥയും വളർച്ചാനിരക്കും നിലനിർത്തണമെങ്കിൽ മെച്ചപ്പെട്ട ശമ്പളം ലഭിക്കുന്ന കൂടുതൽ ജോലികൾ ഇന്ത്യയിലുണ്ടാവണമെന്ന് ലോകബാങ്ക് . പലതരത്തിലുള്ള അസമത്വം നിലനിൽക്കുന്ന ഇന്ത്യ പോലൊരു രാജ്യത്ത് ആദ്യത്തെ മുൻഗണന എല്ലാവർക്കും സ്ഥിരമായതും മികച്ച വേതനം ലഭിക്കുന്നതുമായ തൊഴിൽ ലഭ്യമാക്കുക എന്നതാണെന്ന് ലോകബാങ്ക് പുറത്തു വിട്ട പ്രത്യേക റിപ്പോർട്ടിൽ ചൂണ്ടിക്കാട്ടുന്നു . വെറുതെ തൊഴിലവസരങ്ങൾ സൃഷ്ടിച്ചിട്ട് കാര്യമില്ല , ആളുകൾക്ക് മെച്ചപ്പെട്ട ശമ്പളം ലഭിക്കുന്ന തൊഴിലുകൾ സൃഷ്ടിക്കാൻ സാധിക്കണം . മധ്യവർഗ്ഗത്തെ ശക്തിപ്പെടുത്താനുള്ള പ്രധാനമാർഗ്ഗം അവർക്ക് തൊഴിൽ സുരക്ഷിതത്വവും മെച്ചപ്പെട്ട വേതനവും ഉറപ്പാക്കുക എന്നത് മാത്രമാണ് . കഴിഞ്ഞ ഒരു പതിറ്റാണ്ടായി തുച്ഛമായ വേതനമാണ് ഇന്ത്യയിലെ തൊഴിലാളികൾക്ക് ലഭിക്കുന്നത് . 2005 - നും 2012 - നും ഇടയിലുള്ള കാലയളവിൽ പ്രതിവർഷം 30 ലക്ഷം തൊഴിൽ അവസരങ്ങൾ വീതം ഇന്ത്യയിൽ സൃഷ്ടിക്കപ്പെട്ടു . എന്നാൽ ഇതേ കാലയളവിൽ 1.30 കോടി യുവാക്കളാണ് തങ്ങളുടെ പഠനം പൂർത്തിയാക്കി തൊഴിൽ തേടിയിറങ്ങിയത് . ജനസംഖ്യയിൽ വർധിച്ചു വരുന്ന യുവപ്രാതിനിധ്യം ഇന്ത്യയ്ക്ക് ഒരേ സമയം അനുഗ്രഹവും ശാപവുമാണ് . രാജ്യത്ത് നിലനിൽക്കുന്ന തൊഴിൽഅന്തരീക്ഷം പരിഷ്കരിച്ച് പരമാവധി മെച്ചപ്പെട്ട തൊഴിൽ അവസരങ്ങൾ സൃഷ്ടിക്കാനാണ് ഇനി ഇന്ത്യ ശ്രമിക്കേണ്ടത് . ഇന്ത്യക്കാരുടെ വ്യക്തിഗത വരുമാനത്തിൽ വർഷം 6.5 ശതമാനം വർധന വന്നാൽ പോലും രണ്ട് വർഷം കൊണ്ട് അത്ഭുതകരമായ മാറ്റങ്ങളായിരിക്കും താഴ്ന്ന വരുമാനക്കാരുടെ ജീവിതത്തിലുണ്ടാവുക .